text:
སྔོན་དུ་གླེང་པ།
གླེང་གཞི། དཔྱད་བརྗོད་འདིའི་བརྗོད་གཞིའི་སྤྱི་ཁོག་ནི། རྩོམ་པ་པོ་དང་རྩོམ་ཆོས་སྤྱི་ཡི་ངོ་སྤྲོད། གཅིག །སྤྱན་སྔ་གྲག་པ་བྱང་ཆུབ་ཀྱི་རྟོགས་བརྗོད་བྱིན་རླབས་ཀྱི་ལྷུན་པོ། རྟོགས་བརྗོད་ཀྱི་གོ་དོན་དང་བྱུང་རིམ། རྟོགས་བརྗོད་འདིའི་བརྗོད་གཞིའི་སྙིང་དོན། རྟོགས་བརྗོད་འདི་ཇི་ལྟར་བརྩམས་པ། རྟོགས་བརྗོད་འདིའི་བརྗོད་གཞིའི་ཁྱད་ཆོས། ཚིག་སྦྱོར་དང་སྒྱུ་རྩལ་གྱི་ཁྱད་ཆོས། སྒྱུ་རྩལ་དང་ཉམས་འགྱུར་གྱི་ཁྱད་ཆོས། རྟོགས་བརྗོད་འདི་ལས་འབྱུང་བའི་ལེགས་བཤད་འགའ་ཞིག་ཟུར་བཏོན་བྱས་པ། རྟོགས་བརྗོད་འདི་དཔེ་གང་ལ་བལྟས་ནས་བརྩམས་པ། རྟོགས་བརྗོད་འདིའི་རྩོམ་གཤིས་རང་བཞིན། སྐྱེས་རབས་སོ་བཞི་པ་དང་བསྡུར་བ། འཇམ་མགོན་ས་པཎ་གྱི་རྩོམ་དང་བསྡུར་བ། ཀརྨ་པ་རང་བྱུང་རྡོ་རྗེའི་རྩོམ་དང་བསྡུར་བ། ཀློང་ཆེན་རབ་འབྱམས་པའི་རྩོམ་གཤིས་དང་བསྡུར་བ། གཉིས། རྟག་ཏུ་ངའི་རྟོགས་བརྗོད། གསུམ། རྗེའི་བསྟོད་ཆེན་བཞི་དང་འཕྲོས་དོན། བཞི། རྗེའི་སྙན་ངག་གཞན་འགའ་ཞིག རྗེ་ཙོང་ཁའི་རྩོམ་རིག་གི་ཤུགས་རྐྱེན། མཇུག་བསྡུ་བ་བཅས་ཡིན།
འདིར་འཇམ་མགོན་བླ་མ་ཙོང་ཁ་པ་ཆེན་པོས་མཛད་པའི་སྤྱན་སྔ་གྲགས་པ་བྱང་ཆུབ་ཀྱི་རྟོགས་བརྗོད་བྱིན་རླབས་ཀྱི་ལྷུན་པོ་ཞེས་བྱ་བ་འདི་ཉིད། དེ་སྔོན་གདན་སར་སྡོད་རིང་འདི་ཉིད་ལན་གཅིག་མིན་པར་ཐེངས་མང་ཁྲིད་ཁུལ་བྱས་ཤིང་། བར་ལམ་ནས་བློ་གླིང་དཔེ་མཛོད་ཀྱིས་སྒྲ་འཇུག་བྱས་ནས་འོད་སྡེར་འགྲེམས་ཚོང་ཡང་གནང་འདུག་པར་རང་ཉིད་ཀྱིས་སྐྱར་དུ་ཉན་ཞིབ་བྱས་པས། བཟླས་བཤད་འགལ་འཁྲུལ་རིགས་ཀྱང་དུ་མ་ཞིག་ཐོན་ཡོང་གི་འདུག་པ་དང་། ཕྱིས་ཝཱཎ་ཆེས་མཐོའི་གཙུག་ལག་སློབ་གྲྭར་ཡང་སློབ་ཚན་དུ་ཡོད་སྟབས། སྔ་ཕྱིར་ཟུར་ཁྲིད་དང་དངོས་ཁྲིད་ཐེངས་མང་བྱས་པའི་ཉམས་མྱོང་ཐོག །ཤེས་རིག་ལས་ཁུངས་ཀྱིས་བཀོད་བསྒྲིགས་གནང་བའི་སློབ་གྲྭ་ཁག་གཅིག་ཏུའང་འདི་ཉིད་སློབ་ཚན་དུ་བཞག་གནང་མཛད་འདུག་པ་དེ་ཀུན་ལ་ཕན་ཐོགས་ཅུང་ཟད་ཡོང་རེས། དཔྱད་བརྗོད་འདི་ཉིད་གསར་དུ་འབྲི་འདོད་བྱུང་། ད་ཕན་བོད་ཀྱི་མཁས་པ་མི་ཉུང་བ་ཞིག་གིས་མཛད་པའི་སྙན་ངག་རང་བཞིན་གྱི་རྟོགས་བརྗོད་དང་། སྒྱུ་རྩལ་གྱི་རྣམ་པ་འབུར་དུ་ཐོན་པའི་རྩོམ་ཆོས་རྟ་མོག་གི་སྤུ་ལྟར་མཆིས་པའི་ཁྲོད་ནས། འདིའི་ཁྱད་ཆོས་འགའ་ཞིག་ལ་དམིགས་ནས་ཀྱང་དེང་རབས་ཀྱི་སྒྱུ་རྩལ་ངག་རིག་གི་སློབ་ཚན་དུ་འཚམ་པ་མཐོང་སྟེ། དང་པོ་ཚིག་སྦྱོར་གྱི་རང་བཞིན་གླུ་བརྒྱ་ངག་གཅིག་ལྟ་བུ་མ་ཡིན་པར་སྒྲ་དོན་ཅི་རིགས་སྣ་ཚོགས་པའི་རྒྱན་གྱི་རྣམ་གྲངས་འདྲ་མིན་སྤྱོད་པ། གཉིས་པ་རྒྱས་བསྡུས་ཀྱི་རང་བཞིན། ལག་པས་འཁྱོགས་ཚོད་ཀྱི་པོ་ཏི་དང་ཤོག་སྡེབ་རེ་གཉིས་ཙམ་གྱིས་རྫོགས་འགྲོ་བ་མིན་པ་མང་ཉུང་རྒྱས་བསྡུས་ཧ་ཅང་འཚམ་པའི་ནང་དུ་བརྗོད་བྱ་བསྡུས་སྟངས་ཤིན་ཏུ་སྟབས་བདེའི་འགྲོས་དང་ལྡན་པ། གསུམ་པ་བརྗོད་བྱའི་རང་བཞིན། རྒྱས་བསྡུས་འཚམ་པའི་ཚིག་སྦྱོར་ལེའུ་བཞིའི་ནང་དུ་མི་གཅིག་གི་མི་ཚེ་ལོ་རྒྱུས་ཧྲིལ་གྱིས་བསྡུས་ཤིང་། བསྡུས་ཚུལ་ཡང་ཚིག་སྙོགས་དང་དོན་སྙོགས་ཀྱི་སྤྲོས་པ་མེད་པར་མུ་ཏིག་དར་ལ་བརྒྱུད་པ་ལྟ་བུའི་ཐོག གནད་ཆེ་འགའ་ཞིག་ཐད་རྡོ་རྗེ་ཕ་ལམ་གྱི་ཕྲ་ཚོམས་བཏབ་པ་ནང་བཞིན་བྱས་པ། བཞི་པ་ལོ་རྒྱུས་རང་བཞིན། རྟོགས་བརྗོད་འདིའི་བརྗོད་གཞིའི་མི་སྣ་ནི་དཔལ་ཕག་མོ་གྲུབ་པའི་གདུང་ལས་འཁྲུངས་ཤིང་། སྣེ་གདོང་པའི་སྲིད་གཞུང་ཡང་དངོས་སུ་འཛིན་སྐྱོང་གནང་བ་དང་། ཕ་རྩ་བུ་རྒྱུད་ཚོ་བོད་ཀྱི་སྐབས་དེའི་སྲིད་སྐྱོང་རིམ་བྱོན་དང་འབྲེལ་བ་ལྡན་པས། ལོ་རྒྱུས་དང་རྒྱལ་རབས་ཀྱི་གཞི་འཛིན་ས་ཡང་རུང་པ། ལྔ་པ་ཆོས་འབྱུང་རང་བཞིན། གངས་ཅན་གྲུབ་པའི་གཙུག་རྒྱན་བཀའ་བརྒྱུད་ཕྱག་རྒྱ་ཆེན་པོའི་ནང་ཚན། དྭགས་བརྒྱུད་ཆེ་བཞི་ཡ་གྱལ་ཆུང་བརྒྱད་གང་ལས་བྱུང་བའི་མགོ་ཁུངས་དང་འབྲེལ་བ་དམ་ཟབ་ལྡན་པས། གངས་ཅན་པའི་ཆོས་འབྱུང་ལྟ་ཞིབ་འཇུག་དང་རྩོམ་སྒྲིག་གང་ཞིག་གནང་ནའང་གཞི་འཛིན་གནང་སའི་རང་བཞིན་ལྡན་པ། ད་དུང་བརྗོད་གཞིའི་མི་སྣ་དང་རྩོམ་པ་པོ། བརྗོད་གཞི་མི་སྣས་བསྟེན་པའི་རིས་མེད་མཁས་གྲུབ་དེ་དག་གི་བར་ནས། ཆོས་ལུགས་དང་ལྟ་གྲུབ་རིས་སུ་འབྱེད་པ་ལས་གནས་ལུགས་དང་ཤེས་བྱ་གལ་ཆེར་འཛིན་པའི་རང་བཞིན་ཡང་འབུར་དུ་ཐོན་འོང་པ་བཅས་ཀྱི་ཁྱད་ཆོས་ལྡན་པས། གོང་གསལ་རྒྱུ་མཚན་དེ་དག་ལ་བརྟེན་ནས་འདིར་རང་གི་མཐོང་ཐོས་མྱོང་བས་གང་ནུས་ཀྱིས་དཔྱད་བརྗོད་འགའ་སྤེལ་བ་དང་། དེའི་ཟུར་རྒྱན་ལྟ་བུར་རྟག་ཏུ་ངུའི་རྟོགས་བརྗོད་དང་། རྗེའི་བསྟོད་ཆེན་བཞི་དང་འཕྲོས་དོན་འགའ་ཞིག་ལ་དཔྱད་པ་བཅས་འགོད་ཁུལ་ཞུ་རྒྱུ་ཡིན།
རྩོམ་པ་པོ་དང་རྩོམ་ཆོས་སྤྱིའི་ངོ་སྤྲོད།
རྗེ་ཙོང་ཁ་པ་ནི་བོད་ཀྱི་ཆོས་ལུགས་དང་རྩོམ་རིག་གི་འཕེལ་རིམ་ཁྲོད་ཤུགས་རྐྱེན་ཧ་ཅང་ཆེ་བའི་མི་སྣ་དམིགས་བསལ་བ་ཞིག་ཡིན།
ཁོང་ནི་རབ་བྱུང་དྲུག་པའི་མེ་བྱ་(༡༣༥༧)ལོར་མདོ་སྨད་ཙོང་ཁའི་ཡུལ་དུ་བལྟམས། ཆོས་རྗེ་དོན་འགྲུབ་རིན་ཆེན་གྱི་དྲུང་ནས་རབ་ཏུ་བྱུང་། མདོ་སྔགས་ཀྱི་གཞུང་ལུགས་ལའང་ཐོས་བསམ་ངེས་ཅན་གནང་རྗེས་དགུང་ལོ་བཅུ་བདུན་པ་རབ་བྱུང་དྲུག་པའི་ཆུ་གླང (༡༣༧༣)ལོར་དབུས་ལྗོངས་ཆོས་ཀྱི་ཞིང་སར་ཕེབས། རྗེ་ཕག་མོ་གྲུབ་པའི་གདན་ས་ཐེལ་དུ་སྤྱན་སྔ་གྲགས་བྱང་པའི་མདུན་གྱི་བྱང་ཆུབ་སེམས་ཀྱི་མན་ངག་ཞུས། ཆོས་གྲྭ་ཆེན་པོ་བདེ་བ་ཅན་སོགས་སུ་རྗེ་རེད་མདའ་བ་སོགས་སྔ་ཕྱིར་བཤེས་གཉེན་བཅུ་ཕྲག་བསྟེན་ནས་མདོ་སྔགས་གསུང་རབ་དགོངས་འགྲེལ་དང་བཅས་པར་ཐོས་པས་མཐའ་རྒྱ་བཅད། བསམ་པས་གཏན་ལ་ཕབ། སྒོམ་པས་ཉམས་སུ་མྱོངས། མཁས་པའི་ཡོན་ཏན། གྲུབ་པའི་གོ་འཕང་། བཙུན་པའི་སྤྱོད་པ་གསུམ་ཡ་མ་བྲལ་བའི་སྒོ་ནས། འཆད་རྩོད་རྩོམ་གསུམ་གྱིས་ས་ཆེན་ཁ་ལོས་བསྒྱུར་བའི་རྣམ་ཐར་བདག་གིར་བསྐྱངས་པས། སྐབས་དེའི་མཁས་གྲུབ་སྐྱེས་ཆེན་ཕལ་པོ་ཆེར་འདོད་རྒུར་དབང་བསྒྱུར་བ་མ་ཟད། གངས་ཅན་པའི་སྲིད་ཀྱི་འཁོར་ལོས་སྒྱུར་བའི་རྒྱལ་པོ་ཆེན་པོ་སྤྱན་སྔར་གྲགས་པའི་རྒྱལ་ཐོག་བཞི་པ་བསོད་ནམས་གྲགས་པ་དང་། ལྔ་པ་གྲགས་པ་རྒྱལ་མཚན་ཟུང་གིས་ཀྱང་གང་གི་ཞབས་ཟུང་འཁོར་ལོའི་རེ་ཁ་སྤྱི་བོའི་རྒྱན་དུ་བཀོད་པ་ལ་བརྟེན་ནས། བོད་བསྟན་སྲིད་གཉིས་ཀར་རྣམ་པར་དཀར་བའི་ཤུགས་རྐྱེན་དམིགས་བསལ་ལྡན་པའི་སྐྱེས་ཆེན་འགྲན་དུ་མེད་པ་ཞིག་ཡིན།
ཁོང་གི་རྩོམ་ཆོས་གསུང་འབུམ་པོད་ཆེན་བཅོ་བརྒྱད་ཡོད། དེ་དག་ཕྱོགས་སུ་བསྡོམས་ན། བསྟོད་པ་སོགས་ཀྱི་སྐོར་ལ་ཆོས་ཚན་དོན་གཉིས། བསླབ་ཚིག་སོགས་ལ་རེ་གཉིས། ཕར་ཕྱིན་ལ་བརྒྱད། དབུ་མ་ལ་བཅུ་གཉིས། འདུལ་བ་ལ་བརྒྱད། ཚད་མ་ལ་བཞི། ལམ་རིམ་ལ་བཅུ་གཉིས་ཏེ། འདི་ཡན་ནི་གཙོ་བོར་མདོ་ཕྱོགས་སོ། །ཡོ་ག་སོགས་ལ་ཉི་ཤུ། གསང་འདུས་ལ་ཞེ་གསུམ། བདེ་མཆོག་སོགས་ལ་སུམ་བཅུ། འཇིགས་བྱེད་སོགས་ལ་བཅུ་དགུ། དུས་འཁོར་ལ་ཉེར་གཅིག །སྔགས་སྤྱི་ལ་གསུམ་སྟེ། འདི་དག་ནི་སྔགས་ཀྱི་ཕྱོགས་ཡིན། ནང་གསེས་ཆོས་ཚན་ཕྱེ་ན་སུམ་བརྒྱ་བཅུ་གསུམ་ཡོད། དེའི་སྟེང་དུ་འཇམ་དབྱངས་ཆོས་སྐོར་ལ་སོ་བཞི་ཡོད་པ་ཀུན་བསྡོམས་ན་སུམ་བརྒྱ་བཞི་བཅུ་ཞེ་བདུན་ཡོད།[1]
ཁོང་གི་རྩོམ་ཆོས་གསུང་འབུམ་ཁྲོད་སྙན་ངག་དང་སྙན་ངག་ཆེན་པོའི་རྩོམ་ཆོས་ཀྱང་དུ་མ་ལྡན་ཏེ། དེ་ཡང་རྗེའི་གསུང་འབུམ་ཁྲོད་དུ་བཞུགས་པའི་སྒྱུ་རྩལ་རྩོམ་རིག་དང་འབྲེལ་བ། བསྟོད་པ་གསོལ་འདེབས་སོགས་ཀྱི་སྐོར་ནི། ལམ་རིམ་བརྒྱུད་འདེབས་ལམ་མཆོག་སྒོ་འབྱེད། ཉེ་བརྒྱུད་གསོལ་འདེབས། རྒྱན་དྲུག་མཆོག་གཉིས་ཀྱི་བསྟོད་པ། རྗེ་རེད་མདའ་པའི་བསྟོད་པ་གསུམ། གྲགས་པ་བྱང་ཆུབ་པའི་གསོལ་འདེབས་གཉིས། ས་སྐྱ་བའི་གསོལ་འདེབས། བླ་མ་དམ་པ་བློ་གྲོས་སེང་གེའི་བསྟོད་པ། ལྷོ་བྲག་གྲུབ་ཆེན་གྱི་བསྟོད་པ། སྐྱབས་མཆོག་པའི་བསྟོད་པ། བླ་མ་ཆོས་ཀྱི་རྒྱལ་པོའི་བསྟོད་པ། སྟོན་པ་ཐུབ་པའི་དབང་པོའི་བསྟོད་པ་བྱིན་རླབས་ཉེར་འཇུག །བསྟོད་བ་ལེགས་བཤད་སྙིང་པོ། སྟོན་པའི་མཛད་པ་བྲིས་པའི་སྨོན་ལམ། འོད་དཔག་མེད་ཀྱི་བསྟོད་པ་ཞིང་མཆོག་སྒོ་འབྱེད། ཉི་གཞོན་འཆར་ཀ་མ། དྲི་མེད་མ། བདེ་བ་ཅན་ཞིང་བཀོད་ཀྱི་སྨོན་ལམ་གཉིས། རྒྱལ་བ་ཀུན་གཟིགས་ཀྱི་ཞིང་བཀོད་སྨོན་ལམ། མི་འཁྲུགས་བའི་བསྟོད་པ། མཐོང་བ་དོན་ལྡན་གྱི་བསྟོད་པ། རྡོ་རྗེ་རྣམ་གནོན་གྱི་བསྟོད་པ། སྨན་བླའི་བསྟོད་པ། ཐུགས་རྗེ་ཆེན་པོའི་བསྟོད་པ། ཁ༔སར་པ་ཎིའི་བསྟོད་པ། བྱམས་བསྟོད་གཉིས། རྫིང་ཕྱིའི་སྨོན་ལམ། རྫིང་ཕྱིའི་གཉེར་གཏད། བྱམས་བསྟོད་ཤོ་ལོ་ཀ །འཇམ་པའི་དབྱངས་ཀྱི་བསྟོད་པ་བཞི། །འཇམ་དབྱངས་ཀྱི་རྣམ་ཐར་བཞེངས་པའི་སྨོན་ལམ། བུམ་པ་བསྣམས་པའི་འཇམ་དབྱངས་ཀྱི་སྨོན་ལམ། སྨྲ་བ་འིསེང་གེ་བསྟོད་པ། འཇམ་དཀར་བསྟོད་པ། འཇིགས་བྱེད་ཕྱག་གཉིས་པའི་བསྟོད་པ། མི་གཡོ་བའི་བསྟོད་པ། འདིའི་སྨོན་ལམ། རྣམ་འཇོམས་ཀྱི་བསྟོད་པ། ཕྱག་རྡོར་གྱི་བསྟོད་པ་གསུས། རྣམ་རྒྱལ་མའི་བསྟོད་པ་གཉིས། གདུགས་དཀར་གྱི་བསྟོད་པ་གཉིས། དབྱངས་ཅན་མའི་བསྟོད་པ་གཉིས། ཤེས་རབ་གསལ་བྱེད་མའི་བསྟོད་པ། ཆོས་རྒྱལ་ནང་སྒྲུབ་ཀྱི་བསྟོད་པ། བདེ་བ་ཅན་གྱི་ཞིང་བཀོད། སྟོབས་བཞིའི་བཤགས་པ། ལྷ་ས་སྨོན་ལམ་གྱི་ཆོག་ཐོག་མཐའ་བར་སྨོན་ལམ། སྨོན་ལམ་དཔག་ཡས་བསྐལ་པ་མ། ཡུམ་འབུམ་བ་སོགས་ཀྱི་སྨོན་ལམ་གཉིས། ཉི་ཁྲིའི་སྨོན་ལམ་རྣམས་སོ།།[2]
བསླབ་ཚིག་དང་ཆབ་ཤོག་སོགས་ཀྱི་སྐོར་ནི། འཇམ་དབྱངས་ཀྱི་ཞལ་གཟིགས་དུས་མཛད་པའི་ཤོ་ལོ་ཀ་ཉམས་ལེན་བསྡུས་པའི་ཚིགས་བཅད། འོལ་ཁར་ལྟས་ཁྱད་པར་ཅན་བྱུང་བའི་ཤོ་ལོ་ཀ །རྟོགས་བརྗོད་འདུན་ལེགས་མ། རིན་པོ་ཆེ་གསུམ་གྱི་གཏམ་སྦྱོར། ལྷག་བསམ་བསྐུལ་བའི་དོན་བསྡུས། འཇམ་པའི་དབྱངས་ཀྱིས་གསུངས་པའི་མན་ངག་གཉིས། དབུ་མ་པ་ལ་ཕུལ་བའི་ཡི་གེ །ལྷོ་བྲག་གྲུབ་ཆེན་ལ་ཕུལ་བའི་ཡི་གེ །དྲི་བ་ལྷག་བསམ་རབ་དཀར། རྒྱལ་དབང་པའི་དྲིས་ལན། བྱང་བླ་མའི་དྲིས་ལན། ས་བཟང་བའི་བརྒལ་ལན། འཇམ་རྡོར་གྱི་ཆོ་གའི་དྲིས་ལན། འདི་ཕྱི་གཉིས་ཀར་ཕན་པའི་ཐབས། སྡུག་བསྔལ་ལམ་དུ་ལོང་བའི་མན་ངག་ཡི་གེ་ཕན་བདེའི་གཞི་འཛིན། མ་གཅིག་དབོན་པོ་ལ་གནང་བའི་ཡི་གེ ཚ་ཁོ་ངག་དབང་གྲགས་པ་ལ་གནང་བའི་ཡི་གེ་གཉིས། རྡོ་རྗེ་དཔལ་ལ་གནང་བའི་གསུང་། ཨེ་ཡིག་མཛེས་རྒྱན། ཨོ་ཡིག་མཛེས་རྒྱན། གཟུགས་ཀྱི་ཆུང་མཐའ་སོགས་ཀྱི་དྲིས་ལན། རྟེན་གསུམ་བཞེངས་མཆོད་ཀྱི་ཕན་ཡོན། སངས་རྒྱས་སོ་ལྔའི་སྐུ་མདོག་ཕྱག་མཚན། ཡོན་རྒྱན་ལ་གནང་བའི་ཡི་གེ་བློ་གྲོས་འཕེལ་ལ་གནང་པ། ཀརྨ་པ་ལ་གནང་བ། སྤྱན་ས་དཔལ་ལ་གནང་བ། ཧོར་རྒྱལ་བུ་ལ་གནང་བ། གྲགས་རྒྱན་ལ་གནང་བའི་ཡི་གེ །བཟང་པོ་ལ་གནང་བའི་ཞལ་གདམས། ཤཱཀྱ་ཤྲི་ལ་གནང་བའི་སྨོན་ལམ། འཁོར་བ་ལ་སྐྱོ་བའི་གཏམ། དཔོན་ཡོན་རྒྱམ་ལ་གནང་བ། གྲགས་རིན་ལ་གནང་བ། དལ་བའི་རྟེན་ལ་སྙིང་པོ་བླང་བར་བ་བསྐུལ་བ། རྒྱ་མའི་དཔོན་ལ་གནང་བ། མཁས་གྲུབ་རྗེར་གནང་བ། བཤེས་གཉེན་སྦ་བ་ལ་གདམས་པ། རང་བསྐུལ་འཁོར་བ་ལ་སྐྱོ་བའི་གཏམ། ཏཱའི་མིང་རྒྱལ་པོར་གནང་བའི་ཡི་གེ །ཀོན་ཏཱ་ཡེན་ལ་གནང་བ། ནམ་མཁའ་དབང་ཕྱུག་ལ་གནང་བ། བསོད་རྒྱམ་ལ་གནང་བ། བློན་ཆེན་ལ་གནང་བ། སྒོམ་པ་གུང་རུ་ལ་གནང་བ། སྤོང་ཤོད་པ་ལ་གནང་བ། དཔོན་ནམ་རྒྱན་ལ་གནང་བ། ཅོ་ཙ་དཀའ་བཅུ་ལ་གནང་བ། བྱང་ཆུབ་བླ་མ་ལ་གནང་བའི་ཡི་གེ་གཉིས། འདུས་སྡེའི་བཅའ་ཡིག་གཉིས། ས་སྐྱའི་ངག་དབང་གྲགས་པ་ལ་གནང་བའི་ཡི་གེ་རྣམས་སོ། །[3]
དེ་ལྟར་རྗེ་བླ་མའི་སྙན་ཚིག་ཕལ་ཆེ་བ་ནི་བསྟོད་རྩོམ་ཡིན། ལྷག་མ་རྣམས་ནི་གདམས་ངག་དང་ཉམས་མགུར་དང་བསླབ་བྱའི་ཡིག་བསྐུར་བཅས་ཀྱི་སྐོར་ཡིན། ཁོང་གིས་མཛད་པའི་སྙན་དངགས་ཆེན་པོ་ནི་སྤྱན་སྔར་གྲགས་པ་བྱང་ཆུབ་ཀྱི་རྟོགས་བརྗོད་དང་།[4] རྟག་ཏུ་ངུའི་རྟོགས་བརྗོད་གཉིས་ཡིན།[5]
- ༄༅།། རྗེ་ཙོང་ཁ་པ་དང་ཁོང་གི་བརྩམས་ཆོས།
- ༄༅།། བོད་ཀྱི་དམངས་ཁྲོད་ངག་ཐོག་གི་ཚིག་རྒྱན་ཅུང་ཟད་གླེང་བ།
- ༄༅།། ཏུན་ཧོང་ཡིག་རྙིང་ཁྲོད་ཀྱི་རྟ་རྐྱང་དབྱེ་བའི་རབས་ལས་འཕྲོས་ཏེ་དམོད་མོའི་རིག་གནས་སྐོར་ལ་དཔྱད་པ།
- ༄༅།། གླིང་སྒྲུང་ལས་བྱུང་བའི་ལུས་རྩལ་གྱི་རིག་གནས་སྣང་ཚུལ་སྐོར་ཐོག་མར་གླེང་བ།
- ༄༅།། ཡིག་ཚང་ཞེས་པའི་མིང་འདོགས་ལ་དཔྱད་པ།
- ༄༅།། བོད་ཀྱི་ཞེ་སའི་སྐོར་ལ་ཅུང་ཟད་གླེང་བ་རྨ་བྱ་མྱོས་པའི་དབྱར་རྔ།།
- ༄༅།། དེང་རབས་བོད་ཀྱི་བུད་མེད་སྙན་ངག་གི་བྱུང་འཕེལ་སྐོར་རགས་ཙམ་གླེང་བ།
- ༄༅།། བོད་ཀྱི་བརྩམས་སྒྲུང་རྒྱལ་སྤྱི་ཅན་དུ་བསྒྱུར་ཨེ་ཐུབ་བལྟ་དགོས།
- ༄༅།། བོད་ཀྱི་གནའ་ཉམས་རྩོམ་རིག་གི་སྒྱུ་རྩལ་མཛེས་ཆོས་ཀྱི་རྟོག་ཁམས་བཤད་པ།
- ༄༅།། བོད་ཅེས་པའི་གོ་དོན་གྱི་བྱུང་བ་རགས་ཙམ་བརྗོད་པ།
- ༄༅།། བོད་འགྱུར་མ《ཆུ་ངོགས་གཏམ་རྒྱུད》རྒྱས་པ་ལས་ཝུ་སུང་གི་འབྱུང་རིམ་གྱི་ལེའུ་སྒྱུར་ཐབས་ལ་རགས་ཙམ་དཔྱད་པ།
- ༄༅།། མི་རིགས་ལས་དོན་ཐབས་ཇུས་སྐོར་གྱི་བསམ་གཞིགས།
- ༄༅།། འགྲོ་བ་མིའི་རིགས་ཀྱི་ཐོག་མ་དང་བོད་མི་རིགས་གླེང་བ།
- ༄༅།།དགེ་བའི་བཤེས་གཉེན་ལ་ལྡན་དགོས་པའི་ཆ་རྐྱེན་འགའ།
- ༄༅།། བོད་སྐད་ཀྱི་ཞེ་ཚིག་གླེང་བ།
- ༄༅།། བོད་ཀྱི་ཡིག་ཚང་གི་རྣམ་པའི་ཆ་ནས་རིགས་དབྱེ་ཚུལ་ལ་དཔྱད་པ།
- ༄༅།། ཚངས་དབྱངས་རྒྱ་མཚོའི་མགུར་གླུའི་སྦས་དོན་སྐོར་གླེང་བ།
- ༄༅།། གློག་བརྙན《ཐར་ལོ》ཡི་སྒྱུ་རྩལ་ཁྱད་ཆོས་གླེང་བ།
- ༄༅།། དགེ་རྒན་བཟང་བོར་མེད་དུ་མི་རུང་བའི་མི་གཞིའི་སྤྱོད་བཟང་བཅུ་གཉིས།
- ༄༅།། ཡ་ཐོག་བོན་གྱི་རིག་གནས་དང་འབྲེལ་ཏེ་མདའ་དར་ཞེས་པའི་སྐོར་ལས་རགས་ཙམ་གླེང་བ།


c: text/html

text:
རྒྱལ་ཐང་ས་ཆར་ཞིང་ལས་དང་འབྲོག་ལས་ཀྱི་དབྱེ་བ་གསལ་པོ་མེད་དེ། སྤྱིར་དུད་ཚང་གཅིག་གིས་ཞིང་ལས་དང་འབྲོག་ལས་གཉིས་ཀ་ལས་ཡོད་པ་དང་། ཞིང་ལས་རྐྱང་རྐྱང་ལས་མཁན་ཡང་མང་པོ་འདུག དེའི་ཕྱིར་རྒྱལ་ཐང་དུ་འབྲོག་པ་ཞེས་པའི་འབོད་སྲོལ་མེད་དེ་མང་ཆེ་བ་ནི་ཞིང་པས་དུས་ཚིགས་ལྟར་འབྲོག་ལས་བྱེད་པ་རེད། རྒྱལ་ཐང་ས་ཆ་ནི་ས་བབ་ཅུང་མཐོ་བས་ཞིང་པ་ཚོས་ཕལ་ཆེར་ལོ་ལྟར་གྱི་སྤྱི་ཟླ་བཞི་པར་ཕྱུགས་ཡར་ས་མཐོ་སར་དེད་ནས་དཔྱིད་ཀ་དང་དབྱར་ཁར་འབྲོག་རར་སྡོད། སྟོན་ཁར་ཞིང་ནང་གི་ལོ་ཏོག་བསྡུ་རྗེས་ཕྱུགས་མར་གྲོང་ཚོར་དེད་དེ་གནམ་གཤིས་གྲང་བའི་རིང་དུ་གྲོང་ཚོར་སྡོད་རེད། དཔྱིད་ཀ་དང་དབྱར་ཁ་ཕྱུགས་ཡར་དེད་ནས་སྡོད་ས་དེ་ལ་འབྲོག་ར་ཞེས་འབོད།
ངའི་དྲན་ཤེས་ཁྲོད་ཀྱི་འབྲོག་རའི་འཚོ་བ་ནི་ཧ་ཅང་སྐྱིད་པོ་ཡོད་དེ། གཅིག་ནི་ང་རང་འབྲོག་རར་སྡོད་དུས་ལོ་ན་ཆུང་ཆུང་ཡིན་པས་ཉོན་སྒྲིབ་འདྲ་མི་འདྲ་མེད་པ་དང་། གཉིས་ནི་འབྲོག་རར་འབྲོག་ལས་རྐྱང་རྐྱང་ལས་ཏེ་ཞོགས་ནུབ་གཉིས་ཅུང་འཚུབ་པ་ལས་དེ་འདྲ་ལས་རྒྱུ་མེད་པའི་རྐྱེན་གྱིས་རེད།
དེ་ཡང་ངའི་དྲན་ཤེས་ཁྲོད་ཀྱི་འབྲོག་རའི་འཚོ་བ་གང་འདྲ་རེད་ཟེར་ན། ང་འབྲོག་རར་སྡོད་དུས་ཨ་མྱེ་དང་ཨ་ཕྱི་གཉིས་དང་མཉམ་དུ་ཡོད་པས། ཕལ་ཆེར་ཉིན་ལྟར་གྱི་ཞོགས་པའི་ཆུ་ཚོད་ལྔ་པར་ཨ་ཕྱིས་ཡར་ལངས་ནས་མེ་འབུད་དེ་ཕྱུགས་ཀྱི་ལྟོ་ཆས་གྲ་སྒྲིག་བྱེད་དགོས། དེ་ནས་ནམ་གསལ་མ་ཐག་ཨ་ཕྱིས་འོ་མ་བཞོ་བ་དང་ཨ་མྱེས་ཕག་ལ་ལྟོ་སྟེར་བ་སོགས་ཀྱི་ལས་ཀ་ལས་འགོ་བརྩམས་པ་རེད།
ང་ཚོས་འབྲོག་རའི་ཞོགས་པའི་ལས་ཀ་འདི་དག་ལ་ཁ་སྐད་དུ་ཞོགས་འགུལ་ཞེས་འབོད་ཀྱི་ཡོད་པ་རེད། ཞོགས་འགུལ་རྫོགས་ཏེ་ཕྱུགས་སོགས་ཐང་དང་རིར་དེད་རྗེས་ད་གཟོད་ངེད་གསུམ་གྱིས་ཞོགས་ཇ་འཐུང་བ་དང་། དེའི་རྗེས་སུ་ཨ་ཕྱིས་འོ་མ་དཀྲུགས་པ་དང་ཨ་མྱེ་དང་ངེད་གཉིས་ཀྱིས་མེ་ཤིང་འཐུ་འགྲོ་བ་དང་། དབྱར་ཁ་ཡིན་ན་ཤྭ་མོ་འཐུ་རུ་འགྲོ སྐབས་འགར་ད་དུང་ཨ་མྱེས་གདན་བཟོ་སའི་སྨྱུག་ལོ་འཐུ་འགྲོ་བ་རེད། ཕྱི་དྲོ་སླེབས་དུས་ཨ་ཕྱིས་འབྲོག་གྲོགས་ཀྱི་ཨ་ཕྱི་གཞན་དང་མཉམ་དུ་ཐགས་འཐག་པ་དང་ཨ་མྱེ་དང་ངེད་གཉིས་སྤང་དང་རི་ནང་འཆམ་འཆམ་འགྲོ་བའི་དུས་ཚོད་མང་། སྐབས་དེར་ཁ་པར་འདྲ་བའི་ཚན་རྩལ་ཅན་གྱི་དངོས་པོ་ནི་འབྲོག་རར་གཏན་ནས་ཡོད་མི་སྲིད་པས། མི་རྣམས་དང་རང་བྱུང་ཁམས་བར་འབྲེལ་ཐུག་བྱས་པའི་དུས་ཚོད་མང་པོ་ཡོད། ཕལ་ཆེར་ཕྱི་དྲོའི་ཆུ་ཚོད་བཞི་པར་ཕྱུགས་ཚོགས་ཚུར་རུག་ནས་ཁྱིམ་འགྲམ་བསྡུས་ཡོང་བས་ངེད་གསུམ་ཡང་བྲེལ་འཚུབ་ཀྱི་ལས་འགོ་བརྩམས་དགོས། ཕྱི་དྲོའི་ལས་ཀ་དེ་ཞོགས་པ་དང་ཕལ་ཆེར་འདྲ་ལ། དམིགས་གསལ་ཅན་གཅིག་ཡོད་པ་ནི་ངས་ཤིང་ཟོ་ཞིག་ཁུར་ནས་ཆུ་ལེན་འགྲོ་སྟེ་ཉིན་ལྟར་ཕལ་ཆེར་ཆུ་ཟོ་ལྔ་དྲུག་ཁུར་དགོས་པ་རེད། འབྲོག་རའི་ལས་ཀ་ནི་ཉིན་བཞིན་འདྲ་མཚུངས་ཡིན་པས་ཟླ་གསུམ་བཞི་འབྲོག་རར་སྡོད་ཀྱང་བྱ་བ་གསར་པ་ཡོད་མི་སྲིད།
ངའི་དྲན་ཤེས་ཁྲོད་ཀྱི་འབྲོག་རའི་འཚོ་བ་ནི་དུས་རབས་དང་ཚན་རྩལ་དེ་འདྲ་དར་མེད་པའི་དུས་ཡིན་ལ། དེང་སྐབས་ཀྱི་འབྲོག་ར་ཐོག་ཏུ་འཕྲུལ་ཆས་འདྲ་མིན་སྣ་ཚོགས་བྱུང་འདུག དཔེར་ན་ཉི་འོད་གློག་སྒྲོན་དང་འོ་མ་བཀྲུག་སའི་འཕྲུལ་ཆས་ལ་སོགས་ཡོད་པ་དང་། འཕྲུལ་ཆས་དེ་དག་གིས་འབྲོག་ར་ཐོག་གི་མི་རྣམས་ཀྱི་འཚོ་བ་ལ་སྟབས་བདེ་པོ་བསྐྲུན་འདུག དེང་སྐབས་འབྲོག་ར་ཐོག་འགྲོ་བའི་མི་རྣམས་ལ་ཚོར་སྣང་གང་འདྲ་ཡོད་པ་དེ་ངས་མི་ཤེས་མོད། འོན་ཀྱང་ང་རང་ཆུང་དུས་ཀྱི་འབྲོག་རའི་འཚོ་བ་ནི་རང་ཉིད་ཀྱི་མི་ཚེ་ཧྲིལ་པོའི་ཆེས་སྐྱིད་ཤོས་ཀྱི་དུས་སྐབས་ཤིག་ཡིན་ལ། དུས་སྐབས་དེ་ནི་སེམས་ཀྱིས་རྟོགས་པ་ཙམ་ལས་ཚིག་གིས་བརྗོད་ཐབས་བྲལ་བ་ཞིག་འདུག
རྩོམ་སྒྲིག་པ། (པདྨ་མཚོ།)

robotstxt: allowed

filter: keep


text:
|
ཀྲུང་གོ་བོད་ཀྱི་དྲ་བའི་འཕྲིན། ཀན་སུའུ་ཞིང་ཆེན་ཏང་ཨུའི་ཧྲུའུ་ཅིའམ་ཞིང་ཆེན་དམངས་ཆེན་རྒྱུན་ཨུ་ཁང་གི་ཀྲུའུ་རེན་ལིན་ཏུའོ། ཞིང་ཆེན་སྲིད་གྲོས་ཀྱི་ཀྲུའུ་ཞི་ཨོའུ་དབྱང་ཅན། ཞིང་ཆེན་སྲིད་གྲོས་སྔོན་གྱི་ཀྲུའུ་ཞི་ཁྲེན་ཞུའེ་ཧེང་། ཞིང་ཆེན་ཏང་ཨུའི་རྒྱུན་ཨུའམ་ཞིང་ཆེན་ཏང་ཨུའི་འཐབ་ཕྱོགས་གཅིག་གྱུར་པུའུ་ཡི་པུའུ་ཀྲང་མ་ཐུན་ལིན། ཞིང་ཆེན་ཏང་ཨུའི་རྒྱུན་ཨུའམ་ཞིང་ཆེན་ཏང་ཨུའི་དྲུང་ཡིག་ཆེན་མོ་ཝང་ཅ་དབྱིས། ཞིང་ཆེན་དམངས་ཆེན་རྒྱུན་ཨུ་ཁང་གི་ཀྲུའུ་རེན་གཞོན་པ་ཁྲིན་ཁོ་ཀོན། ཞིང་ཆེན་དམངས་ཆེན་རྒྱུན་ཨུ་ཁང་གི་ཀྲུའུ་རེན་གཞོན་པའམ་ཁུལ་ཨུའི་ཧྲུའུ་ཅི་ཡུས་ཁྲིན་ཧུའེ། ཞིང་ཆེན་སྲིད་གྲོས་ཀྱི་ཀྲུའུ་ཞི་གཞོན་པ་སྡེ་བ་ཚང་། བོད་རང་སྐྱོང་ལྗོངས་སྲིད་གྲོས་སྔོན་གྱི་ཀྲུའུ་ཞི་གཞོན་པ་ཚེ་བརྟན་སྒྲོལ་མ་དང་། ཞིང་ཆེན་སྲིད་གྲོས་སྔོན་གྱི་ཀྲུའུ་ཞི་གཞོན་པ་དབྱང་ཀྲིན་ཀང་སོགས་འགོ་བརྩམས་པའི་མཛད་སྒོར་ཞུགས།
ཁུལ་དཔོན་གཞོན་པ་གཙོས་གྲོང་ཁྱེར་ཏང་ཨུའི་ཧྲུའུ་ཅི་ལིའུ་ཡོན་ཀོ་ཡིས་འགོ་བརྩམས་པའི་མཛད་སྒོའི་གཙོ་འགན་ཁུར། སྔ་དྲོའི་ཆུ་ཚོད་དགུའི་ཐོག ལིན་ཏོ་ཡིས་སྐབས་བཅུ་དགུ་བའི་མདོག་དགུའི་ཀན་ལྷོའི་ཤམ་བྷ་ལ་ཡུལ་སྐོར་སྒྱུ་རྩལ་དུས་ཆེན་འགོ་བརྩམས་པ་ཁྱབ་བསྒྲགས་བྱས།
རྒྱལ་གླུའི་གླུ་སྐད་ཁྲོད་དམར་མདངས་བཀྲ་བའི་སྐར་ལྔའི་དར་དམར་དལ་བུར་སྒྲེང་བ་དང་། དུས་ཆེན་ལ་རྟེན་འབྲེལ་ཞུ་བའི་ཤོག་སྦག་གིས་བར་སྣང་གང་ནས་དུང་ཕྲུག་རྩྭ་ཐང་གླུ་གར་གྱི་རྒྱ་མཚོ་ཞིག་ཏུ་གྱུར་ཡོད།ཡུས་ཁྲིན་ཧུའེ་ཡིས་དགའ་སྤྲོ་ཆེན་པོའི་ངང་ཤིས་ཚིག་ཕུལ་བ། ཁོས་མཛེས་སྡུག་ལྡན་པའི་ཀན་ལྷོ་གཡང་ལྡན་ཕྱུག་མོས་རི་སྔོ་རྩྭ་ལྗང་གི་དྲི་ཞིམ་རོལ་མྱོང་བྱས་པ་དང་བརྩེ་བའི་སྨོན་འདུན་མི་ཡུལ་དུ་བསྐྱལ་ལ། མཐོ་སྒང་གི་མུ་ཏིག་ཤར་བའི་སྐབས་དེར་གནམ་སྔོན་པོ་དང་སྤྲིན་དཀར་པོའི་འཚམ་འདྲི་སྐྱེལ་ཡོང་བ་དང་། ཆེས་དག་གཙང་གི་ཉི་འོད་མདོ་དབུས་ས་མཐོའི་སྒེའི་ཁང་ནང་དུ་འཕྲོ་རུ་བཅུག ཟོལ་མེད་ཀྱི་བརྩེ་སེམས་སྐྱེ་ཁམས་གཞིས་ཁྱིམ་དུ་བསྐྱལ། སྐྱེས་སྟོབས་ཀྱི་དཔལ་འབར་ལ་ལྗོན་ཤིང་ཡོད་དགུའི་དཔྱིད་ཀྱི་དཔལ་ཡོན་འགྲན་པའི་དུས་ཚིགས་འདིར་ང་ཚོ་དུས་ལྟར་མདོག་དགུའི་ཀན་ལྷོ་རུ་མཉམ་འཛོམས་བྱུང་ནས་གཙོད་གྲོང་ནས་མཇལ་ལ་དུང་ཕྲུག་རྩྭ་ཐང་ནས་འཛོམས་ནས་སྐབས་བཅུ་དགུ་བའི་མདོག་དགུའི་ཀན་ལྷོ་ཤམ་བྷ་ལ་ཡུལ་སྐོར་སྒྱུ་རྩལ་གཟབ་རྒྱས་ངང་ཚོགས། སྐབས་འདི་དང་བསྟུན་ནས་ངས་ཀན་ལྷོ་ཁུལ་གྱི་ཚན་ཁག་ཆེན་མོ་བཞིདང་ཁུལ་ཡོངས་ཀྱི་མི་རིགས་སོ་སོའི་མི་ཁྲི 74 ཡི་ཚབ་བྱས་ནས་དུས་ཡུན་རིང་བོར་ཀན་ལྷོ་ཁུལ་གྱི་བཅོས་སྒྱུར་འཕེལ་རྒྱས་ཀྱི་བྱ་བར་ཐུགས་ཁུར་དང་རྒྱབ་སྐྱོར་གནང་བའི་འགོ་ཁྲིད་དག་དང་སྤྱི་ཚོགས་ཀྱི་ལས་རིགས་ཁག་སོ་སོའི་ཤེས་ལྡན་མི་སྣ་དག་ལ་བཀའ་དྲིན་ཆེ་ཞུ། དེ་དང་མཉམ་དུ་ཆུ་ལོག་དང་དྲག་ཆར་གནོད་སྐྱོན་བྱུང་བའི་འབྲུག་ཆུ་རྫོང་དང་ཐེ་བོ་རྫོང་གི་མི་རིགས་སོ་སོའི་ལས་བྱེད་པ་དང་མང་ཚོགས་ལ་འཚམ་འདྲི་བྱས་ལ། ཉེན་འགོག་གནོད་སེལ་བྱ་བའི་ཐད་འབད་པ་དང་ཐུགས་ཁུར་བྱེད་བཞིན་པའི་རིམ་པ་སོ་སོའི་འགོ་ཁྲིད་དང་ལས་རིགས་སོ་སོའི་གྲོགས་པོ། ཕྱོགས་སོ་སོའི་གཅེས་སེམས་མི་སྣ་དག་ལ་བླ་ན་མེད་པའི་གུས་འདུན་སྙིང་ནས་ཞུ་ཞེས་བཤད།
ཡུས་ཁྲིན་ཧུའེ་ཡིས་བཤད་རྒྱུར། ཀན་ལྷོའི་ཆུ་གཙང་རི་དྭངས་ལ་བདག་སྐྱོང་དང་ལོ་རྒྱུས་ལ་ཕྱིར་ལྟ་བྱས་ནས། བཅོས་སྒྱུར་སྒོ་འབྱེད་ཀྱི་ལོ་ངོ 40 རིང་ལ་ཏང་ཀྲུང་དབྱང་དང་། ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གི་བརྟན་པོའི་འགོ་ཁྲིད་འོག འོད་སྟོང་འབར་བའི་ཏང་གི་མི་རིགས་སྲིད་ཇུས་ཀྱི་འོག་ནས། ཀན་ལྷོའི་བོད་ཁུལ་ལ་གནམ་ས་བླ་འོག་བསྒྱུར་བ་ལྟ་བུའི་འགྱུར་ལྡོག་བྱུང་ནས། དཔལ་འབྱོར་བདེ་བླག་ངང་གོང་དུ་འཕེལ་བ་དང་སྤྱི་ཚོགས་འཆམ་མཐུན་བརྟན་བརླིང་ཡིན་པ། མི་རིགས་མཐུན་སྒྲིལ་ངང་ཡར་ཐོན་ཡོང་བ། ཆོས་ལུགས་ཀྱི་ཆོ་ག་འོས་འཚམ་སྤེལ་བ། མི་དམངས་བདེ་སྡོད་ལས་བརྩོན་བཅས་ཡིན་ལ། ཀན་ལྷོའི་རིགས་སོ་སོའི་ལས་བྱེད་པ་དང་མང་ཚོགས་རྣམས་ཀྱིས་ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བསམ་བློ་དང་ཏང་གི་ཚོགས་ཆེན་བཅུ་དགུ་བའི་དགོངས་དོན་གྱི་ཡང་དག་པའི་མཛུབ་སྟོན་དང་། ཏང་ཀྲུང་དབྱང་དང་། ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གི་འགོ་ཁྲིད་བརྟན་པོ། མི་རིགས་སོ་སོ་དང་ལས་རིགས་ཁག་སོ་སོའི་ཤུགས་ཆེན་པོའི་གཞོགས་འདེགས་ཀྱི་འོག་ནས། ལས་ལ་བརྩོན་ཞིང་དཔའ་སྙིང་ཆེ་བའི་ཀན་ལྷོའི་མི་དམངས་ཀྱིས་རང་གི་ཕ་ཡུལ་དེ་མིང་དོན་མཚུངས་པའི་སྐྱེ་ཁམས་དཔལ་ཡོན་ཅན་དུ་བསྒྱུར་ཐུབ་པར་ཡིད་ཆེས་བརྟན་པོ་ཡོད།
ལོ་ན80ལ་བཞེས་པའི་མིང་དུ་གྲགས་པའི་གླུ་བ། རྒྱལ་ཁབ་རིམ་པ་དང་པོའི་འཁྲབ་སྟོན་པ་ཚེ་བརྟན་སྒྲོལ་མས《རི་གླུ་བླངས་ནས་ཏང་ལ་ཉན་དུ་བཅུག་པ》དང《པེ་ཅིན་གྱི་གསེར་རིའི་སྟེང》སོགས་གྲགས་པ་འབར་བའི་གླུ་དབྱངས་བླངས་ནས་མང་ཚོགས་ཀྱི་དགའ་བསུ་ཆེན་པོ་ཐོབ།
དེར་མ་ཟད་འཇམ་དབྱངས་སྒྲོལ་མ་དང་དབང་མོ། དེ་མིན་རང་ཀན་ལྷོ་ས་ཁུལ་གྱི་གླུ་བ་སོགས་ཀྱིས་ངག་རྟ་སྙན་མོ་དབྱངས་ལ་བཀུག ཡིད་སེམས་ཅིག་ཅར་འཕྲོག་པའི་རིག་རྩལ་འཁྲབ་སྟོན་དེ་དག་གིས་ཕྱོགས་ཡོངས་ནས་ཀན་ལྷོ་ཡི་ལྗང་མདོག་གི་ཕ་ས་དང་མི་རིགས་སོ་སོའི་མི་དམངས་ཀྱི་བདེ་སྐྱིད་འཚོ་བ་མངོན་པར་མཚོན་ཡོད། སྙན་མོའི་ངག་གི་འགྱུར་ཁུགས་ཁྲོད་དུ། མི2000ལྷག་གིས་སྐོར་བྲོ་འཁྲབ་སྟེ་ཚང་མས་དགའ་བསུ་དང་ལྟད་མོ་ངོ་མཚར་ལྟ་ན་སྡུག་པ་ཅིག་ཏུ་བསྐྲུན།
ཐེངས་འདིའི་ཡུལ་སྐོར་སྒྱུ་རྩལ་དུས་ཆེན་ནི་ཁུལ་ཨུ་དང་ཁུལ་སྲིད་གཞུང་གིས་གཙོ་སྒྲུབ་བྱས་ཤིང་། ཁུལ་རིག་གནས་ཡུལ་སྐོར་འཕེལ་རྒྱས་འགོ་ཁྲིད་ཚན་ཆུང་དང་གཙོས་གྲོང་ཁྱེར་ཏང་ཨུ། གཙོས་གྲོང་ཁྱེར་མི་དམངས་སྲིད་གཞུང་བཅས་ཀྱིས་སྒྲུབ་འགན་ཁུར་ལེན་བྱས་པ་ཡིན། ཞིན་ཧྭ་གསར་འགྱུར་ཁང་ཀན་སུའུ་ཡན་ལག་ཁང་དང་། ཀྲུང་དབྱང་བརྙན་འཕྲིན་ཁང་གི་ཀན་སུའུ་ཞིང་ཆེན་དུ་བཅའ་སྡོད་བྱེད་པའི་གསར་འགོད་པའི་ས་ཚིགས། ཀན་སུའུ་རྒྱང་སྒྲོག་བརྙན་འཕྲིན་ཁང་བཅས་ཀྱིས་ཡུལ་སྐོར་སྒྱུ་རྩལ་དུས་ཆེན་འགོ་རྩོམ་པའི་གནས་ཚུལ་ཡུལ་དངོས་ཐད་གཏོང་བྱས་པ་དང་། ཀོང་མིང་ཉིན་རེའི་ཚགས་པར་དང་ཀྲུང་གོའི་ན་གཞོན་ཚགས་པར། མི་དམངས་དྲ་བ། ཐེང་ཞུན། ཀན་སུའུ་ཉིན་རེའི་ཚགས་པར་སོགས་གསར་འགྱུར་སྨྱན་སྦྱོར60ལྷག་གིས་དྲིལ་བསྒྲགས་བྱས་ཤིང་། རྒྱལ་ནང་གི་པར་ལེན་ཆེད་མཁས་པ100ལྷག་གིས་ཕྱོགས་ཡོངས་ནས་པར་བླངས་བ་དང་། རྒྱལ་ཁབ་ཕྱི་ནང་གི་ཡུལ་སྐོར་བ་དང་གཙོས་གྲོང་ཁྱེར་གྱི་རིགས་སོ་སོའི་མང་ཚོགས་ཁྲི9ལྷག་ལ་ཉེ་བ་ཙམ་གྱིས་ཡུལ་དངོས་ནས་ཡུལ་སྐོར་སྒྱུ་རྩལ་དུས་ཆེན་གྱི་འགོ་རྩོམ་པའི་ལྟད་མོར་ལྟ་བཞིན་ཡོད། ཉིན་དེའི་དགོང་མོར། གཙོས་གྲོང་ཁྱེར་དུང་ཕྲུག་རྩྭ་ཐང་ནས་མེ་ཕུང་སྐོར་བྲོ་འཁྲབ་པ་སོགས་ཀྱི་རིག་རྩལ་དགོང་ཚོགས་བསྒྲུབ་པ་རེད། །
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོ་བོད་ཀྱི་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-8-21 00:58 , Processed in 0.289589 second(s), 21 queries .


text:
རྒྱ་ནག་རྒྱལ་ཁབ་ཀྱི་དྲ་རྒྱའི་ཆ་འཕྲིན་དོ་དམ་ཁང་གི་མགོ་འཁྲིད་ཟུར་པ་ལེའུ་ཝེ་དང་དབུས་སྒྲིག་ཁྲིམས་ཞིབ་བཤེར་ཁང་གི་མགོ་འཁྲིད་ཟུར་པ་མོ་ཇེན་ཁྲང་སོགས་མཐོ་རིམ་མགོ་འཁྲིད་གསུམ་ལ་ཁྲིམས་ཐག་བཅད་ཡོད་འདུག
ཁ་སང་པེ་ཅིན་ཆེས་མཐོའི་མི་མང་ཁྲིམས་ཁང་གིས། རྒྱ་ནག་དབུས་དྲིལ་བསྒྲགས་ཀྱི་མགོ་འཁྲིད་གཞོན་པ་དང་། རྒྱལ་ཁབ་ཀྱི་དྲ་རྒྱའི་ཆ་འཕྲིན་དོ་དམ་ཁང་གི་མགོ་འཁྲིད་ཟུར་པ་ལོའུ་ཝེ་ཡིས་དབང་ཆ་ལོག་སྤྱོད་ཀྱིས་ལྐོག་རྔན་བླངས་པའི་གནད་དོན་ཐད་ཁྲིམས་བཤེར་བྱས་པ་བརྒྱུད། ལོའུ་ཝེ་ཡིས་ནག་ཉེས་ངོས་ལེན་བྱས་ཡོད་པའི་གནས་ཚུལ་ཐོན་འདུག་ཀྱང་། ཁོ་ལ་ཁྲིམས་ཆད་ག་རེ་བཅད་ཡོད་མེད་ཡོངས་བསྒྲགས་བྱས་མེད་པ་རེད།
རྒྱ་ནག་གཞུང་འབྲེལ་ཞིན་ཧྭ་གསར་ཁང་ལྟར་ན། ལོའུ་ཝེ་ཡིས་རང་ཉིད་ཀྱི་དབང་ཤུགས་བཀོལ་ཏེ་ལག་འོག་གི་ལས་མི་བརྒྱུད་གཞན་ལ་ཁེ་སྤོགས་བསྐྲུན་སྟེ། ལྐོག་རྔན་གྱི་དངུལ་འབོར་ཆེན་དང་ཅ་དངོས་བླངས་ཡོད་པ་དང་། ་ལོའུ་ཝེ་དང་ལྷན་དུ་རྒྱ་ནག་དབུས་སྒྲིག་ཁྲིམས་ཞིབ་བཤེར་ཁང་གི་མགོ་འཁྲིད་ཟུར་པ་མོ་ཇེན་ཁྲང་(Mo Jiancheng)དང་ཧི་པའེ་ཞིང་ཆེན་གྱི་ཆབ་སྲིད་རྒྱུན་ལས་ལྷན་ཚགོས་གྱི་ཚོགས་གཞོན་ཀྲང་ཇེ་ཧའོ་(Zhang Jiehui)གཉིས་ཀྱིས་ཀྱང་དབང་ཆ་ལོག་སྤྱོད་བྱས་ཏེ། དངུལ་དངོས་ཀྱི་ལྐོག་རྔན་བླངས་པའི་ཉེས་མིང་འོག་ཁྲིམས་ཐག་བཅད་ཡོད་འདུག
ལོའུ་ཝེ་ནི་ཞི་ཅིན་ཕིན་གྱི་དཔུང་རོགས་ཤིག་ཡིན་པ་དང་། ཞི་ཡི་སྲིད་འཛིན་སྐབས་དང་པོའི་རིང་ལོའུ་ཝེ་རྒྱ་ནག་གཞུང་འབྲེལ་ཞིན་ཧྭ་གསར་ཁང་གི་འགན་འཛིན་གཞོན་པ་ནས་རྒྱ་ནག་རྒྱལ་ཡོངས་ཀྱི་དྲ་རྒྱའི་ཆ་འཕྲིན་དོ་དམ་ཁང་གི་མགོ་འཁྲིད་དང་། པེ་ཅིན་གྲོང་ཁྱེར་གྱི་མགོ་འཁྲིད་གཞོན་པ་བཅས་ལོའུ་ཝེ་ཡི་གོ་གནས་གློ་བུར་དུ་འཕར་ཏེ། རྒྱ་ནག་གི་མི་གྲངས་ས་ཡ་ ༧༣༠ ལྷག་གི་དྲ་ལམ་སྟངས་འཛིན་བྱས་ཡོད་པ་དང་། སྐབས་དེར་ལོའུ་ཝེ་ཨ་རིའི་དུས་དེབ་(Time Magazine)ནང་འཛམ་གླིང་གི་ཆེས་ནུས་ཤུགས་ཅན་གྱི་མི་བརྒྱའི་ཁོངས་སུ་བགྲངས་ཡོད་པ་རེད། དམིགས་བསལ་ཕྱིའི་རྒྱལ་ཁབ་ཁག་གི་འཕྲུལ་ཆས་དང་དྲ་ཐོག་ཚོང་གཉེར་ཁང་མང་པོས་ལོའུ་ཝེ་ནི་རྒྱ་ནག་གི་ཁྲོམ་ར་སྒོ་འབྱེད་ཀྱི་ལྡེ་མིག་ལྟ་བུར་ངོས་འཛིན་བྱས་ཡོད་འདུག
ཕྱི་ལོ་ ༢༠༡༧ ཟླ་ ༡༡ ཚེས་ ༢༢ ཉིན་རྒྱ་ནག་དབུས་སྒྲིག་ཁྲིམས་ཞིབ་བཤེར་ཁང་གིས་ལོའུ་ཝེ་ཡིས་ཏང་གི་སྒྲིག་ཁྲིམས་ལ་རྩིས་མེད་རྡོག་རོལ་བཏང་ཡོད་པའི་དོགས་གཞིའི་འོག་ཉེས་མིང་འོག ཁོའི་ནང་མི་དང་ལས་རོགས་བཅས་འཛིན་བཟུང་བྱས་ཡོད་པ་དང་། ཕྱི་ལོ་ ༢༠༡༨ ཟླ་ ༢ པའི་ནང་ཁོའི་རྒྱ་ནག་དམར་ཤོག་ཚོགས་པའི་ཆབ་སྲིད་དབང་ཆ་དང་ཐོབ་ཐང་ཚང་མ་ཕྱིར་བསྡུས་རྗེས་གར་སོང་ཆ་མེད་དུ་གྱུར་ཡོད་པ་རེད།
གསར་འགོད་པ། སྐལ་བཟང་སྦྱིན་པ།


text:
དབྱར་ཟླ་དྲུག་པའི་རེབ་གོང་ཀླུ་རོལ་ནི་ཕ་མེས་ཡང་མེས་ནས་བརྒྱུད་ཡོང་བའི་ཤུལ་བཞག་རིག་གནས་ཤིག་སྟེ། བོད་ཀྱི་སྤྱི་ཚོགས་ཤེས་རིག་གི་གྲུབ་ཆ་གལ་ཆེན་ཞིག་ཡིན་པར་མ་ཟད། སྲོལ་རྒྱུན་རིག་གནས་ཀྱི་མ་ལག་ཅིག་དང་། རེབ་གོང་མི་དམངས་ཀྱི་འཚོ་བ་དངོས་དང་འབྲལ་ཐབས་མེད་པ་ཞིག་ཀྱང་ཡིན། དེ་ནི་དབྱར་ཟླ་དྲུག་པའི་ལྷ་ཟླ་དཀར་པོའི་ནང་དུ་རྒྱུན་སྲོལ་ལྟར་ཡུལ་ལྷའི་རྒྱལ་བོ་ཨ་མྱེས་བྱ་ཁྱུང་། གཉན་ཆེན། ཀོའུ་མོལ་རི་ལང་སོགས་ཡུལ་ལྷ་གཞི་བདག་རྣམས་ཐུགས་དགྱེས་པའི་ཀླུ་རོལ་གྱི་ཆོ་ག་སྣ་ཚོགས་སྤེལ་བ་ཞིག་ཡིན་ལ། གླུ་གར་གྱི་མཆོད་པ་སྣ་ཚོགས་འབུལ་བ་དེས་ལོ་གཅིག་གི་ནང་དུ་མི་ལ་ན་ཚ་དང་ཕྱུགས་ལ་གོད་ཁ། ལོ་ཏོག་ལ་སད་སེར་ཐན་སྐྱོན་སོགས་ཀྱི་གནོད་འཚེ་དང་། བགེགས་རིགས་བར་ཆད་མི་འབྱུང་བར་ཆར་ཆུ་དུས་སུ་འབབ་པ་དང་ཞིང་ལ་ལོ་ལེགས་འབྱུང་བ། ཕྱུགས་ཀྱི་འཕེལ་ཁ་མྱུར་བ། རིགས་རྒྱུད་ལོངས་སྤྱོད་རྒྱས་ལ། ཚེ་དང་བསོད་ནམས་དབང་ཐང་འཕེལ་ཞིང་། མི་རིགས་འཆམ་མཐུན་དང་འཛམ་གླིང་ཞི་བདེ་ཡོང་བར་སྐྱབས་འཇུག་ཞུ་བ་གསལ་བར་མཚོན་པ་རེད།
དྲུག་པའི་ཀླུ་རོལ་གྱི་དུས་ཆེན་དེ་སྔར་རྒྱུན་བཞིན་ལོ་རེའི་ཧོར་ཟླ6པའི་ཚེས17ཉིན་ནས་བཟུང་ཚེས26ཉིན་བར་ས་དཀྱིལ་སྡེ་བ་ནས་མགོ་བརྩམས་ཏེ་སྡེ་བ་སོ་སོ་ནས་བསྟུད་མར་སྤེལ་གྱིན་ཡོད་པ་རེད། ད་ལྟ་རེབ་གོང་གསེར་མོ་ལྗོངས་སུ་ཀླུ་རོལ་རྩེ་བའི་གཡང་སྡེ་སོ་སོས་རང་གི་ཡུལ་ལྷ་གཞི་བདག་ཐུགས་དགྱེས་པའི་ཀླུ་རོལ་གྱི་ཆོ་ག་སྣ་ཚོགས་སྤེལ་བ་ལ། སྐྱེས་ཕོ་མོ་རྒན་དར་གཞོན་གསུམ་གྱིས་ལྭ་གསར་གོན་པ་དང་། ཁྱད་པར་དུ་ལང་ཚོ་རྫོགས་པའི་སྟག་ཤར་དར་མ་དང་སྨན་ཤར་བུ་མོ་རྣམས་ཀྱིས་ཀླུ་རོལ་གྱི་མཛད་སྒོའི་ལྷ་རྩེ་དང་གླུ་གར་ལ་རོལ་བའི་འཆོར་གོས་དང་གསེར་དངུལ་གཡུ་བྱུར་སོགས་རྒྱན་ཆས་ལུས་ལ་མཛེས་པར་སྤྲས་ཏེ། འབྲུ་སྣའི་བཅུད་དང་དཀར་གསུམ་མངར་གསུམ་སོགས་བསང་རྫས་ཕུན་སུམ་ཚོགས་པས་ལྷ་བསང་ཕུད་དེ། ལྷ་བསང་དཀར་པོའི་དུད་སྤྲིན་འཁྲིགས་པ། དམར་པོ་ཁྲག་གི་མཆོད་པ་འབུལ་བ། ཆོས་དུང་དཀར་པོའི་གསུང་སྙན་ལྷང་ལྷང་དུ་སྒྲོག་པ། རླུང་རྟ་སྤུར་བ། འཁར་རྔ་དང་ལྷ་རྔ་སོགས་བརྡུང་བ་དང་ཡུལ་ལྷའི་བསང་དཔེ་དབྱངས་སུ་གྱེར་ནས་བཏོན་ཏེ་ལྷ་ཕབ་པ། ཤིང་མོ་འཕེན་པ། གླུད་རྟ་གཏོང་བ། ལབ་ཙེ་བསྟོད་པ་མ་ཟད། ཀླུ་རོལ་རྩེ་བའི་བརྒྱུད་རིམ་ནང་དུ་ལག་ལ་ལྷ་རྔ་སོགས་བཟུང་བའི་སྟག་ཤར་སྐོར་ཞིག་གི་ཁ་དང་རྒྱབ་ཀྱི་ཤ་རྗེན་ཐོག་ལ་ལྕགས་ཁབ་མང་པོ་འཛེར་ནས་ལྷ་རྩེ་བྱེད་པ། ལྷ་བས་རང་གི་མགོ་སོགས་ལ་མཚོན་བཞེས་ཏེ་དམར་པོ་ཁྲག་གི་མཆོད་པ་འབུལ་བ། སྨན་ཤར་བུ་མོ་རྣམས་མཛེས་པའི་གར་ལ་རོལ་བ་རེད། སྐྱེས་ཕོ་མོ་ཀུན་གྱིས་རང་གི་དད་པའི་སྟོབས་དང་བསྟུན་ནས། ཇ་ཆང་གི་མཚོ་མོ་བསྐྱིལ་བཞིན་བསང་མཆོད་རྒྱ་ཆེར་གཏོང་བ་དང་ར་ལུག་གི་དམར་མཆོད་བྱེད་པ་རེད། ད་ལྟ་དེའི་ཚབ་ཏུ་རྩམ་པས་ར་ལུག་གི་དབྱིབས་ཇི་བཞིན་བཟོས་ནས་ལྷ་བསང་གཏོང་ཞིང་། ལྷ་ཀླུ་དམག་གསུམ་དུ་དབྱེ་བ་ལས་རང་སྡེའི་ཀླུ་རོལ་གྱི་རྩེ་སྟངས་ལྟར། སྟག་ཤར་རྣམས་ཀྱི་ཕྱག་ཏུ་མདའ་མདུང་གྲི་གསུམ་དང་རུ་དར་སྣ་ཚོགས་ཅི་རིགས་ཐོགས་ཏེ་ངག་ནས་དགའ་སྤྲོའི་ཀི་སོ་སྒྲོག་ལ། གླུ་ལེན་གར་རྩེ་བཅས་ལ་སྔར་བཞིན་རོལ་ནས་གླུ་གར་གྱི་མཆོད་པ་འབུལ་བ་སོགས་མཆོད་ལུགས་མ་ཉམས་པར་རྒྱུན་སྐྱོང་བ་དེས། ལོ་གཅིག་གི་ནང་དུ་མི་ལ་ན་ཚ་དང་ཕྱུགས་ལ་གོད་ཁ། ལོ་ཏོག་ལ་སད་སེར་ཐན་སྐྱོན་སོགས་ཀྱི་གནོད་འཚེ་དང་། བགེགས་རིགས་བར་ཆད་མི་འབྱུང་བར་ཆར་ཆུ་དུས་སུ་འབབ་པ་དང་ཞིང་ལ་ལོ་ལེགས་འབྱུང་བ། ཕྱུགས་ཀྱི་འཕེལ་ཁ་མྱུར་བ། རིགས་རྒྱུད་ལོངས་སྤྱོད་རྒྱས་ལ། ཚེ་དང་བསོད་ནམས་དབང་ཐང་འཕེལ་ཞིང་། མི་རིགས་འཆམ་མཐུན་དང་འཛམ་གླིང་ཞི་བདེ་ཡོང་བར་སྐྱབས་འཇུག་ཞུ་བ་གསལ་བར་མཚོན་པ་རེད།
རེབ་གོང་ཀླུ་རོལ་ནི་བོད་ཀྱི་སྤྱི་ཚོགས་ཤེས་རིག་གི་གྲུབ་ཆ་གལ་ཆེན་ཞིག་ཡིན་པ་མ་ཟད། སྲོལ་རྒྱུན་རིག་གནས་ཀྱི་མ་ལག་ཅིག་དང་རེབ་གོང་མི་དམངས་ཀྱི་འཚོ་བ་དངོས་དང་འབྲལ་ཐབས་མེད་པ་ཞིག་ཀྱང་ཡིན། འདི་ནི་རང་རེའི་ཕ་མེས་ཡང་མེས་ནས་བརྒྱུད་ཡོང་བའི་ཤུལ་བཞག་རིག་གནས་ཀྱི་ཡ་གྱལ་ཞིག་ཡིན་པའི་ཆ་ནས་བོད་བཙན་པོའི་རྒྱལ་རབས་ཀྱི་ཆབ་སྲིད་དང་དམག་དོན། རིག་གནས། དཔལ་འབྱོར་སོགས་ལ་རིན་ཐང་ལྡན་པའི་ཞིབ་འཇུག་བྱ་ཡུལ་དུ་གྱུར་ཡོད།
དེ་ཡང་རེབ་གོང་ས་ཆའི་དྲུག་པའི་ཀླུ་རོལ་གྱི་མིང་འདོགས་སྟངས་ལ་མཁས་པ་སོ་སོའི་བཞེད་ཚུལ་མི་འདྲ་བ་ཡོད་དེ། བཤད་ཚུལ་གཅིག་ནི་རེབ་གོང་གི“དྲུག་པའི་ལྷ་ཟླ་ཆེན་མོ”ཞེས་པའི་དམངས་ཁྲོད་སྲོལ་རྒྱུན་མཆོད་པའི་དུས་ཆེན་འདི་ནི་སྣ་མང་ཕུན་སུམ་ཚོགས་པའི་མཆོད་པ་དང་རྩེད་མོ་བརྒྱུད་ནས་ལྷ་ཀླུ་གཉན་གསུམ་དགྱེས་པར་བྱེད་པའི་ཆོ་ག་ཁྱད་པར་བ་ཞིག་ཡིན་པས་དྲུག་པའི་ཀླུ་རོལ་ཞེས་ཟེར་བ་ཡིན།
ཡང་བཤད་ཚུལ་གཅིག་ལ། དབྱར་ཟླ་དྲུག་པ་ནི་མདོ་སྨད་ལྷོ་རྒྱུད་འཛིན་མའི་གཞི་རུ་ལོ་ཏོག་དང་ཤིང་འབྲས་སྣ་ཚོགས་རབ་ཏུ་སྨིན་པའི་སྒང་ཡིན་ལ། དུས་སྐབས་དེར་རེབ་གོང་ཡར་ནང་མར་ནང་གཙོ་བྱས་པའི་ས་གནས་མང་ཤས་སུ་དབྱར་གྱི་སྤྲོ་གསེང་སྤེལ་ཏེ་བོད་རང་གི་ཁྱད་ཆོས་ལྡན་པའི་གླུ་ལེན་རྩེད་མོ་སྣ་ཚོགས་ལ་དགྱེས་དགུར་རོལ་བའི་དཔེ་ཡོད་ཅིང་། སྐྱེས་ཕོ་མོ་ཀུན་གྱིས་ལུས་ལ་གཟབ་མཆོར་ཕུན་སུམ་ཚོགས་པར་སྤྲས་ནས། དགའ་བའི་གླུ་དང་སྐྱིད་པའི་བྲོ་འཁྲབ་པའི་གོམས་སྲོལ་མ་ཉམས་པར་ཡོད་པས་གླུ་རོལ་ཞེས་འབྲི་བ་ཡང་ཡོད།
གསར་འགོད་པ། རེབ་གོང་བསམ་སྤྱོད།


text:
དེ་ཡང་སྔོན་བྱོན་དམ་པ་ཡབ་སྲས་ཀྱིས་སྲོལ་བཟང་རྗེས་བཞག་གནང་བའི་མཛད་རིམ་སྟེ། སྔོན་དུས་སུ་བོན་ཕྱོགས་སུ་གྲགས་ཆེ་བའི་སྔོན་འགྲོའི་ཁྲིད་རིམ་བྲུ་ཚང་གི་ཨ་ཁྲིད་ཆེན་མོ། བོན་ཞིག་གི་ལྷན་སྐྱེས། རྨེའུ་ཚང་གི་ཁྲིད་རིམ་གསལ་སྒྲོན་དུ་གྲགས་པའི་ནང་ཚན་དང་པོ་བྲུ་ཡི་ཨ་ཁྲིད་ཆེན་མོ་འདི་ཉིད་སྤྱིར་རྒྱུད་གསུམ་གྱི་ནང་ནས་གསང་རྒྱུད་གཙོ་བོར་སྟོན་པའི་ཁྲིད་རིམ་ཡིན་པ་དང་། གསང་རྒྱུད་དེ་ལ་ཡང་བསྟན་པ་བཀའ་བབ་ཀྱི་བརྒྱུད་པ་དང་། སྙན་རྒྱུད་ཟབ་མོའི་བརྒྱུད་པ། རྟོགས་ལྡན་ཉམས་ཀྱི་བརྒྱུད་པ་དང་གསུམ་དུ་བྱུང་ཞིང་བརྒྱུད་ཁ་དེ་དག་གི་ནང་ནས་འདི་ནི་རྟོགས་ལྡན་ཉམས་རྒྱུད་ཀྱི་མཛད་སྲོལ་ཕྱག་ལེན་མ་འཆུག་པའི་ཉམས་ཁྲིད་ཅིག་ཡིན། འདི་ཉིད་ཐོག་མར་རི་ཁྲོད་དབེན་གནས་ལ་བསྟེན་ནས་ཚུལ་བཞིན་ཉམས་སུ་བླངས་ཏེ་ལག་ལེན་གྱི་ཉམས་ཁྲིད་མཛད་མཁན་རྨེའུ་སྟོན་དམ་པ་དགོངས་མཛོད་རི་ཁྲོད་ཆེན་པོ་(1038-1096)ཡིན་པ་སྟེ། དེ་ཡང་རི་ཁྲོད་ཆེན་པོས་ཞུ་སྐྱིད་མཁར་བ་ཆེན་པོ་དང་། རྨེའུ་ལྷ་རི་གཉེན་པོ། བྲུ་རྗེ་བཙུན་གཡུང་དྲུང་བླ་མ། ཞུ་སྒྲོལ་བ་གཤེན་རྒྱལ། མཚོ་བཙུན་ནམ་མཁའ་རྒྱལ་མཚན། གཡུ་སྒྲོ་ལེགས་པ། རྟོགས་ལྡན་ཏྲེ་སྟོན་གོ་ཆ། རྗེ་བཙུན་ཁྲོ་ཚང་འབྲུག་ལྷ་བཅས་སྐྱེས་ཆེན་དམ་པ་བརྒྱད་ལ་བསྟེན་ནས་ཉམས་ལེན་གྱི་སྒྲོ་འདོགས་ཁོང་ནས་ཆོད་པ་དང་། དགོངས་རྟོགས་ཀྱི་ཡོན་ཏན་ནང་ནས་བརྡོལ་ཏེ་ཡི་དམ་གྱི་ལྷ་ཞལ་གཟིགས་པ། མཁའ་ལ་གོམ་སྟབས་ཀྱིས་བགྲོད་པ། རི་བྲག་ལ་ཐོགས་ཆགས་མེད་པར་གཤེགས་པ། རྡོ་ལྕགས་འཇིམ་ལྟར་རྫི་བ་བཅས་གྲུབ་རྩལ་གྱི་ཉམས་རྟོགས་མངོན་དུ་སྟོན་ཞིང་སངས་རྒྱས་ཀྱི་དགོངས་པ་ཀློང་དུ་གྱུར་པ་བྱུང་ཡོད་པ་དང་། དེ་བཞིན་བསྟན་པ་དང་འགྲོ་བ་ལ་ཕན་ཐོགས་པའི་འཁོར་གྱི་སློབ་ཚོགས་བསམ་གྱིས་མི་ཁྱབ་པ་བསྐྱངས་ཤིང་དེའི་ནང་ནས་མན་ངག་འདི་ཉིད་ཀྱི་བརྒྱུད་པའི་རྐང་འཛིན་མཁན་འཁོར་གྱི་སློབ་མའི་གཙོ་བོ་བཀའ་བབ་ཀྱི་ཐུགས་སྲས་བཞི། ལྕམ་གཉིས། གཅུང་བརྒྱད། གྲུབ་པ་ཐོབ་པ་ལྔ་བཅུ་རྩ་བརྒྱད། རི་ཁྲོད་ཉམས་ལེན་པ་སུམ་བརྒྱ་ཙམ་རེ་བྱུང་ཡོད་པ་དེ་དག་གིས་བསྟན་འགྲོའི་བདེ་སྐྱིད་ཀྱི་གཉེན་དུ་ཟབ་རྒྱས་ཀྱི་བོན་སྡེ་རྣམས་རང་གིས་ཉམས་སུ་བླངས་པ་དང་། གཞན་ལ་སྟོན་པ། རྗེས་སུ་བཞག་པ་སོགས་མཛད་འཕྲིན་རྒྱ་ཆེ་རྒྱས་པ་བསྐྱངས་ཡོད་ནའང་ཨ་ཁྲིད་ཀྱི་ཐུན་མཚམས་འདི་འདྲ་ཕྱོགས་གཅིག་ཏུ་གཅེས་བཏུས་ཤིག་བྱུང་མེད་དམ་སྙམ།
དེ་རྗེས་སུམ་ལྡན་གཡོར་པོ་མེ་དཔལ་(1134-1168)གྱིས་བླ་མ་གོང་མའི་ཉམས་ཁྲིད་དང་རྫོགས་པ་ཆེན་པོའི་མན་ངག་རྣམས་གཅེས་པར་བཏུས་ཏེ་ཨ་ཁྲིད་ཐུན་མཚམས་བརྒྱད་དམ་བཅུ་པ་ཞེས་སྔོན་འགྲོའི་ཐུན་མཚམས་དང་། གཞིའི་གནས་ལུགས་ཀྱི་ཐུན་མཚམས། ཁྱད་པར་དུ་འཕགས་པའི་རྒྱུ་མཚན་གྱི་ཐུན་མཚམས། ཡེ་ཤེས་ངོས་འཛིན་གྱི་ཐུན་མཚམས། བློ་བྱས་ཀྱི་དྲི་མ་དང་དབྲལ་བའི་ཐུན་མཚམས། ལམ་ཁྱད་པར་དུ་འཕགས་པའི་ཐུན་མཚམས། ཡེ་ཤེས་འཆར་ཚུལ་གྱི་ཐུན་མཚམས། མཛད་པ་འཕྲིན་ལས་ཀྱི་ཐུན་མཚམས་བཅས་ཐུན་མཚམས་བརྒྱད་དང་། དེའི་སྟེང་འཕོ་བ་ཡེ་ཤེས་ཟང་ཐལ་གྱི་ཐུན་མཚམས་དང་། རྗེས་ཀྱི་བྱ་བའི་ཐུན་མཚམས་བཅས་ཨ་ཁྲིད་ཐུན་མཚམས་བརྒྱད་དམ་བཅུ་པའི་ཐུན་མཚམས་མཛད་པས་གཡས་རུའི་ཨ་ཁྲིད་ཆེན་མོ་གྲགས་སོ། །དེ་རྗེས་བྲུ་ཆེན་རྒྱལ་བ་གཡུང་དྲུང་(1242-1290)གིས་ཨ་ཁྲིད་ཐུན་མཚམས་བཅོ་ལྔ་པ་ཞེས་རྒྱུད་མ་སྨིན་པ་སྨིན་པར་བྱེད་པ་སྔོན་འགྲོའི་གདམས་པ་ལ་བཞི།སྨིན་པ་གྲོལ་བར་བྱེད་པའི་གདམས་པ་ལ་དྲུགགྲོལ་བ་མཐར་ཕྱིན་པའི་གདམས་པ་ལ་ལྔ་བཅས་བསྡོམས་ཐུན་མཚམས་བཅོ་ལྔའི་སྒོ་ནས་སྨིན་གྲོལ་གྱི་ཁྲིད་རིམ་མཛད་ཡོད་པ་ལྟར་དེ་ནས་བརྒྱུད་རིམ་དར་དཀར་གྱི་ཉག་ཐག་མཁའ་ལ་སྤྲིན་ཚོགས་སྤུངས་པ་དང་། ས་ནས་རྩི་ཐོག་བཀྲ་བ་བཞིན་རིམ་དང་སྤུག་མ་ཅི་རིགས་ཀྱི་སྒོ་ནས་དར་རྒྱས་སུ་བྱུང་སྟེ་ད་ལྟ་སྐུ་དངོས་སུ་ཞལ་བཞུགས་པའི་དྲིན་ཅན་མཁན་སློབ་ཡབ་སྲས་ཀྱི་བར་བརྒྱུད་པའི་རྐང་མ་ཉམས་པར་བཞུགས་ཐུབ་པ་བྱུང་ཡོད། ལྷག་པར་དུས་རབས་གསར་པའི་འཕེལ་ཕྱོགས་དང་བསྟུན་འཛམ་གླིང་ཐ་གྲུ་ཀུན་ཏུ་བྲུ་ཡི་ཨ་ཁྲིད་ཆེན་མོའི་འགྲོ་དོན་གྱི་འཕེལ་རིམ་རྒྱས་བཞིན་ཡོད་ནའང་། ཕྱི་ཕྱོགས་ཀྱི་ཡུལ་གྲུ་འདི་དག་ཏུ་སྒོམ་སྒྲུབ་ཚད་ལྡན་གྱི་སྒོ་ནས་བཅས་མཚམས་བཟུང་སྟེ་ཉིན་རེའི་དུས་ཚིགས་དང་བསྟུན་ནས་བསགས་སྦྱོང་དང་ཉམས་ལེན་བྱེད་མཁན་ཤིན་ཏུ་དཀོན་པའི་གནས་སུ་གྱུར། དེར་བརྟེན་༸སྐྱབས་རྗེ་ཡོངས་འཛིན་མཆོག་དང་མཁན་པོ་བསྟན་པ་གཡུང་དྲུང་རྣམ་གཉིས་ཀྱི་དགོངས་ཕྱོགས་གཅིག་ཏུ་བསྡུས་ཏེ། ༢༠༠༨ལོའི་དབྱར་ཁྲིད་ཆེན་མོའི་མཇུག་གྲུབ་པ་དང་མཁན་པོ་བསྟན་པ་གཡུང་དྲུང་མཆོག་གིས་དབུ་འདྲེན་གནང་སྟེ་གཤེན་བསྟན་དར་རྒྱས་གླིང་འདིར་ཞག་བརྒྱའི་མཚམས་སྒྲུབ་ཉམས་ལེན་བྱེད་མཁན་གྱི་མཚན་གྲངས་བསྡུས། དང་ཐོག་སྟབས་བདེའི་ཀུན་སློང་གནང་སྟེ་མི་གྲངས་བཅོ་ལྔ་ཙམ་ཞིག་མ་གཏོགས་འཆར་གཞི་མེད་ནའང་། ཐོ་འགོད་ཀྱི་གྲངས་ཀ་ཧ་ཅང་མཐོན་པོ་སླེབས་ཡོད་པར་བརྟེན་དེ་དང་མཚམས་པར་དགོས་སོ་ཅོག་གི་ཆ་རྐྱེན་ཡོངས་སུ་འགྲིགས་དགོས་སྟབས་མཐར་གདམས་གསེས་མང་དུ་གནང་རྗེས་ཐེངས་དང་པོར་སྒྲུབ་མཚམས་བཞུགས་མཁན་མི་གྲངས་སུམ་ཅུ་སོ་བཞི་ཙམ་བཅད་མཚམས་གནང་ཡོད། དེ་ལྟར་མཁན་རིན་པོ་ཆེ་མཆོག་གིས་སྒོམ་གྲྭའི་བཅའ་གཞིའི་རེའུ་མིག་གཤམ་གསལ་ལྟར་གཏན་འབེབ་གནང་སྟེ་༢༠༠༩བོད་ས་གླང་ལོའི་བོད་ཟླ་བདུན་པའི་ཚེས་བཅོ་ལྔ་ཉིན་(2009-09-04)སྒོམ་གྲྭ་དབུ་ཚུགས།
དེ་ལྟར་མཁན་རིན་པོ་ཆེ་བསྟན་པ་གཡུང་དྲུང་མཆོག་གིས་སྒོམ་གྲྭའི་འགོ་མཇུག་བར་གསུམ་གྱི་མཛད་ཁུར་ཆེ་བཞེས་གནང་སྟེ་སྒོམ་གྲྭ་བ་རྣམས་ཀྱིས་ཉིན་ལྟར་བསྟར་ཆགས་སུ་སྔ་ཐུན་དང་ཕྱི་ཐུན། དཔེ་ཁྲིད་དང་བསགས་སྦྱང་བཅས་རེའུ་མིག་བཞིན་ཐོག་མའི་སྔོན་འགྲོའི་བསགས་སྦྱོང་དང་བསྐྱེད་སྒོམ་གྱི་ཉམས་ལེན་རྣམས་བདུན་ཚིགས་རེ་རེ་བཞིན་གོམ་པ་རིམ་བགྲོད་ཚུལ་གྱིས་བསྒྲུབས་བརྩོན་གནང་ཡོད་པ་དང་། དེ་ནས་དངོས་གཞི་མཚན་བཅས་སེམས་འཛིན་ནས་དབུ་བཙུགས་ཏེ་མཐའ་བརྟེན་ཐུན་མཚམས་བཅོ་ལྔ་པ་བསྔོ་སྨོན་ཡན་གྱི་ལག་ལེན་རྣམས་ཆུ་བོ་རྒྱུན་གྱི་རྣལ་འབྱོར་ཉམས་ལེན་གནང་བའི་མཛད་སྲོལ་ཞིག་རྗེས་བཞག་གནང་ཐུབ་པ་བྱུང་ཡོད།
དེ་ཡང་ཚུལ་ནི་ཉིན་རེའི་རེའུ་མིག་ལྟར་འཚོགས་ཐུན་དང་པོ་ཞོགས་པ་དུས་ཚོད་བདུན་པ་ནས་དབུ་བཙུགས་ཏེ། ཐོག་མར་བསང་དང་གསེར་སྐྱེམས་ཀྱིས་དཀར་ཕྱོགས་སྐྱོང་བའི་ལྷ་ཀླུ་གཞི་བདག་རྣམས་ཐུགས་དམ་བསྐངས་ཤིང་། དེ་ནས་སྐབས་བབ་ཀྱི་བསྐྱེད་སྒོམ་ལ་དམིགས་པ་བཞག་མཚམས་ཞོགས་ཐུན་གྲོལ། དེ་རྗེས་འཚོགས་ཐུན་གཉིས་པའི་ནང་དཔེ་ཁྲིད་དང་ཉམས་ལེན་གྱི་གད་དར་གནང་ཞིང་ལན་ཆགས་སྙིང་ཁྲིན་འདེད་པའི་ཁས་ཞན་དབང་ཆུང་གི་སྡེ་སོགས་ལྷག་མ་དང་བཤལ་ཆུ་ལ་དབང་བའི་སེམས་ཅན་རྣམས་ལ་དམིགས་མེད་ཀུན་ཁྱབ་ཀྱི་མཆོད་སྦྱིན་ཆེན་མོ་སྟེ་ཆུ་གཏོར་གྱི་སྒོ་ནས་སྒོ་གསུམ་གྱིས་མཚམས་སྦྱོར་ཡང་དག་གནང་། དེ་རྗེས་འཚོགས་ཐུན་གསུམ་པའི་སྐབས་སྔ་ཐུན་གཉིས་པ་འཚོགས་ཏེ་སྔར་བཞིན་བསྐྱེད་སྒོམ་དང་དམིགས་མེད་ཉམས་ལེན་བཅས་ལ་སྐབས་བབ་དང་བསྟུན་ཏེ་བརྩོན།
དེ་རྗེས་འཚོགས་ཐུན་བཞི་པའི་ནང་སྔོན་འགྲོ་བསགས་སྦྱོང་གི་སྒོ་ནས་ལུས་ངག་ཡིད་གསུམ་གྱི་སྡིག་སྒྲིབ་སྦྱོང་ཐབས་ལ་འབད། དེ་རྗེས་དུས་ཚོད་གསུམ་པའི་ནང་སྦྱོང་སྐབས་བོད་ཡིག་དང་བོད་སྐད་ལ་འདུན་པ་ཆེ་བ་རྣམས་འཛིན་གྲྭ་འཚོགས་ཏེ་སླར་ཡང་མཁན་རིན་པོ་ཆེ་མཆོག་གིས་སློབ་ཁྲིད་ཀྱི་སྐྱབས་འཇུག་བསྐྱངས། དེ་རྗེས་འཚོགས་ཐུན་བཞི་པའི་སྐབས་སྔར་བཞིན་སྔོན་འགྲོ་བསགས་སྦྱོང་དང་བསུར་མཆོད་འཁོར་འདས་ཀུན་ཚིམས་ཀྱི་སྒོ་ནས་མགྲོན་བཞི་མཉེས་པའི་མཆོད་སྦྱིན་དང་བསྔོ་སྨོན་གྱིས་མཚམས་སྦྱར་གནང་།
དེ་རྗེས་འཚོགས་ཐུན་ལྔ་པ་ཕྱི་ཐུན་དང་པོའི་སྐབས་སྔར་བཞིན་སྔོན་འགྲོའི་བསྐྱེད་བསྒོམ་མམ་དངོས་གཞིའི་དམིགས་མེད་ཀྱི་ཉམས་ལེན་ལ་སྐབས་དང་བསྟུན་ཏེ་བརྩོན། དེ་རྗེས་འཚོགས་ཐུན་དྲུག་པ་ཕྱི་ཐུན་གཉིས་པའི་སྐབས་སླར་ཡང་བསྐྱེད་སྒོམ་ལ་མཉམ་པར་བཞག་མཚམས་ལུས་སྦྱིན་མཁའ་འགྲོའི་གད་རྒྱངས་ཀྱི་སྒོ་ནས་གཉན་ས་ལམ་དུ་ཁྱེར་བའི་ཉམས་ལེན་གྱི་ཐབས་ལ་བསླབ་པ་སོགས་སྦྱིན་པ་རྣམ་བཞིའི་ལག་ལེན་ཡང་ཞོར་དུ་ཆགས་མེད་མཛད་པ་བཅས་ཉིན་རེའི་རེའུ་མིག་བསྟར་ཆགས་སུ་བསྒྲུབས།
དེ་བཞིན་བར་མཚམས་རྣམས་སུ༧སྐྱབས་རྗེ་ཡོངས་འཛིན་སྨྲ་བའི་དབང་པོ་མཆོག་གིས་བཀའ་ལུང་དང་། ཉ་སྟོང་སོགས་ཚེས་བཟང་རྣམས་ལ་ཚོགས་ཀྱི་མཆོད་སྤྲིན་ཕུལ་བ་བཅས་མཐར་༢༠༠༩ཕྱི་ཟླ་༡༢པའི་ཚེས་༡༢ལ་ལོ་རིམ་དང་པོའི་བཅས་མཚམས་ཀྱི་དུས་ཚིགས་ཚང་བ་དང་དགེ་བྱེད་པ་ཐུན་མོང་བྱ་བ་ལམ་འགྲོ་དང་ཁ་དགེ་བཀྲ་ཤིས་ཀྱི་ངང་ནས་དགའ་སྟོན་རྟེན་འབྲེལ་དང་སྦྲགས་ཐེངས་དང་པོའི་གཤེན་བསྟན་དར་རྒྱས་གླིང་གི་སྒྲུབ་མཚམས་མཇུག་ལེགས་པར་གྲུབ་པ་བཅས་ཀྱི་གནས་བསྡུས་སུ་ཕྱི་ལོ་༢༠༡༠ཟླ་༠༩ཚེས་༠༩ཉིན་ཁྱུང་གསས་ཞེས་པའི་མིང་ཅན་དེས་བྲིས། ཐ་ཚན་མུ་ཙུག་སྨར་རོ།།
ཧྥ་རན་སུ་གཤེན་བསྟན་དར་རྒྱས་གླིང་གི་ཞལ་བྱང་།
Congregation Shenten Dargye Ling
Chateau De La Modtais, 49160 Blou, France
Tel. :(+33)02 41 50 43 64
Esabelle(+33) 06 24 62 07 05


text:
ཀྲུང་གོ་བོད་ཀྱི་དྲ་བའི་འཕྲིན། ན་ནིང་སྨན་རྩིས་ཁང་བཙུགས་ནས་ལོ་འཁོར་བརྒྱ་ལོན་པའི་སྐབས་སུ་བོད་རང་སྐྱོང་ལྗོངས་སྨན་རྩིས་ཁང་གིས་རྩོམ་སྒྲིག་གནང་བའི་«གངས་ལྗོངས་སྨན་རྩིས་རིག་མཛོད་ཆེན་མོ»ལེགས་སྐྱེས་སུ་བཏེགས་ཤིང་། དེ་སྔོན་ཕོ་བྲང་དང་དགོན་སྡེ་ཁག་ཏུ་ཉར་ཚགས་བགྱིས་པའི་དཔེ་ཆ་རྩ་ཆེན་དང་། དམངས་ཁྲོད་ཀྱི་འཁྱར་བའི་མ་དཔེ་ཆིག་རྐྱང་ཅན། གསུང་རབ་རྒྱན་སྤྲས་མ། དེ་མིན་རྒྱ་ལས་འགྱུར་བའི་གནའ་དཔེ་སོགས་ཐེངས་དང་པོར་འགྲོ་བ་ཀུན་གྱི་སྤྱན་སྔར་བསྟར་པ་དང་དེའི་རིག་གཞུང་ཞིབ་འཇུག་གི་རིན་ཐང་དང་ཉར་ཚགས་ཀྱི་རིན་ཐང་ནི་འཇིག་རྟེན་དུ་མཐོང་དཀོན་པ་ཞིག་གོ། ། བསྟན་བཅོས་འདི་དག་ཏུ་བོད་ལུགས་གསོ་བ་རིག་པ་དང་། སྐར་རྩིས་རིག་པ། གསུང་འབུམ་བཅས་རིགས་གསུམ་ཡོད་ལ། དེའི་ཁྲོད་དུ་བོད་ཀྱི་གསོ་བ་རིག་པའི་བསྟན་བཅོས་གླེགས་བམ83དང་། གནམ་རིག་སྐར་རྩིས་ཀྱི་བསྟན་བཅོས་གླེགས་བམ46། གསུང་འབུམ་གླེགས་བམ1བཅས་འདུས། གནམ་རིག་སྐར་རྩིས་ཕྱོགས་ཀྱི་བསྟན་བཅོས་གླེགས་བམ46དེ་ནི་བོད་ལྗོངས་སྨན་རྩིས་ཁང་གི་གནམ་རིག་སྐར་རྩིས་ལྟེ་གནས་ཀྱི་ལས་བྱེད་པ་རྣམས་ཀྱིས་ལོ་ངོ་བཅུ་གཅིག་ལ་འབད་འབུངས་ཀྱིས་ཕྱོགས་བསྡུས་གནང་བ་ཞིག་ཡིན་པ་ལགས།
གནའ་དཔེ་དཔེ་སྐྲུན་རེ་ཞིག་རྫོགས་ཀྱང་། རྩོམ་སྒྲིག་ལས་ཀ་མིག་སྔར་ལྷག་ཡོད།
བོད་ལུགས་གསོ་བ་རིག་པ་ནི་འཛམ་གླིང་གསོ་རིག་སྲོལ་རྒྱུན་ཆེན་པོ་བཞིའི་ཡ་གྱལ་ཡིན་ཞིང་ལོ་ངོ་སྟོང་ཕྲག་དུ་མའི་ལོ་རྒྱུས་ལྡན། དེ་རུ་གཞུང་ལུགས་འཐུས་ཚང་ཞིག་ཡོད་ཀུན་གྱིས་ཁས་འཆེས་པར་ལགས་ཀྱང་། ལོ་རྒྱུས་ཀྱི་འཕེམ་རིམ་ཁྲོད་དུ་བོད་ལུགས་གསོ་བ་རིག་པའི་དཔེ་རྙིང་འཚོལ་སྡུད་དང་། ལེགས་སྒྲིག ཉར་ཚགས། ཞིབ་འཇུག་བཅས་དཀྱུས་གཅིག་ཏུ་བཀོད་པའི་ཞིབ་འཇུག་ལྟེ་གནས་ཆེན་པོ་ཞིག་བཙུགས་ནས་དེར་སྲུང་སྐྱོབ་དང་རྒྱུན་འཛིན་བྱེད་པ་སྔ་ན་མེད་པས། གསོ་རིག་བསྟན་བཅོས་ཇི་སྙེད་པ་ཞིག་ནི་རྒྱུན་འཛིན་གྱི་ཁྲོད་ནས་གཞུང་དོན་མི་གསལ་བར་གྱུར་པའམ་གནོད་སྐྱོན་ཚབས་ཆེན་ཐེབས་པའི་གནད་དོན་མི་ཉུང་བ་ཞིག་བྱུང་ཡོད། འདིར་གནོད་སྐྱོན་ཐེབས་པའི་དཔེ་རྙིང་འདི་དག་མྱུར་སྐྱོབ་བགྱི་ཆེད་རང་སྐྱོང་ལྗོངས་སྨན་རྩིས་ཁང་གིས2006ལོ་ནས་བཟུང་གནའ་དཔེ་འཚོལ་སྡུད་དང་། ལེགས་སྒྲིག མྱུར་སྐྱོབ་སོགས་ཀྱི་ལས་ཀ་རྣམས་བསྒྲུབས། ཁ་སང་སྔ་དྲོར་གསར་འགོད་པ་རང་སྐྱོང་ལྗོངས་སྨན་རྩིས་ཁང་གི་གནམ་རིག་སྐར་རྩིས་ཞིབ་འཇུག་ཁང་དུ་བསྐྱོད་པ་དང་། གནམ་རིག་སྐར་རྩིས་ཆེད་མཁས་པ་རྣམས་ཀྱིས་གནའ་དཔེ་ལེགས་སྒྲིག་གི་ལས་ལ་རྩེ་གཅིག་ཏུ་གཞོལ་བ་མཐོང་། ཁོང་ཚོས་འབད་བརྩོན་དེ་ལྟར་བྱེད་པ་ནི་ཕྱིན་ཆད་གནའ་དཔེ་རྩ་ཆེན་རྣམས་ཀྱི་ཚོན་པར་ལེགས་སྒྲིག་དང་དཔེ་སྐྲུན་བགྱི་དགོས་པའི་རྐྱེན་གྱིས་རེད།
ཤེས་གསལ་ལྟར་ན། གནའ་དཔེ་སྔོག་འདོན་དང་། ཞིབ་འཇུག ལེགས་སྒྲིག དཔེ་སྐྲུན་བཅས་ཀྱི་བརྒྱུད་རིམ་ཁྲོད་དུ་ལས་བྱེད་པ་རྣམས་ཀྱིས་མ་དཔེའི་རྣམ་པ་ཅི་ལྟ་བ་བཞིན་ཕྱིར་འདོན་གནང་ཆེད་ཚོན་པར་གྱི་བྱེད་ཐབས་སྤྱད་པ་སྟེ། འཚོལ་སྡུད་གནང་ཟིན་པའི་གསོ་རིག་བསྟན་བཅོས་ཀྱི་མ་དཔེ་དེ་ཚོན་པར་བྱས་ཤིང་། གནའ་དཔེ་བཤེར་འབེབས་འཕྲུལ་ཆས་ལ་བརྟེན་ནས་ཐད་ཀར་གློག་ཀླད་སྟེང་ནས་བཤེར་འབེབས་བྱས་ཤིང་། དེ་ནས་དག་སྒྲིག་དང་། ཚོན་པར་བཟོ་བཅོས། པར་འདེབས་བཅས་རིམ་པར་བསྒྲུབས་ནས་གནའ་དཔེ་ཡིག་ཚང་གི་དངོས་ཡོད་རང་བཞིན་དང་འཐུས་ཚང་རང་བཞིན་མངོན་ཅི་ཐུབ་བགྱིས་ཡོད།
གསར་འགོད་པས་རང་སྐྱོང་ལྗོངས་སྨན་རྩིས་ཁང་གི་གནམ་རིག་སྐར་རྩིས་ཞིབ་འཇུག་ཁང་ནས་དཔེ་སྐྲུན་གནང་ཟིན་པའི་གནམ་རིག་སྐར་རྩིས་ཀྱི་བསྟན་བཅོས་མང་པོ་མཐོང་། འོན་ཀྱང་སྤུས་ལེགས་པའི་བསྟན་བཅོས་འདི་དག་གི་ཕག་རོལ་ན་གང་ཟག་གྲངས་མེད་ཅིག་གིས་ཉིན་མཚན་ལྟོས་མེད་ཀྱིས་ལུས་ཟུངས་འདི་རུ་བསྟིམས་པ་སུ་ཡིས་རྟོགས། བོད་ལྗོངས་སྨན་རྩིས་ཁང་གནམ་རིག་སྐར་རྩིས་ཞིབ་འཇུག་ཁང་གི་འགན་འཛིན་ཚེ་རྡོ་ལགས་ཀྱིས་“ང་ཚོས་ལས་ཀ་འདི2006ལོ་ནས་བཟུང་མགོ་བརྩམས་པ་དང་། སྨན་རྩིས་ཁང་བཙུགས་ནས་ལོ་འཁོར་བརྒྱ་ལོན་པའི་རྗེས་དྲན་དུ་སྐྱེས་སུ་བཏེགས་པ་ལགས་ན། འདིར་བཞུགས་ལྷན་རྒྱས་ནས་ཀྱང་གཟི་བརྗིད་ཅིག་ལ་བསམས་ཡོད” ཅེས་གསུངས།
ཚེ་རྡོ་ལགས་ཀྱིས་མཚམས་སྦྱོར་གནང་དོན། “མིག་སྔར་དཔེ་སྐྲུན་ལས་ཀ་རེ་ཞིག་རྫོགས་ཡོད། དེང་ཕྱིན་ཆད་ང་ཚོས་གནའ་དཔེ་འདི་དག་ཚོན་པར་བགྱིས་ནས་ལེགས་སྒྲིག་དང་དཔེ་སྐྲུན་བྱ་རྒྱུ་ཡིན། སྔོན་དཔག་ལྟར་ན་ལས་ཀ་འདི་ཟླ10པར་དངོས་སུ་མགོ་བརྩམ་ཐུབ། དེ་མིན་ལེགས་སྒྲིག་བྱས་ཟིན་པའི་གནའ་དཔེ་འདི་དག་འོད་སྡེར་ལ་བཀོད་ནས་དྲ་རྒྱར་འཇུག་དགོས། དེ་ལྟར་ན་མི་མང་པོ་ཞིག་གིས་འདི་ལ་རྒྱུས་ལོན་དང་སློབ་སྦྱོང་བྱེད་ཐུབ”ཅེས་དང་། “གནའ་དཔེ་འཚོལ་སྡུད་ལེགས་སྒྲིག་གི་ལས་ཀ་ཡང་མཉམ་འགྲོས་ཀྱིས་བསྒྲུབ་དགོས་པ་སྟེ། སྔོན་ཆད་ལག་སོན་མ་བྱུང་བའི་བསྟན་བཅོས་མང་པོ་སྔར་བཞིན་སྔོག་འདོན་བྱེད་པར་རིགས་སོ”ཞེས་གསུངས།
རྒྱུས་ལོན་བྱུང་བ་ལྟར་ན། «གངས་ལྗོངས་སྨན་རྩིས་རིག་མཛོད་ཆེན་མོར»བཀོད་པའི་བོད་ལུགས་གསོ་བ་རིག་པ་དང་གནམ་རིག་སྐར་རྩིས་གྱི་བསྟན་བཅོས་འདི་བཞིན་སྡུད་སྒྲིག་བྱས་པ་སྔ་ན་མ་མཆིས་པས། “གང་ཞིག་འདི་ལྟར་བསྒྲུབ་པ་ནི་བོད་ཀྱི་གསོ་བ་རིག་པའི་རིག་གནས་སྔར་ལས་ལེགས་པའི་སྒོ་ནས་རྒྱུན་འཛིན་དང་དར་སྤེལ་བཏང་ནས་མི་མང་པོས་རྒྱུས་ལོན་ཤེས་རྟོགས་བྱ་རྒྱུ་དེ་ཡིན”ཞེས་གསུངས།
གནའ་དཔེ་གཅིག་ལེགས་སྒྲིག་བྱེད་པར་ཟླ་བ་གཅིག་གི་དུས་ཚོད་དགོས།
ཤེས་གསལ་ལྟར་ན། བོད་ལུགས་གསོ་བ་རིག་པའི་བསྟན་བཅོས་གང་སར་འཁྱམ་ཞིང་ཁྱབ་ཡུལ་རྒྱ་ཆེ་བས་འཚོལ་སྡུད་ལ་དཀའ་ངལ་རབ་དང་རིམ་པ་འཕྲད་པ་སྟེ། གང་དུ་གནའ་དཔེ་སྐོར་གྱི་གནས་ཚུལ་ཕྲན་ཙམ་ཐོས་པས་ཀྱང་དེ་རུ་ངོ་བསྐྱོད་ཀྱིས་བརྟག་དཔྱད་བྱེད་དགོས་ཀྱིན་འདུག ཚེ་རྡོ་ལགས་ཀྱིས་མཚམས་སྦྱོར་གནང་དོན། “གནའ་དཔེ་འཚོལ་སྡུད་ཀྱི་བྱ་བར་དགོན་སྡེ་ཆེ་ཁག་དང་དུད་ཁྱིམ་ནང་དུ་འགྲོ་དགོས་པ་མ་ཟད། སྨན་པ་གྲགས་ཅན་དང་ཞིབ་འཇུག་པ་རྣམས་ལའང་བཀའ་འདྲི་ཞུ་དགོས”ཞེས་དང་། “ང་ཚོས་འཛམ་གླིང་ན་དཀོན་པའི་མ་དཔེ་ཆིག་རྐྱང་མ་དང་མ་དཔེ་ཡ་མེད་ཅན་མང་པོ་འཚོལ་སྡུད་བྱས་ཡོད་པ་མ་ཟད། ཁག་ཅིག་ནི་སྨན་པ་རྒན་གྲས་རྣམས་ཀྱིས་ཀྱང་མཐོང་མྱོང་མེད་པའི་སྐོར་ཡིན་པས། ཞིབ་འཇུག་གི་རིན་ཐང་བླ་ལྷག་ཏུ་ལྡན་ནོ”ཞེས་གསུངས།
ལོ་ངོ་བཅུ་ཕྲག་རིང་ཁོང་ཚོའི་ལས་ཀ་ནི་འཚོལ་སྡུད་དང་། ལེགས་སྒྲིག སྔོག་འདོན། མྱུར་སྐྱོབ་བཅས་སུ་གཞོལ་ཅིང་། འཚོལ་སྡུད་ནི་ལས་ཀ་མཐའ་དག་གི་རྨང་གཞི་སྟེ། གནའ་དཔེ་དག་དམངས་ཁྲོད་དང་དགོན་སྡེ་སོགས་སུ་འཁྱར་བས་དེ་དག་འཚོལ་ཕྱིར། ལས་བྱེད་མི་སྣ་རྣམས་ཀྱིས་བྱེད་ཐབས་སྣ་དགུ་སྤྱད་ཅིང་རྒྱལ་ཡོངས་ཀྱི་ས་ཆ་སོ་སོར་བསྐྱོད། སྐབས་འགར་མི་སྒེར་གྱིས་ཉར་ཚགས་བྱས་པའི་གནའ་དཔེར་འཕྲད་སྐབས། ཚེ་རྡོ་ལགས་ཀྱིས་“ང་ཚོས་བཤེར་འབེབས་འཕྲུལ་ཆས་ཁོང་ཚོའི་ཁྱིམ་དུ་སྤར་ནས། དམངས་ཁྲོད་དུ་འཁྱར་བའི་གནའ་དཔེ་དག་ཀུན་གྱི་སྤྱན་སྔར་བསྟར་ཕྱིར་མྱུར་སྐྱོབ་ཀྱི་ལས་ཀ་དག་བསྒྲུབས་པ་ཡིན”ཞེས་གསུངས།
ཤེས་གསལ་ལྟར་ན། ཐེངས་འདིའི་འཚོལ་སྡུད་བྱ་བའི་ཁྲོད་ནས་གནམ་རིག་སྐར་རྩིས་སྐོར་གྱི་གནའ་དཔེ་རྩ་ཆེན་མང་པོ་རྙེད་པ་དང་། དེ་དག་གི་རིན་ཐང་ནི་དངོས་ནས་གཞལ་དུ་མེད། དཔེར་ན་གནམ་རིག་སྐར་རྩིས་སྐོར་གྱི་དཔེ་རྙིང་«གཟའ་སྐར་གསལ་བའི་སྒྲོན་མེ»ཞེས་པ་དང་། «སྐར་རྩིས་རིག་པ་བྱིས་པའི་འཇུག་སྒོ»སོགས་ལྟ་བུ། དེ་ཡང་གནའ་དཔེ་ཕལ་མོ་ཆེ་ནི་ཕྱག་བྲིས་ཡིན་ཞིང་འགའ་ཞིག་ནི་བརྡ་རྙིང་གིས་བཅིངས་པས་ཡིག་འབྲུ་རེ་རེ་བཞིན་དཀྲོལ་དགོས། ཞིབ་འཇུག་ཁང་གི་ཆེད་མཁས་པ་ཞིག་གིས་“སྤྱིར་བཏང་གནའ་དཔེ་གཅིག་ལེགས་སྒྲིག་བྱེད་པར་ཟླ་བ་གཅིག་གི་དུས་ཚོད་དགོས་ལ། གལ་སྲིད་དེ་ནི་བརྡ་རྙིང་གིས་བཅིངས་པ་ཞིག་ཡིན་ཚེ་དུས་ཚོད་དེ་ལས་རིང་བ་དགོས་ཀྱི་ཡོད”ཅེས་དང་། “སྤྱིར་བཏང་གི་གནས་ཚུལ་འོག་གནའ་དཔེ་གཅིག་གི་སྟེང་ལ་ཉིན10ནས20གཏོང་གི་ཡོད། དེ་ཡང་ང་ཚོས་གཞུང་ཧྲིལ་བོ་གོ་བ་བླངས་རྗེས་གཙོ་གནད་བཟུང་སྟེ་ལོ་ཙཱ་བྱེད་དགོས”ཞེས་གསུངས། །
རྩོམ་སྒྲིག་པ། ཀླུ་མོ་མཚོ།


text:
ཧོར་ཚོ་པ་དགུ་
ཚོ་པ་སུམ་ཅུ་སོ་དགུའི་ནང་སྟེང་ཆེན་དང། སེར་ཚ། ཁྲི་རྡོ། སྦྲ་ཆེན། ནག་ཤོད། འབྲི་རུ། ཨར་རྫ་བེ་སོག་རྫོང་(གཉའ་རོང་)སོགས་རྫོང་དྲུག་གི་ས་ཁུལ་དང། ཚོ་པ་སུམ་ཅུ་སོ་དགུར་དེ་སྔ་ཧོར་ཚོ་པ་སོ་དགུ་ཞེས་འབོད། དེར་མིང་རྒྱལ་རབས་ཀྱི་དུས་མཇུག་ཏུ་སོག་པོ་གཡས་རུའི་ཕྱོགས་ཀྱིས་དབང་སྒྱུར་བྱས། རབ་བྱུང་བཅུ་གཉིས་པའི་ཤིང་སྦྲུལ་(༡༧༢༥)ལོར་མན་ཆིང་རྒྱལ་རབས་ཀྱིས་ཟི་ལིང་ལ་དོན་གཅོད་ཨམ་བན་བསྐོ་གཞག་བྱས་པ་དང་ཁྲི་ཅ་ཅ་ཆིང་ཧོར་ཚོ་པ་སོ་དགུའི་སྤྱི་ཁྱབ་ཏུ་མངགས་གཏོང་བྱས་ཐོག་སྤྱི་ཁྱབ་ལས་ཁུངས་སྟེང་ཆེན་ལ་བཅའ་སྡོད་ཀྱིས་ཁུལ་དེ་ཡོངས་ཀྱི་མངའ་འོག་དཀར་རུ་དཔོན་དང། ཡེ་ཐ་དཔོན། སྟག་ཕྲུག་དཔོན་བཅས་སྟོང་དཔོན་གསུམ་ཡོད་པ་དང། སྟོང་དཔོན་གྱི་འོག་ཏུ་བརྒྱ་དཔོན་སོགས་ཀྱི་འགོ་དཔོན་བསྐོ་གཞག་བྱས་ཡོད། མན་ཆིང་རྒྱལ་རབས་ཀྱི་ཐོག་མའི་དུས་སུ་ཧོར་ཚོ་པ་སོ་དགུའི་ས་ཁོངས་དེ་དག་ལི་ཧྥན་ཡོན་ཕྱི་ཕྱོགས་ཡ་མོན་གྱི་ཐད་ཀའི་མངའ་ཁོངས་སུ་བརྩིས་ནས་དོ་དམ་བྱེད་ཀྱི་ཡོད། ཆུ་གླང་(༡༧༣༣)ལོ་ཡུང་ཀྲེང་ཁྲི་ལོ་བཅུ་གཅིག་པར་མཚོ་སྔོན་ཕྱི་ཕྱོགས་ལས་སྣེ་ཨམ་བན་གྱི་བཀའ་ཤོག་ནང་དུ། ཁྱེད་ཚོ་བོད་མིའི་ཁྲལ་རིགས་འཁྲི་སྒྲུབ་ཞུ་སྒོའི་ཐད་ཡུང་ཀྲེང་ཁྲི་ལོ་བཅུ་གཅིག་པར་གཏན་འབེབས་བྱས་པ་ལྟར་ལོ་རེ་ཐེམ་དུད་རེ་ནས་དངུལ་ཞོ་བརྒྱད་རེ་འཇལ་སྒྲུབ་དགོས་ལུགས་ཐོ་གཞུང་ནང་གསལ་མགྱོགས་མྱུར་ཐེམ་བཤེར་བསྡུ་ལེན་གྱིས་འདི་ལོ་གུས་རང་བོད་དུ་ཁྲལ་བསྡུར་ཡོང་སྐབས་ཆད་མེད་སྒྲུབ་སྤྲོད་དགོས་པ་ལས་ནར་འགྱངས་མི་ཆོག། འོན་ཀྱང་ཁྲལ་འདེད་ཁ་ཁྱེར་གྱིས་རང་འོག་མི་སེར་རྣམས་ལ་བརྡབ་གསིག་གཏོང་རིགས་གཏན་ནས་མི་ཆོག། དེ་ལས་འགལ་རིགས་བྱུང་བཅུ་གསུམ་པའི་ལྕགས་ལུག་(༡༧༥༡)ལོར་མན་ཆིང་གོང་མས་ཧོར་ཚོ་པ་སོ་དགུར་བོད་སྡོད་ཨམ་བན་གྱི་ཡ་མོན་ནས་ཐད་ཀར་བདག་གཉེར་བྱ་རྒྱུའི་བཀའ་རྒྱ་བཏང་བ་རེད། མན་ཆིང་རྒྱལ་རབས་ཀྱི་དུས་མཇུག་ཏུ་ཀྲའོ་འར་ཧྥུང་ས་ཁུལ་དེ་ཚོར་སླེབས་རྗེས་སྔར་གྱི་དཔོན་གནས་རྣམས་ཕ་ཤུལ་བུ་འཛིན་བྱེད་དུ་བཅུག་ནས་ས་ཆ་དེ་དག་ཟི་ཁྲོན་གྱི་མངའ་ཁོངས་སུ་བཅུག། ལྕགས་ཕག་ལོའི་གསར་བརྗེའི་རྗེས་སུ་བོད་རབ་བྱུང་བཅུ་དྲུག་པའི་ཤིང་སྟག་(༡༩༡༤)ལོའི་ཟླ་གཉིས་པའི་ནང་ཟི་ཁྲོན་མཐའ་སྲུང་དཔོན་ལུའུ་ཅུན་ཀྲུང་ཅང་ཀྲང་ཡེས་དཀར་སྨད་གཡུང་དྲུང་བསྟན་གྲགས་ལ་སྤྲད་པའི་བཀའ་ཡིག་ནང་འཁོད་དོན། སྙན་སེང་ཞུ་དོན་ལྟར་ཧོར་ཚོ་པ་སོ་དགུ་ཟི་ཁྲོན་མཐའ་མཚམས་ཀྱི་མངའ་ཁོངས་སུ་གཏོགས་པས་སྔར་མུས་བཞིན་ས་ཁོངས་བདག་སྐྱོང་ཐོག་དཔོན་འབངས་མི་སེར་ཀུན་གྱིས་སྔར་སྲོལ་ཁྲལ་རིགས་རྣམས་ཞ་ཆག་མེད་ཐོག་མིན་གོ་རྒྱལ་ཁབ་ཆེན་པོའི་མི་སེར་ཡག་པོ་ཞིག་བྱེད་དགོས། དེ་ལས་འགལ་རིགས་བྱུང་ཚེ་བརྒྱ་དཔོན་གཡུང་དྲུང་བསྟན་གྲགས་ལ་འདྲི་རྩད་བྱ་རྒྱུ་ཡིན། རྗེས་སོར་དམག་དམངས་ཡོངས་ལ་ཉེ་རིང་མེད་པར་སྐྱོང་མཁས་གང་ལེགས་བྱེད་དགོས་པ་ལས་བརྙས་བཅོས་བཙན་ཤེད་རིགས་བྱུང་ཚེ་འཕྲལ་འཕྲལ་ཆད་པ་ནན་པོ་གཅོད་རྒྱུ་ཡིན། མེ་འབྲུག་(༡༩༡༦)ལོར་བོད་ས་གནས་སྲིད་གཞུང་གིས་ཧོར་ཚོ་པ་སོ་དགུའི་ས་ཁུལ་ལ་དབང་སྒྱུར་བྱེད་སྐབས་སྔར་གྱི་སྟོང་དཔོན་རྣམས་བརྒྱ་དཔོན་ལ་ཕབ་པ་དང། བརྒྱ་དཔོན་རྣམས་དཔོན་རིགས་དཀྱུས་མར་ཕབ་ཐོག་སྟེང་ཆེན་སོགས་ས་ཁུལ་ལ་རྫོང་དཔོན་བཏང་ནས་སྲིད་དོན་ཐག་གཅོད་བྱེད་བཅུག་པ་མ་ཟད། ཧོར་ཚོ་པ་སོ་དགུའི་སྲིད་ཀྱི་དབང་ཆ་ཡང་ནག་ཆུ་སྤྱི་ཁྱབ་ལ་སྤྲད། རབ་བྱུང་བཅུ་དྲུག་པའི་ལྕགས་སྟག་(༡༩༥༠)ལོར་ཆབ་མདོ་བཅིངས་འགྲོལ་བཏང་རྗེས་དེ་སྔའི་ཧོར་ཚོ་པ་སོ་དགུའི་ཁོངས་གཏོགས་སྟེང་ཆེན་དང། སེར་ཆ། ཁྲི་རྡོ་སོགས་ཆབ་མདོ་ས་ཁུལ་བཅིངས་འགྲོལ་ཨུ་ཡོན་ལྷན་ཁང་གི་མངའ་ཁོངས་སུ་བསྡུས་པ་མ་ཟད། ལྕགས་ཡོས་(༡༩༥༡)ལོའི་ཟླ་དང་པོར་ཆབ་མདོ་བཅིངས་འགྲོལ་ཨུ་ཡོན་ལྷན་ཁང་གི་དོན་གཅོད་ཁྲུའུ་དང་པོ་བཙུགས་ཏེ་ཝང་ཤིང་ཡིའུ་ཡིས་ཀྲུའུ་རེན་གནང་བ་དང། ཧོར་རྒྱལ་སྲས་དང་ཝང་ཡུན་ཞང་སོགས་ཀྱིས་ཀྲུའུ་རེན་གཞོན་པ་གནང་བ་རེད།
༼དུང་དཀར་ཚིག་མཛོད་ཆེན་མོ་༽ནས་བཏུས།


text:
སློབ་གྲྭ་ཀནིཥྐ།
༄༅། །༸སྐྱབས་རྗེ་མཁྱེན་བརྩེ་རིན་པོ་ཆེའི་ཕུགས་རྒྱང་རིང་པོའི་དགོངས་གཞི་དང་ལམ་སྟོན་བཞིན། སྤྱི་ལོ་ 2017 ལོར་བཤད་གྲྭ་འདིའི་ཁྱབ་ཁོངས་སུ་ལོ་ལྔའི་དུས་ཡུན་ཅན་གྱི་རྫོང་སར་སློབ་གྲྭ་ཀནིཥྐ་གསར་དུ་བཙུགས།
གཞི་རིམ་སློབ་གྲྭ་འདི་འཛུགས་དགོས་པའི་དམིགས་ཡུལ་ནི། གནས་སྐབས་ཚེ་འདི་ལ་མི་བདེ་བ་རྐུ་འཕྲོག ལོག་གཡེམ། དམག་འཁྲུག བྱ་བ་ངན་ཞེན། རྣམ་གཡེང། གཉའ་གནོན། མི་གསོད། སེམས་སྡུག་སོགས་ཀྱི་རྩ་བ་འདོད་ཆགས། ཞེ་སྡང། ང་རྒྱལ། ཕྲག་དོག་སོགས་ཀྱི་གཉེན་པོར་གྱུར་པ་བྱམས་པ་དང་སྙིང་རྗེ། བསམ་གཏན་དང་ཤེས་རབ་བསྐྱེད་པ་དང། མཐར་ཐུག་གི་མི་བདེ་བ་འཁོར་བར་ཡང་ནས་ཡང་དུ་སྐྱེ་བ་བཀག་སྟེ་གཏན་གྱི་བདེ་བ་ཐར་པའི་གོ་འཕང་ཐོབ་པའི་ལམ་ཚང་ལ་མ་ནོར་བར་སྟོན་པ། སངས་རྒྱས་ཤཱཀྱ་ཐུབ་པའི་རིང་ལུགས་འདི་འཛམ་གླིང་དུ་ཡུན་རིང་དུ་གནས་དགོས་ན། སྐྱེ་བོ་སྤྱི་དང་ཡང་དགོས་ད་ལྟ་སངས་རྒྱས་བསྟན་པའི་བསྟི་གནས་སུ་གྱུར་པའི་ཡུལ་ལུང་དག་གི་མ་འོངས་པའི་བདག་པོ་བྱིས་པ་རྣམས་ཀྱི་བརྒྱུད་ལ་སངས་རྒྱས་ཀྱི་བསྟན་པའི་ས་བོན་འདེབས་དགོས་པ་གལ་ཆེན་དུ་ངོས་བཟུང་བའི་ཐོག རྒྱ་བལ་འབྲུག་གསུམ་ནས་ཡོང་བའི་བྱིས་པ་བརྒྱ་ཕྲག་དུ་མར་ནང་ཆོས། བོད་ཡིག དབྱིན་ཡིག རྒྱ་ཡིག རྩིས། ཚན་རིག སྤྱི་ཚོགས་ཚན་རིག་སོགས་ཀྱི་ཤེས་ཡོན་སྤྲད་དེ་འབྱུང་འགྱུར་ནང་པ་སངས་རྒྱས་པའི་བསྟན་པ་ཡུན་གནས་ཡོང་བའི་རྨང་གཞི་སྐྲུན་རྒྱུ་དང། བྱིས་པ་དེ་དག་གི་མི་ཚེའི་ཁ་ཕྱོགས་ཡང་དག་པ་དང་དོན་དང་ལྡན་པ། རང་ཉིད་ཀྱི་རྐང་པའི་ཐོག་ཏུ་རང་ཉིད་བརྟན་པོར་ལངས་ཐུབ་པའི་མི་སྣ་སྐྱེད་སྲིང་བྱ་རྒྱུའི་དམིགས་ཡུལ་བཟུང་ཡོད།
ད་ལྟའི་ཆར་སློབ་མ་དགུ་བཅུ་ལྷག་ཙམ་གཞི་རིམ་སློབ་གྲྭར་སློབ་གཉེར་བྱེད་བཞིན་ཡོད་པ་དང། དེ་དག་གི་སྡོད་གནས་དང་འཚོ་བའི་མཐུན་རྐྱེན་བཤད་གྲྭའི་སློབ་གཉེར་བ་སྤྱི་མཚུངས་སུ་སྤྲོད་བཞིན་པ་མ་ཟད། སློབ་སྦྱོང་དང་འཕྲོད་བསྟེན་ལ་ལྟ་རྟོག་དང་སྣེ་ཁྲིད་བྱེད་མཁན་ལས་བྱེད་ཆེད་བསྐོས་བྱས་ཏེ་བྱིས་པ་རྣམས་བདེ་ཐང་ངང་འཚར་ལོངས་བྱུང་བའི་ཐོག་ཤེས་ཡོན་སྤྲོད་བཞིན་པ་ཡིན།
སློབ་ཡུན་ལོ་ལྔ་ཚང་རྗེས་སོ་སོའི་ཕ་ཡུལ་དུ་ལོག་པའམ་སློབ་གཉེར་གྱི་བསྟི་གནས་གཞན་དུ་ཞུགས་འདོད་ཡོད་ན་འགྲོ་ཆོག་པ་ཡིན། གལ་ཏེ་མུ་མཐུད་དེ་བཤད་གྲྭར་སློབ་སྦྱོང་བྱ་འདོད་ཡོད་ན་བཤད་གྲྭའི་འཛིན་གྲྭ་དང་པོ་སྤྱོད་འཇུག་འཛིན་གྲྭ་ནས་ཞུགས་ཏེ་གཞུང་ཆེན་ཁག་ལ་སློབ་གཉེར་དང། གཞུང་ཆེན་སློབ་གཉེར་ཐོན་མཚམས་མཐོ་རིམ་རིག་གནས་རབ་འབྱམས་པའི་སློབ་གཉེར་བཅས་ཆ་ཚང་བ་བཤད་གྲྭ་རང་ནས་གནང་རྒྱུའི་གོ་སྐབས་དང་མཐུན་རྐྱེན་ཆ་ཚང་བ་ཡོད། གཞི་རིམ་སློབ་གྲྭ་འདི་བཤད་གྲྭའི་འཛིན་སྐྱོང་འོག་ཡོད་སྟབས་ད་ལྟའི་ཆར་སློབ་ཕྲུག་བུ་མ་གཏོགས་བསྡུ་འཆར་མེད།
རང་གི་བྱིས་པ་རྫོང་བཤད་གྲྭའི་གཞི་རིམ་སློབ་གྲྭར་སློབ་གཉེར་དུ་གཏོང་འདོད་ཡོད་པའི་ཕ་མ་རྣམས་ཀྱིས་ང་ཚོའི་དྲ་ཚིགས་ཐོག་འཁོད་པའི་འབྲེལ་གཏུག་ཁ་བྱང་ཐོག་ནས་གཟའ་མཇུག་ཕུད་པའི་ལས་ཉིན་གྱི་ཞོགས་པའི་ཆུ་ཚོད་ 09:00 ནས་ 11:00 བར་དང། ཕྱི་དྲོའི་ཆུ་ཚོད་ 01:00 ནས་ 05:00 བར་འབྲེལ་གཏུག་གནང་རོགས།


text:
ཀྲུང་དབྱང་ཁོར་ཡུག་སྲུང་སྐྱོང་གི་ལྟ་བཤེར་གྱི་ཚུར་ལན་གནད་དོན་དག་ཐེར་ལས་དོན་ཡག་པོ་བསྒྲུབས་ནས་ལྟ་བཤེར་དག་ཐེར་གྱི་དམིགས་སའི་རང་བཞིན་དང་དངོས་ཕན་རང་བཞིན་ཆེ་རུ་བཏང་སྟེ་དུས་བཀག་ནང་སྤུས་ཚད་མཐོ་པོས་དག་ཐེར་ལས་འགན་ཁག་ལེགས་གྲུབ་བྱ་ཆེད། རང་སྐྱོང་ལྗོངས་ཏང་ཨུད་དང་སྲིད་གཞུང་གི་གཅིག་གྱུར་བཀོད་སྒྲིག་གཞིར་བཟུང་རང་སྐྱོང་ལྗོངས་ཁོར་ཡུག་སྲུང་སྐྱོང་ལྟ་བཤེར་དག་ཐེར་ལས་དོན་འགོ་ཁྲིད་ཚོགས་ཆུང་གཞུང་ལས་ཁང་གིས《བོད་རང་སྐྱོང་ལྗོངས་ཁོར་ཡུག་སྲུང་སྐྱོང་གི་ལྟ་བཤེར་དག་ཐེར་གནད་དོན་གྱི་རྩིས་ཐོ་སུབ་པའི་ལས་ཀའི་ཚད་གཞི》ཞིབ་འཇུག་བྱས་ནས་བཟོས་པ་རེད།
《ཚད་གཞི》ཡི་ནང་རྩིས་ཐོ་སུབ་པའི་ལས་དོན་ཐད“གཏོགས་ཁོངས་དོ་དམ་དང་། ལས་རིགས་ལྟ་སྡོམ། དངོས་ཐོག་བདེན་འཚོལ། བདེན་པ་བདེན་ཐུབ། དུས་ཚད་ནན་པོ། རིམ་བཞིན་དོ་དམ”བཅས་ཀྱི་རྩ་དོན་མཐའ་འཁྱོངས་བྱས་ཏེ་དག་ཐེར་ལས་འགན་ལེགས་གྲུབ་ཀྱི་སྤུས་ཚད་འགག་སྒོ་དང་རྩིས་ཐོ་སུབ་པའི་འགག་སྒོ་ནན་པོ་བསྲུངས་ནས་དག་ཐེར་གྱི་གཏན་འཁེལ་དུས་ཚད་ནང་ལྗོངས་ཡོངས་ཀྱི་ཞིབ་ཕྲའི་དག་ཐེར་བྱ་ཐབས་179ཚང་མ་དག་ཐེར་དོན་འཁྱོལ་ཡོང་བ་བྱེད་དགོས་པ་མ་ཟད། རེ་རེ་བཞིན་རྩིས་ཐོ་སུབ་ནས་ཐོ་འགོད་སྙན་སེང་དང་དངོས་ཐོག་བདེན་འཚོལ་ངང་དག་ཐེར་ཕན་འབྲས་གོང་ཞུ་བྱེད་པ་དང་། དག་ཐེར་ཐོ་སུབ་ཀྱི་རྒྱུ་མཚན་གསལ་པོ་དང་། དཔང་རྟགས་ཁུངས་བཙན། འདེགས་སྐྱོར་ནུས་ལྡན་བཅས་ཡོང་བ་བྱས་ཏེ་དག་ཐེར་འབྲས་བུར་ཀྲུང་དབྱང་ཁོར་ཡུག་ལྟ་བཤེར་གྱི“ཕྱིར་མིག་ལྟ་བའི”ཚོད་བགམ་ཐེག་པ་དང་ལྗོངས་ཏང་ཨུད་དང་སྲིད་གཞུང་དང་མི་དམངས་མང་ཚོགས་ཀྱི་ཚོད་བགམ་ཐེག་པ་བྱེད་དགོས་པ་ཁ་གསལ་བཏོན་ཡོད་པ་རེད།
《ཚད་གཞི》ཡི་ནང་ལྗོངས་ཡོངས་ཀྱི་དག་ཐེར་ལས་འགན་45དང་ཞིབ་ཕྲའི་དག་ཐེར་བྱ་ཐབས་179ཕྱོགས་སྡོམ་དབྱེ་ཞིབ་བྱས་པ་དང་། སྲིད་ཇུས་ཀྱི་བྱ་ཐབས་དང་། ལས་གྲྭའི་བྱ་ཐབས། ལྟ་སྡོམ་བྱ་ཐབས། ཞིབ་བཤེར་ཐག་གཅོད་བྱ་ཐབས། འགན་འཁྲི་བདའ་འདེད་གཏོང་ཐབས་བཅས་རིགས་5ཡི་ཚད་གཞི་གཞིར་བཟུང་། དག་ཐེར་བྱ་ཐབས་ལེགས་གྲུབ་བྱུང་མིན་གཏན་འཁེལ་བྱེད་པའི་ཚད་གཞི་ཁ་གསལ་བཏོན་ཡོད། རྩིས་ཐོ་སུབ་པའི་ལས་ཀའི་བརྒྱུད་རིམ་བཟོས་པ་དང་། དུས་བཀག་ནང་ཐག་བཅད་ཟིན་པ་དང་། ཞིབ་བསྡུར་ཁས་ལེན། སྨྱན་སྦྱོར་ཐོག་ཡོངས་བསྒྲགས། རྩིས་ཐོ་སུབ་པའི་རྩིས་ཁྲ་ལེགས་སྒྲིག་གོང་འབུལ། རྩིས་ཐོ་སུབ་པའི་རྩིས་ཁྲར་ཞིབ་བཤེར། ཐོ་འགོད་སྙན་སེང་དོ་དམ་བཅས་ལྷུ་ཚིགས་6གི་ལས་ཀའི་ཞིབ་ཕྲའི་བླང་བྱ་ཁ་གསལ་བཏོན་པ་དང་ལྷག་པར་དུ་དག་ཐེར་ལས་འགན་དུས་བཀག་ནང་ལེགས་སྒྲུབ་ཟིན་རྗེས་དག་ཐེར་གྱི་འགན་འཁྲིའི་ཚན་པ་ཁག་གིས་དག་ཐེར་བྱ་ཐབས་ཀྱི་གསལ་ཐོ་རེ་རེ་བཞིན་ཞིབ་བསྡུར་བྱས་ནས་རང་འགུལ་ངང་ཞིབ་བསྡུར་གཏན་འཁེལ་ལས་དོན་སྒྲིག་འཛུགས་བྱེད་དགོས་པའི་ནན་བཤད་བྱས་ཡོད། ཞིབ་བསྡུར་ཚད་ལོན་ཚེ་གཞི་ནས་དག་ཐེར་བྱས་ཟིན་པའི་ཁས་ལེན་བྱེད་ཀྱི་ཡོད། དུས་བཀག་ནང་བླང་བྱ་བཞིན་དག་ཐེར་ལས་འགན་བསྒྲུབས་པ་མ་ཟད། ཞིབ་བསྡུར་གཏན་འཁེལ་ཚད་ལོན་རིགས་ལ“ཡོངས་བསྒྲགས་ལ་བརྟེན་ནས་དག་ཐེར་ལ་སྐུལ་འདེད་དང་ལྟ་སྐུལ་ལ་བརྟེན་ནས་དངོས་ཕན་ལ་སྐུལ་འདེད་གཏོང་བའི”དག་ཐེར་བླང་བྱ་གཞིར་བཟུང་དག་ཐེར་ལས་འགན་དང་། དམིགས་ཚད། བྱ་ཐབས། འགན་འཁུར་བ། འགན་འཁུར་ཚན་པ། དག་ཐེར་གྱི་ལས་དོན་གཙོ་བོ་དང་ཕན་འབྲས་བཅས་ཡོངས་བསྒྲགས་བྱས་ཏེ་སྤྱི་ཚོགས་ཀྱི་ལྟ་སྐུལ་དང་ལེན་བྱེད་དགོས་པའི་བླང་བྱ་བཏོན་ཡོད་པ་རེད།


text:
གཅིག
དགོན་ལུང་དགོན་པ་ནི་བོད་བརྒྱུད་ནང་བསྟན་གྱི་དགོན་པ་ཞིག་ཡིན་ལ། ཡུལ་མདོ་སྨད་ཀྱི་བྱང་གི་དགོན་ཆེན་བཞིའི་གྲས་ཀྱི་གཅིག་ཀྱང་ཡིན། ལོ་བཅུའི་སྔོན་དུ་དགོན་པ་འདིར་ཐེངས་གཅིག་མཇལ་ཡང་དེ་དུས་དགོན་པ་འདི་དང་ཡུལ་དེ་གའི་རིག་གནས་ཁོར་ཡུག་ལ་རྒྱུས་ལོན་དང་དོ་སྣང་ཆེར་མ་བྱས་མོད། རྗེས་སུ་དགོན་པ་འདི་ཙོང་ཆུའི་བྱང་རྒྱུད་ཀྱི་མ་དགོན་དུ་འབོད་ལ་མཚན་སྙན་གྱི་གྲགས་པ་ཆེ་ཞིང་ལོ་རྒྱུས་ཀྱི་རྒྱུན་རིང་བའི་དགོན་སྡེ་ཆེན་པོ་ཞིག་ཏུ་ཤེས་རྟོགས་བྱུང་བ་ནས། བདག་བསྐྱར་དུ་དགོན་པ་འདིར་མཇལ་འདོད་ནི་རྟ་རྒོད་བང་ལ་རྩེན་འདོད་དང་འདྲ་ལ། ནམ་ཞིག་མཇལ་འདོད་ཀྱི་རེ་བས་ཁེངས་ནས་བསྡད།
དེ་རིང་བདག་སྐུ་འབུམ་ལྔ་རིག་སྐྱེད་ཚལ་གླིང་གི་དགེ་སློབ་ཡོངས་དང་མཉམ་དུ་མདོ་སྨད་བྱང་གི་དགོན་ཆེན་བཞིའི་ཡ་གྱལ་དགོན་ལུང་བྱམས་པ་གླིང་དུ་ཡང་བསྐྱར་ལྗོངས་རྒྱུ་ལ་བསྐྱོད་པའི་སྐལ་བ་ལྡན་པས་དགའ་སྤྲོ་མི་སྐྱེས་པ་ག་ལ་སྲིད། ཞོགས་པའི་སྐྱ་རེངས་དང་འགྲོགས་ནས་རྗེ་བླ་མའི་གདན་ས་སྐུ་འབུམ་བྱམས་པ་གླིང་ནས་ངེད་ཅག་དགེ་སློབ་ཉིས་བརྒྱ་སུམ་ཅུ་ལྷག་སྤྲོ་སྣང་དང་བཅས་རེས་འཁོར་ཆེན་པོ་བཞི་ལ་བསྡད་ནས་ལམ་ལ་ཆས། གནའ་མཁར་ཟི་ལིང་བརྒྱུད་ནས་སྔོན་གྱི་ཙོང་ཁ་རྒྱལ་བོ་ཁྲི་ལྡེ་ཡི་ཐོག་མའི་རྒྱལ་ས་བྱས་མྱོང་བའི་བདེ་ཁམས་རྫོང་བརྒྱུད་ནས་སོང་། ཞོགས་པའི་ཉི་འོད་འཇམ་ཞིང་ནམ་མཁའ་སྔོ་ཞིང་དྭངས། ཙོང་ཁའི་ཡུལ་གྱི་རི་ལུང་ཐང་གསུམ་ཀུན་ལ་དབྱར་གྱི་དཔལ་ཡོན་བཞད་པས་ཧ་ཅང་སྐྱིད། དུས་ཚོད་གཅིག་དང་ཕྱེད་ཀ་ལྷག་ལ་བསྐྱོད་མཐར་ང་ཚོ་བདེ་ལེགས་དང་དགོན་ལུང་བྱམས་པ་གླིང་དུ་འབྱོར།
དགོན་ལུང་དགོན་པ་ནི་ལུང་བ་ཅུང་དོག་པོ་ཕུག་རིང་བ་ཞིག་ཏུ་ཆགས་འདུག་ལ་ཁོར་ཡུག་ཀུན་ནགས་ཚལ་གྱིས་བརྒྱན་པས་ཧ་ཅང་སྐྱིད། དགོན་པའི་ལྷ་ཁང་དག་གསར་བཞེངས་ཀྱི་བཀོད་པ་ཧ་ཅང་མཛེས་ལ། འདུ་ཁང་དང་ལྷ་ཁང་ཡོད་དོ་ཅོག་གི་རྒྱ་ཕིབས་སོགས་སེར་བོ་ཟངས་ཀྱིས་གཡོགས་པས་གསེར་འོད་ལམ་ལམ་དུ་འཕྲོ། དགོན་པའི་མདུན་རྒྱབ་གཉིས་ཀ་རང་བྱུང་གི་བྲག་རི་དང་སྤང་རི། རྩ་དང་རྩི་ཤིང་། ནགས་ཚལ་སོགས་ཀྱིས་ཀུན་ནས་བརྒྱན་ཅིང་བྱ་བྱེའུས་སྐད་སྙན་བར་མེད་དུ་སྒྲོག མེ་ཏོག་སྣ་ཚོགས་ཀྱི་དྲི་ངད་ཕྱོགས་སུ་ལྡང་བས་རང་བྱུང་ལྷུན་ཆགས་ཀྱི་དབེན་པའི་གནས་ཀྱི་ཁྱད་ཆོས་ཡོངས་སུ་ཚང་།
ངེད་ཅག་དགེ་སློབ་རྣམས་དགོན་པའི་ནང་གི་འདུ་ཁང་ཆེན་མོ་དང་རྒྱུད་པ། མཁའ་སྤྱོད་རྩེ་སོགས་ལ་རེ་རེ་བཞིན་མཇལ། མཁའ་སྤྱོད་རྩེའི་སྒྲུབ་ཁང་ནི་དགོན་པའི་རྒྱབ་རིའི་ངོས་ན་འདུག མཁའ་སྤྱོད་རྩེ་ནས་ཕར་དགོན་པའི་གླིང་ཡོངས་དང་ཡུལ་འདིའི་ལུང་ཁོག་ཧྲིལ་བོའི་ཕུ་མདའ་བར་གསུམ་གསལ་ལེར་མཐོང་ཐུབ་པས་ཡུན་ཙམ་རིང་དེ་རུ་བསྡད་ནས་གནས་ཀྱི་ཡུལ་ལྗོངས་ལ་བལྟས། དེ་དང་མཉམ་དུ་དུས་རབས་མི་འདྲ་བའི་ནང་དམག་འཁྲུག་དང་ཆབ་སྲིད་ཀྱི་དུས་འགྱུར་གྱི་དབང་གིས་དགོན་སྡེ་འདི་ལ་ཆགས་འཇིག་ཆེན་པོ་གསུམ་བྱུང་སྟེ་རྩ་བ་ནས་མེད་བརླག་ཐེངས་གསུམ་ལྷག་བྱུང་ཡང་། དམ་པ་མང་པོའི་ཐུགས་རྗེའི་བཀའ་དྲིན་ལ་བརྟེན་ནས་ཡང་དང་བསྐྱར་དུ་དགོན་པ་སླར་གསོ་བྱས་ཏེ་མ་ཉམས་པར་གནས་པ་ལ་དགའ་སྤྲོ་དང་། དགོན་སྡེ་ཆེན་པོ་འདིའི་སྔོན་གྱི་ལོ་རྒྱུས་ལ་ཕྱིར་དྲན་བྱས་པ་ཡིན།
གཉིས།
༼མདོ་སྨད་ཆོས་འབྱུང་༽སོགས་ལོ་རྒྱུས་ཀྱི་ཡིག་ཚང་དང་ཆོས་འབྱུར་ལྟར་ན། དགོན་ལུང་བྱམས་པ་གླིང་ནི་རྒྱལ་བ་སྐུ་ཕྲེང་གསུམ་པ་བསོད་ནམས་རྒྱ་མཚོ་ཕྱི་ལོ1583 ལོར་སོག་ཡུལ་དུ་ཕེབས་སྐབས་བྲག་རྒྱ་ཞེས་པའི་སར་བཞུགས། ས་འདིར་ཕེབས་སྐབས་གཟིགས་སྣང་ཁྱད་པར་ཅན་བྱུང་། ད་ལྟའི་དགོན་པ་གནས་གཞིའི་ཐད་དུ་འཇའ་ཟུག་པ་སོགས་མཚན་བལྟས་ངོ་མཚར་ཅན་བྱུང་བས། འདིར་མ་འོངས་པ་ན་ཚད་མའི་སྐྱེས་བུ་ཞིག་གིས་བཀའ་གདམས་ཀྱི་བསྟན་པ་རྒྱས་པར་བྱེད་ཅེས་ལུང་བསྟན། ཕྱིས་རྒྱལ་བ་ཡོན་ཏན་རྒྱ་མཚོ་སོག་ཡུལ་ནས་སྐུ་འཁྲུངས་ཏེ་ཕྱི་ལོ1603ལོར་དབུས་སུ་ཕེབས་སྐབས་ཡུལ་འདི་བརྒྱུད་ནས་ཕེབས། དེའི་སྐབས་ས་གནས་འདིའི་དད་ལྡན་སེར་སྐྱ་མང་པོས་ཡུལ་འདིར་དགོན་སྡེ་ཞིག་འདེབས་དགོས་ཚུལ་ཞུས་དུས། རྒྱལ་དབང་མཆོག་ནས་དགོན་པ་གསར་དུ་འདེབས་པའི་ཐུགས་དགོངས་གཏད་ཀྱང་རྒྱུ་རྐྱེན་དུ་མའི་དབང་གིས་རེ་ཞིག་མ་གྲུབ། དེའི་ཕྱི་ལོ་ཡུལ་འདིའི་ཧོར་རིགས་ཕྱོགས་ཁ་བཅུ་གསུམ་གྱི་པྲ་ཏི་སྒར་བ་ནང་སོ་ཤེས་རབ་གྲགས་དང་གླང་ཀྱ་དཀའ་བཅུ་བསོད་ནམས་རྒྱལ་མཚན་གཉིས་ཀྱིས་གྲོས་མགོ་བཏོན་སྟེ། ཨ་ཀྱ་སྒར་བ་དང་ཧོའུ་འབུལ་དཔོན། དཔའ་རིན་སྒར་བ། ཙོག་ཚ་སྒར་བ། མདའ་ར་འབུལ་དཔོན། སེ་ཚ་འབུལ་དཔོན་བཅས་ཐམས་ཅད་གྲོས་མཛད་མཐར། པྲ་ཏི་དང་གླང་ཀྱ། ཧོའུ། མདའ་ར་འབུལ་དཔོན་བཅས་ཧོར་ཕྱོགས་ཁ་བཅུ་གསུམ་གྱི་ཚབ་བྱས་ནས་བོད་དབུས་སུ་སོང་སྟེ། ལྷ་ལྡན་ཆོས་ཀྱི་ཞིང་ཆེན་པོའི་འབྲས་སྤུངས་ཀུན་དགའ་རྭ་བར་རྒྱལ་དབང་སྐུ་ཕྲེང་བཞི་བ་ཡོན་ཏན་རྒྱ་མཚོ་ལ་མཇལ་ཏེ། མདོ་སྨད་དུ་གདན་འདྲེན་དང་དགོན་པ་གསར་འདེབས་ཀྱི་སྙན་གསན་འབུལ་དུས། རྒྱལ་དབང་མཆོག་ནས་སྔོན་བསྟན་པ་ཕྱི་དར་གྱི་འགོ་རུ་ལྷ་བླ་མ་ཁུ་དབོན་གྱི་རྣམ་ཐར་བཞིན་རྒྱལ་བའི་བསྟན་པ་རིན་པོ་ཆེ་སེམས་ལ་བཞག་ནས་ཡུལ་ཐག་རིང་བ་ཁྱད་དུ་བསད་དེ་འོང་བ་རྗེས་སུ་ཡི་རང་ཞེས་གསུངས། རྒྱལ་དབང་མཆོག་འབྱོན་བཞེད་ཆེ་ཡང་སྐབས་དེར་བོད་དབུས་སུ་སྡེ་སྲིད་གཙང་བ་དང་ཀརྨ་མཆོད་ཡོན་གྱིས་དགེ་ལུགས་པར་སྡང་བ་དང་འགྲན་པའི་དུས་ལ་ཁེལ་བས་ཕེབས་པའི་སྐལ་བ་མ་ལྡན།
དེ་ནས་རྒྱལ་དབང་མཆོག་དང་པཎ་ཆེན་བློ་བཟང་ཆོས་རྒྱན་གཉིས་གཙོས་རྒྱལ་སྲས་རིན་པོ་ཆེ་དང་སེམས་དཔའ་རིན་པོ་ཆེ། ཧོར་གྱི་བླ་དཔོན་མི་སྣ་དང་བཅས་ཐམས་ཅད་གདན་འཛོམས་སར། རྒྱལ་དབང་མཆོག་གིས་དགོན་པ་འདེབས་ཡུལ་མདོ་སྨད་དང་མཁར་སྔོན་པོ་གཉིས་ལས་གང་བཟང་བ་དང་། རྒྱལ་སྲས་རིན་པོ་ཆེ་དང་སེམས་དཔའ་རིན་པོ་ཆེ་གཉིས་ལས་སུ་ཞིག་རང་ཉིད་ཀྱི་སྐུ་ཚབ་ཏུ་མངགས་ན་བཟང་བའི་བརྟག་བསྒྲིལ་མཛད་པར། དགོན་པ་འདེབས་ཡུལ་མདོ་སྨད་ཕྱོགས་དང་བླ་མ་རྒྱལ་སྲས་རིན་པོ་ཆེ་ལ་བབ། དེ་ནས་རྒྱལ་སྲས་སྐུ་ཕྲེང་བདུན་པ་དོན་ཡོད་ཆོས་ཀྱི་རྒྱ་མཚོ་རྒྱལ་བ་ཡོན་ཏན་རྒྱ་མཚོས་བཀས་མངགས་ཏེ། ཕྱི་ལོ1604ལོར་རྒྱལ་སྲས་རིན་པོ་ཆེ་མཆོག་གིས་སྔར་ལྷ་མོ་བླ་མཚོར་གཟིགས་སྣང་བྱུང་བ་དང་བསྟུན་ད་ལྟའི་གནས་འདིར་དགོན་པ་ཕྱག་འདེབས་མཛད་དེ། དགོན་པའི་མཚན་ལ་"དགོན་ལུང་བྱམས་པ་གླིང་"ཞེས་མཚན་གསོལ། བཤད་སྒྲུབ་ཀྱི་བྱ་བ་འཆད་ཉན་ལ་རག་ལས་དགོངས་ཏེ་མཚན་ཉིད་གྲྭ་ཚང་བཙུགས། ཕྱིས་སུ་ལྕང་སྐྱ་རིན་པོ་ཆེ་དང་། ཐུའུ་བཀྭན་རིན་པོ་ཆེ། ཀུན་མཁྱེན་འཇམ་དབྱངས་བཞད་པ་བཅས་ཀྱིས་རྒྱུད་པ་གྲྭ་ཚང་བཙུགས། དགོན་ལུང་ས་ཆའི་ཧོར་དང་བོད། སོག་པོ་བཅས་ཀྱི་དགེ་འདུན་གྱི་སྡེ་འདུས་ཏེ་བཤད་སྒྲུབ་ཀྱི་བསྟན་པ་དར་བའི་འགོ་ཚུགས།
མན་ཇིའི་གོང་མ་ཁང་ཞིའི་དུས་སྐབས་སུ་ཆོས་སྡེ་འདི་ཉིད་ཤིན་ཏུ་དར་རྒྱས་ཆེན་པོ་བྱུང་སྟེ་འདུ་ཁང་ཆེ་ཆུང་དང་། ནང་ཆེན་བླ་བྲང་གྲྭ་ཤག་སོགས་ཉིས་སྟོང་ལྷག་དང་། དགེ་འདུན་གྱི་སྡེ་བདུན་སྟོང་བདུན་བརྒྱ་ལྷག་བྱུང་བར་མ་ཟད། བསྡུས་གྲྭ་ཆེ་ཆུང་། བློ་རྟགས་གཉིས། དོན་བདུན་ཅུ། གཞུང་གསར། སེམས་བསྐྱེད། ཆོས་འཁོར། སྐབས་བཞི་བ། དབུ་མ། མཛོད། རྣམ་འགྲེལ། འདུལ་བ་སྟེ་འཛིན་གྲྭ་བཅུ་གསུམ་གྱིས་སྒོ་མང་ཡིག་ཆ་རྙིང་བའི་དབུ་ཕར་གཉིས་དང་། དཀྱིལ་ཁང་བའི་འདུལ་བ། ལྔ་བ་ཆེན་མོའི་ཆོས་མངོན་རིན་ཆེན་འདྲེན་པའི་ཤིང་རྟའི་སྟེང་ནས་མཛོད། ལྕང་སྐྱ་རོལ་བའི་རྡོ་རྗེའི་གསུང་གི་རྣམ་འགྲེལ་བཅས་བཀའ་པོད་ལྔའི་འཆད་ཉན་དར་ཞིང་རྒྱས། སྒྲུབ་མཆོད་དང་དུས་བཞིའི་གཏོར་རྒྱག ལྷུང་བཟེད་མཆོད་པ། རྒྱུད་མཆོད་སོགས་མང་དུ་བཙུགས་པས། ས་གནས་དེ་གའི་ཧོར་རིགས་དང་། བོད་རིགས། རྒྱ་རིགས། སོག་རིགས་སོགས་ཀྱི་མཆོད་ཡུལ་གཙོ་བོ་ཞིག་ཏུ་གྱུར་ཏེ་མཇལ་སྐོར་དུ་ཡོང་མཁན་ཆུ་བོའི་རྒྱུན་བཞིན་འཛད་མེད་དུ་གྱུར། དེ་རྗེས་ཕྱི་ལོ1723 ལོར་སོག་རིགས་ཀྱི་འགོ་དཔོན་ཆིན་ཝང་བློ་བཟང་བསྟན་འཛིན་གྱིས་མཚོ་སྔོན་དུས་འཁྲུགས་སློང་སྐབས་དགོན་ལུང་དགོན་པའི་གྲྭ་བ་མང་པོ་ཡང་ཆིང་སྲིད་གཞུང་ལ་ངོ་རྒོལ་ནང་ཞུགས། དེ་སྐབས་ཆིང་སྲིད་གཞུང་གིས་ཁྲོན་སཱན་སྤྱི་ཁྱབ་པ་ཉན་ཀུན་ཡའོ་དང་ཟི་ཁྲོན་གྱི་ཐས་པུའུ་ཡོ་ཀྲུང་ཆིས་བཏང་ནས་དུས་འཁྲུགས་ཞོད་འཇགས་སུ་གཏོང་དུས། དགོན་ལུང་དགོན་དུ་ཡང་དམག་ཆེན་དྲངས་ཏེ་དགོན་པ་རྩ་མེད་དུ་བཏང་། སྐབས་དེའི་སྐོར་ཆིང་རྒྱབ་རབས་ཀྱི་ལོ་རྒྱུས་ཉན་ཀུན་ཡའོ་ཡི་རྟོགས་བརྗོད《清史稿﹒年羹尧传》ནང་རྐུན་ཇག་ཆིང་སྲིད་གཞུང་ལ་ངོ་རྒོལ་བྱེད་མཁན་གྲྭ་པ་དྲུག་སྟོང་ལྷག་བསད། དགོན་པ་གཏོར་ནས་ཐལ་རྡུལ་དུ་བཏང་ཞེས་བཀོད་ཡོད་ལ། སེམས་ཉིད་སྤྲུལ་སྐུའི་རྣམ་ཐར་དང་ལྕང་སྐྱ་རིན་པོ་ཆེའི་རྣམ་ཐར་སོགས་སུ་ཡང་དགོན་པ་གཏོར་ནས་དགེ་འདུན་གྱི་སྡེ་མེད་པར་བྱས་ཚུལ་གསུངས་ཡོད།
དེ་ནས་བཟུང་དགོན་པ་འདི་ཉིད་ཐལ་རྡུལ་གྱི་རྗེས་ཤུལ་ཙམ་དུ་གྱུར་ལ། སྲོག་ཉེན་ལས་ཐར་བའི་དགེ་འདུན་པ་ཉུང་ཤས་ཡོད་པ་དེ་དག་ཙོང་ཆུའི་འགྲམ་ངོགས་གྱི་བྲག་ཕུག་དང་ནགས་ཚལ་སོགས་སུ་ཡིབ་ནས་ཕྱིར་འགྲོ་དུས་ཆོས་གོས་ཐོག་ཏུ་སྟོད་གོས་དཀར་པོ་གྱོན་ནས་འགྲོ་དགོས་པ་བྱུང་ཚུལ་༼མདོ་སྨད་ཆོས་འབྱུང་༽དུ་གསུངས།
དེ་ནས་ལོ་བཅུ་ལྷག་སོང་རྗེས། མན་ཇིའི་སྲིད་གཞུང་གི་རྒྱལ་ས་པེ་ཅིང་དུ་བཞུགས་ཡོད་པའི་གོང་མའི་དབུ་བླ་ལྕང་སྐྱ་དང་ཐུའུ་བཀྭན་རྣམ་གཉིས་ནས་གོང་མ་ཡུང་ཀྲེང་ལ་དགོན་ལུང་དགོན་པ་སོགས་དུས་འཁྲུགས་ནང་རྩ་མེད་དུ་བཏང་བའི་དགོན་སྡེ་ཁག་སླར་གསོ་ཆོག་པའི་རེ་བ་ཐེངས་མང་བཏོན་པར་བརྟེན་ཕྱི་ལོ་1732 ལོར་གོང་མས་ཆོག་མཆན་ཐོབ། དེ་ནས་ཆིང་སྲིད་གཞུང་ནས་འགྲོ་གྲོན་བཏང་སྟེ་དགོན་གནས་འདི་ཉིད་ཉམས་གསོ་ཞུས། དེའི་སྐོར(敕赐广惠寺碑文)ཞེས་པའི་རྡོ་རིང་ཡི་གེའི་ནང་། གྲྭ་པ་ཉིས་བརྒྱ་རྒྱུན་བཞུགས་ཀྱིས་ནང་བསྟན་སྤེལ་བ་དང་། མི་སྐྱ་རྣམས་ལ་འགྲོ་འདུག་གི་ཁང་པ་ཡོད་པ། སྔོན་ཆད་ཀྱི་དགོན་མིང་རྣ་བར་མི་སྙན། དགོན་མིང་གསར་དུ་བཏགས་པ་ལ་དབྱིག་གཉེན་དགོན(佑宁寺)ཟེར་ཞེས་བཀོད་ཡོད། དེ་ནས་བཟུང་དགོན་པ་འདིའི་མིང་གོང་མས་"དབྱིག་གཉེན་དགོན་པ་"ཞེས་མཚན་གསོལ་ནས་ད་ལྟའི་བར་རྒྱའི་སྐད་དུ་དབྱིག་གཉེན་དགོན་ཞེས་འབོད། བོད་སྐད་དུ་སྔར་བཞིན་དགོན་ལུང་དགོན་པ་ཞེས་མཚན་མ་འགྱུར་བར་གནས་སོ།།
དེ་རྗེས་ཕྱི་ལོ1866ལོའི་ཟླ་བཅུ་གཅིག་པའི་ནང་ནུབ་བྱང་ས་ཁུལ་གྱི་ཧེའུ་རིགས་དང་ཟ་ལར་གཉིས་དཔུང་བསྡེབས་ཀྱིས་འཁྲུག་པ་བསླངས་ཏེ་ཙོང་ཁའི་ཡུལ་གྱི་དགོན་སྡེ་མང་པོར་གནོད་སྐྱོན་ཕོག་སྐབས། དགོན་པ་འདིར་ལ་ཡང་ཆག་སྒོ་བྱུང་སྟེ་འདུ་ཁང་དང་ལྷ་ཁང་། མཆོད་རྟེན་བཅས་མེར་བསྲེགས་པ་དང་དགེ་འདུན་པ་མང་དུ་བཀྲོངས་པ་སོགས་ཀྱིས་དགོན་ལུང་དགོན་པ་ཡང་སྐྱར་ཐལ་རྡུལ་གྱི་རྗེས་ཤུལ་ཙམ་དུ་གྱུར་ཞེས་དགོན་ལུང་དགོན་པའི་གདན་རབས་ནང་དུ་གསལ་ཞིང་། དུས་ཟིང་ཞོད་འཇགས་བྱུང་ནས་ཡུན་རིང་མ་སོང་བར་ཆིང་སྲིད་གཞུང་ནས་ཐུའུ་བཀྭན་སྐུ་ཕྲེང་དྲུག་པ་བློ་བཟང་དབང་ཕྱུག་རྒྱ་མཚོར་དགོན་ལུང་དགོན་པ་གསར་བཞེངས་ཀྱི་ཐུགས་འགན་བཞེས་དགོས་པའི་བཀའ་གནང་སྟེ། སྔ་ཕྱིར་ལོ་ངོ་བཅོ་ལྔའི་ནང་སྐྱར་གསོ་བྱས་ཏེ་ལེགས་འགྲུབ་བྱུང་ཡང་སྔོན་ལྟར་དར་རྒྱས་སུ་འགྲོ་མ་ཐུབ། དུས་ཕྱིས་རིག་གནས་གསར་བརྗེ་ཟེར་བའི་ནང་དགོན་སྡེ་འདི་ལ་ཡང་དེ་བས་ཉམས་ཆག་བྱུང་བ་བོད་ཀྱི་དགོན་སྡེ་གཞན་དག་དང་འདྲ་ལ། ཆོས་སྒོ་ཕྱེས་རྗེས་ཡང་བསྐྱར་སླར་གསོ་བྱས་པའོ།།
གསུམ།
ད་ལྟ་དགོན་པ་འདིར་སྔོན་ཆད་དང་འདྲ་བའི་དགེ་འདུན་གྱི་སྡེ་དང་འཆད་ཉན་ཆེར་དར་མེད་ཀྱང་། ཡུལ་འདི་གའི་ཧོར་རིགས་གཙོས་བོད་དང་རྒྱ་རིགས་སོགས་ཀྱི་དགེ་འདུན་པ་ཉིས་བརྒྱ་ལྷག་མཚན་ཉིད་གྲྭ་ཚང་དུ་བཞུགས། བསྟན་པའི་གཞི་མ་གཞི་གསུམ་ལག་ལེན་ངོས་གཙང་སྔར་བཞིན་བཙུགས་ཡོད་ལ། བླ་བྲང་བཀྲ་ཤིས་འཁྱིལ་གྱི་དགེ་བའི་བཤེས་གཉེན་རྗེ་འཇམ་དབྱངས་རྒྱ་མཚོ་ཚང་དང་སྐུ་འབུམ་དགོན་པའི་དགེ་བའི་བཤེས་གཉེན་རྗེ་འཇམ་དབྱངས་རྒྱ་མཚོ་ཚང་སོགས་བཤེས་གཉེན་དུ་མ་ཞུས་ཏེ་མདོ་སྔགས་ཀྱི་གསུང་ཆོས་དབང་ལུང་མང་དུ་གནང་། དགོན་བདག་ཐུའུ་བཀྭན་རིན་པོའི་ཐུགས་བཀོད་འོག་"མདོ་སྔགས་རིག་གནས་གླིང་"ཞེས་པའི་དགོན་པར་ནང་བསྟན་སློབ་གྲྭ་བཙུགས་ཏེ། སྐུ་འབུམ་དགེ་བཤེས་སྐལ་བཟང་ཤེས་རབ་དང་རྒྱ་གར་ལྷ་རམས་པ་མཐའ་ཡས། དཀོན་མཆོག་སོགས་ཀྱིས་དགེ་རྒན་གྱི་འགན་བཞེས་ཏེ་དགེ་འདུན་པ་ཆུང་ཆུང་དྲུག་ཅུ་ལྷག་གིས་ཐུན་མོང་གི་རིག་གནས་དང་མདོ་སྔགས་ཀྱིས་བསྡུས་པའི་གཞུང་མང་པོར་སློབ་གཉེར་གནང་བཞིན་པ་དང་། དགོན་པའི་རྒྱུད་པ་གྲྭ་ཚང་དུ་དགེ་འདུན་པ་སུམ་ཅུ་ལྷག་དང་བདེ་གསང་འཇིགས་གསུམ་གྱི་རྡུལ་ཚོན་དཀྱིལ་འཁོར་དང་བཅས་མ་ཉམས་པར་ཡོད་ཟེར།
ཆོས་སྡེ་འདིའི་རྟེན་གྱི་གཙོ་བོ་ལ་རྒྱལ་བ་བྱམས་པའི་སྐུ་རང་རྒྱལ་ཕག་འཛུམ་མ། རྗེ་སྐུ་ང་འདྲ་མ། དཔལ་ལྡན་དམག་ཟོར་རྒྱལ་མོའི་སྐུ་ཐང་། ཐུབ་པ་མེ་ཐུབ་མ་བཅས་སྐུ་རྟེན་མང་པོ་དང་། བཀའ་འགྱུར་འཛམ་གླིང་གཡས་བཞག་ཅེས་པ་གསེར་ཞུ་མ། རྒྱལ་བ་དགེ་འདུན་གྲུབ་པའི་ཕྱག་བྲིས་མར་གྲགས་པའི་འགྲོ་བ་སྒྲོལ་མ་གསར་བ་བཅས་གསུང་རྟེན་དང་། ཐུའུ་བཀྭན་ངག་དབང་མཆོག་ལྡན་གྱི་དངུལ་གདུང་མཆོད་རྟེན་གཙོས་ཐུགས་རྟེན་བཅས་བསམ་གྱིས་མི་ཁྱབ་པའི་རྟེན་གསུམ་མང་པོ་བཞུགས་པར་བཤད་ཀྱང་ཧེའུ་འཁྲུག་སྐབས་མང་པོ་ཞིག་མེར་སྲེག་པའི་གཏམ་རྒྱུད་འདུག དགོན་པའི་གནས་ལ། ཤར་གྱི་བྲག་ཅིག་ལ་ཕྱག་ན་རྡོ་རྗེ་རང་བྱོན་དང་། གཞན་ཡང་སྒྲོལ་མ་ལྷ་མོ་སོགས་རང་བྱོན་དང་སྒྲུབ་ཆུ་མང་པོ་དང་། རྒྱལ་སྲས་བློ་བཟང་བསྟན་འཛིན་སོགས་ཀྱི་ཞབས་རྗེས་རྡོ་ལ་བཀོད་པ་མང་བོར་མཇལ་རྒྱུ་ཡོད་པར་བཤད་མོད། གནས་མཇལ་སྐབས་དུས་ཡུན་ཐུང་བའི་དབང་གིས་ཡོད་ཚད་ལ་གནས་མཇལ་བྱེད་མ་ཐུབ་པས་ཕངས་སེམས་ཆེ། སྔོན་གྱི་དུས་ཆོས་སྡེ་འདི་ནས་དགེ་བའི་བཤེས་གཉེན་སྡེ་སྣོད་འཛིན་པ་མང་དུ་བྱོན་ཏེ་བོད་ཀྱི་རིག་གནས་གོང་སྤེལ་ཐད་ལ་མཛད་རྗེས་ཧ་ཅང་ཆེ། མཁས་དབང་ལྕང་སྐྱ་རོལ་བའི་རྡོ་རྗེ་དང་ཐུའུ་བཀྭན་ཆོས་ཀྱི་ཉི་མ་སྐུ་ཕྲེང་རིམ་བྱོན་སོགས་ཀྱི་བཀའ་དྲིན་ལས། མཆོད་གཞིས་ལ་མཚོ་སྔོན་དུས་འཁྲུགས་སྔོན་དུ་ཇུང་གར་རྒྱལ་བོ་བཱ་ཐུར་ཧོང་ཐའི་ཇིས་སྦྱིན་བདག་གཙོ་བོ་དང་། ཕྱིས་སུ་འབྲོག་སྡེ་ཚོ་བརྒྱད། གྲོང་བ་ལུང་དྲུག ཡུ་གུར་ཚོ་བདུན། མདུང་ནག་ཁ་གསུམ་སོགས་རྒྱ་ཆེ་བར་བཤད། དེང་ཡུལ་འདིའི་ཧོར་རིགས་ཀྱི་མི་སྡེ་དག་གཙོ་བོར་བྱེད།
ངེད་ཅག་དགེ་སློབ་རྣམས་དགོན་པའི་ནང་མཇལ་སྟེ་འདུ་ཁང་ཆེན་མོའི་སྒོ་མདུན་ནས་མཉམ་དུ་སྨོན་ལམ་གསུངས་རྗེས། ལུང་བའི་ཕུག་ན་ཡོད་པའི་རྒྱལ་སྲས་རི་ཁྲོད་བྱང་ཆུང་གླིང་ལ་མཇལ་དུ་སོང་། རྒྱལ་སྲས་རི་ཁྲོད་ན་སྨན་པ་གྲྭ་ཚང་དང་དགེ་འདུན་པ་བདུན་ཙམ་བཞུགས། རི་ཁྲོད་འདི་ཡང་སྔོན་རྒྱལ་སྲས་རིན་པོ་ཆེ་སྐུ་ཕྲེང་བདུན་པ་དོན་ཡོད་ཆོས་ཀྱི་རྒྱ་མཚོ་དང་སུམ་པ་དཔོན་སློབ་པ་དམ་ཆོས་རྒྱ་མཚོ་རྣམ་གཉིས་ཀྱིས་ཕྱི་ལོ1604ལོར་བཏབ། ཕྱིས་དགོན་ལུང་དགོན་པའི་སྨན་པ་གྲྭ་ཚང་དུ་གྱུར། རི་ཁྲོད་ཀྱི་ཆགས་དབྱིབས་བྱ་ཁྱུང་ཆེན་ཞིག་དང་འདྲ་ལ་སྨན་པ་འདུ་ཁང་དེའི་ཀླད་པའི་སྟེང་བཞེངས། གནས་འདིར་ཐུགས་རྗེ་ཆེན་པོ་གཙོས་རྟེན་མཐའ་ཡས་པ་དང་། ཕུག་གི་གནམ་སྒོའི་ནང་གི་སྒྲུབ་ཕུག་ཏུ་གྲུབ་ཆེན་ཤན་ཏི་བ་དང་ལྭ་བ་བ་སོགས་སྒོམ་སྒྲུབ་ལ་བཞུགས་མྱོང་ལ། གཞན་ལྕང་སྐྱ་རོལ་བའི་རྡོ་རྗེ་དང་ཐུའུ་བཀྭན་ཆོས་ཀྱི་ཉི་མ། འདན་མ་གྲུབ་ཆེན་སོགས་ཀྱང་བཞུགས་མྱོང་བར་མ་ཟད། དགོན་པའི་མཐའ་སྐོར་དུ་ཐུགས་རྗེ་ཆེན་པོའི་རི་དང་ཕྱག་རྡོར། སྟོན་པ་རི་དང། གནས་བརྟན་བཅུ་དྲུག་གི་རི་སོགས་མང་པོས་བསྐོར་བར་བཤད།
གཞན་རྒྱལ་སྲས་བློ་བཟང་བསྟན་འཛིན་གྱི་གནས་བསྟོད་ལས། "སྦས་ཡུལ་མདའ་རུ་བླ་ཆེན་དགོངས་པ་གསལ།།ཤར་དུ་རྒྱལ་བ་འོད་དཔག་མེད་མགོན་བཞུགས།།སྟོད་དུ་བ་འོད་འཇིག་རྟེན་མགོན་པོ་དང་།།བསྟན་པའི་གསལ་བྱེད་སྒྲུབ་སྡེ་བྱམས་གླིང་སོགས།།མཐོང་ཐོས་དྲན་རེག་མཆོད་པ་སུས་བྱས་ཀྱང་།།ཐར་བའི་ས་བོན་འཇོག་པར་་་་་་"ཞེས་གསུངས་པ་ལྟར། མདོ་སྨད་ཙོང་ཁའི་བྱང་རྒྱུད་ཀྱི་དགོན་ལུང་ཡུལ་དུ་པྲ་སྟི་སྒྲོལ་མ་གསུང་འབྱོན། བ་འོད་འཇིག་རྟེན་མགོན་པོ། ཐུའུ་བཀྭན་ཐུགས་རྗེ་ཆེན་པོ། ཤ་བར་འོད་དཔག་མེད་སོགས་རྟེན་ཁྱད་དུ་འཕགས་པ་མང་དུ་བཞུགས་པ་དང་། སྔོན་གྱི་དུས་པྲ་ཏི་ནང་སོ་དང་གླང་ཀྱ་ནང་སོ། ཤ་བར་ནང་སོ་སོགས་ནང་སོ་ཡང་མང་པོ་ཡོད་པར་བཤད་ཀྱང་རེ་རེ་བཞིན་རྩད་གཅོད་དང་བཅས་དེང་མཇལ་བའི་སྐལ་བ་མ་ལྡན་ཡང། རྗེས་སུ་མཇལ་ཐུབ་པའི་རེ་བ་སྙིང་ནས་ཆེ།
དགོན་ལུང་དགོན་པའི་ནང་དང་རྒྱལ་སྲས་རི་ཁྲོད་སོགས་ལ་མཇལ་ཕྱག་བྱས་ཚར་རྗེས། དགོན་པ་དང་རི་ཁྲོད་གཉིས་ཀྱི་བར་ན་ལུང་ཁུག་སྐྱིད་པོ་ཞིག་འདུག་པར་གུང་གསེང་བྱས་ནས་ཕྱི་དྲོའི་བར་བསྡད། བན་ཆུང་དག་རང་རང་གི་དགའ་ཕྱོགས་དང་བསྟུན་ནས་ནགས་གསེབ་དང་སྤང་ཐང་སོགས་སུ་རྩེད་འཇོ་ལ་རོལ་བཞིན་དགའ་སྣང་གིས་ཁེངས་འདུག
བཞི།
དེང་དགོན་ལུང་བྱམས་པ་གླིང་གནས་སའི་རྫོང་གི་མིང་ལ་རྒྱ་སྐད་ཀྱིས་ཧུའུ་ཀྲུའུ་(互助)ཞེས་ཟེར་ཞིང་རྒྱལ་ཁབ་ཀྱིས་བཅིང་བཀྲོལ་བྱ་བའི་རྗེས་སུ་ཧོར་རིགས་(土族)རང་སྐྱོང་གི་རྫོང་ཞིག་ཏུ་བསྒྱུར། དེང་བོད་སྐད་དུ་དགོན་ལུང་རྫོང་དུ་འབོད་མཁན་མང་། རྫོང་ཐོག་ནས་སྤྱི་ལེ་སུམ་ཅུ་མཚམས་ཀྱི་བུའུ་ཧྲི་གྲོང་བརྡལ་གྱི་ཀྲེ་ཅ་ཞེས་པའི་སར་ཡོད། ཧུའུ་ཀྲའུ་ཞེས་པ་བོད་སྐད་ཀྱིས་ཡུལ་འདིར་"ཧོར་གྲོང་"ཞེས་འབོད་པའི་སྒྲ་ལས་འགྱུར་བ་ཡིན་ཞེས་མང་པོ་ཞིག་གིས་བཤད། ཡུལ་འདི་དང་རྫོང་འདིའི་གཞིས་སྡོད་མི་རིགས་གཙོ་བོ་ནི་སྔོན་ཞིག་ནས་ཧོར་རིགས་ཡིན། ཧོར་རིགས་ནི་རང་རེའི་མཚོ་སྔོན་ཁུལ་དང་ཀན་སུའུ་དཔའ་རིས་ཡུལ་དུ་མ་གཏོགས་མེད་པའི་མི་རིགས་ཤིག་ཡིན་ལ། སྔོན་ནས་བཟུང་རང་གི་སྐད་ཆ་ཡོད་ལ་ཡི་གེ་མེད། ལོ་ངོ་འགའ་ཡི་སྔོན་དུ་ཞིང་ཆེན་དང་ས་གནས་ཀྱི་ཤེས་ལྡན་པ་སྐོར་ཞིག་གིས་དབྱིན་ཡིག་གི་ཡིག་གཟུགས་ལ་དཔེར་བྱས་ནས་ཧོར་ཡིག་ཅིག་བཟོས་ཀྱང་། ཧོར་རང་གི་སྐད་བརྡ་དང་རིང་དུ་གནས་པས་རང་བཞིན་གྱིས་མེད་པར་ཆགས་པར་བཤད། དམངས་ཁྲོད་ཀྱི་ངག་ཐོག་རྩོམ་རིག་དམངས་གླུ་དང་གཏམ་རྒྱུད་སོགས་མང་དུ་མཆིས་ཤིང་གླུ་དང་གར་ལ་དགའ། སྐྱེས་པ་ཚོས་དབྱར་ཐོག་རས་ལྭ་རིང་བོ་དང་དགུན་ཁར་སློག་པ་གྱོན་ཏེ་སྐ་རགས་བཅིངས་ཤིང་། མགོ་ལ་ཕྱིང་ཞྭ་གྱོན། སྐྱེས་མ་ཚོས་གོང་བ་མཐོ་ཞིང་གོང་ཁར་མེ་ཏོག་གཙགས་ཤིང་། ཕུ་ཐུང་རྣམས་ཁ་དོག་སྣ་ལྔའི་རས་ཀྱིས་བཟོས་པའི་སྟོད་ཐུང་གྱོན་པར་མ་ཟད། ཕྱི་རུ་ཁན་སྦྱར་ནག་པོ་དང་མགོ་ལ་ཕྱིང་ཞྭ། རྐང་བར་མེ་ཏོག་ཕབ་ཡོད་པའི་འཇུར་རྟ་གྱོན་པ་སོགས་བྱེད།
ཧོར་ཡུལ་དུ་བོད་ཀྱི་ནང་ཆོས་དར་བས་འཚོ་བའི་གོམས་སྲོལ་དང་བསམ་བློའི་འདུ་ཤེས། ཆོས་ལུགས་དད་མོས། ཡུལ་སྲོལ་གོམས་གཤིས་སོགས་བོད་མི་རིགས་དང་ཧ་ཅང་འདྲ་བོ་ཡོད་པས། རིག་གནས་ཀྱི་ཆ་ནས་བོད་ཀྱི་རིག་གནས་ར་བ(文化圈)འི་ཁོངས་སུ་འདུ། ཁོ་ཚོའི་ངག་རྒྱུན་ལ་གྲགས་པའི་ལོ་རྒྱུས་སུ་ཧོར་རིགས་ཀྱི་མེས་པོ་ནི་ཨ་ཕ་སོག་པོ་ཞིག་དང་ཨ་མ་བོད་མོ་གཉིས་འདུས་པ་ལས་མཆེད་པར་བཤད་ལ། དེང་གི་སྐད་བརྡའི་ནང་དུ་ཡང་སོག་སྐད་དང་བོད་སྐད་ཧ་ཅང་མང་ལ། ལྷག་པར་ཆོས་ལུགས་ཀྱི་ཡོ་བྱད་དག་གི་མིང་བོད་སྐད་ཤ་སྟག་ཡིན། མི་མིང་ཕལ་ཆེར་ཡང་བོད་སྐད་ཀྱི་མིང་འདོགས་པར་བྱེད། ཁྱིམ་ཚང་མང་ཆེ་བས་ཁྱིམ་གྱི་སྲུང་མར་ལྷ་མོ་དང་གནམ་སྲས། དམ་ཅན་སོགས་བསྟེན་སྲོལ་འདུག་པས་བུ་དང་བུ་མོ་སོགས་ལ་མིང་འདོགས་སྐབས་རང་གི་ཁྱིམ་གྱི་སྲུང་མའི་མཚན་གྱི་ཟུར་གཅིག་རང་མིང་དུ་འདོགས་པའི་སྲོལ་མཆིས་པས་ལྷ་མོ་ཚེ་རིང་དང་གནམ་སྲས་སྐྱབས། དམ་ཅན་རྒྱལ་ལྟ་བུའི་མིང་ཧ་ཅང་མང་། ཧོར་རིགས་ཡོངས་ཀྱིས་བོད་བརྒྱུད་ནང་བསྟན་གྱི་ཆོས་བརྒྱུད་ཁག་ལས་དགེ་ལུགས་པ་ཁོ་ན་ལ་དད་པ་བྱེད་ལ། མང་ཚོགས་ཀྱི་ནང་དུ་དགེ་བསྙེན་གྱི་སྡོམ་པ་དང་བསྙེན་གནས་ཀྱི་སྡོམ་པ་ལེན་མཁན་ཧ་ཅང་མང་། ལོ་བཞི་བཅུའི་ཡན་གྱི་རྒན་པ་ཕོ་མོ་མང་པོས་བསྙེན་གནས་དང་དགེ་བསྙེན་གྱི་སྡོམ་པ་ལེན་སྲོལ་ཡོད་ལ། ལོ་ན་ལྔ་བཅུར་ལ་སོན་པའི་ཕོ་མོ་སུ་ཞིག་གིས་བསྙེན་གནས་ཀྱི་སྡོམ་པ་དང་དགེ་བསྙེན་གང་རུང་གི་སྡོམ་པ་ཞིག་ལེན་མ་ཐུབ་ཚེ། ཀུན་གྱིས་དེའི་བུ་དང་བུ་མོ་དག་གིས་ཕ་མ་གཉིས་ལ་བསྙེན་གནས་ཀྱི་སྡོམ་པ་ཞིག་ཀྱང་ལེན་དུ་འཇོག་མ་ཐུབ་ཅེས་འཕྱ་སྨོད་དང་བསྙེན་བཀུར་ཆུང་བའི་རྟགས་སུ་འདོད། དེ་བས་དགོན་ལུང་ཡུལ་གྱི་ཧོར་རིགས་ནི་བོད་བརྒྱུད་ནང་བསྟན་ལ་སྙིང་ནས་དད་གུས་བྱེད་པའི་ཆོས་ལྡན་གྱི་མི་རིགས་ཤིག་དང་། ཡ་རབས་དང་གུས་ལུགས། ཐུན་མིན་གྱི་འཚོ་བའི་གོམས་སྲོལ་སོགས་ལྡན་པའི་སྤྱོད་བཟང་གི་མི་རིགས་ཤིག་གོ།
སྐུ་འབུམ་བྱམས་པ་གླིང་དུ་ཧོར་རིགས་ཀྱི་དགེ་འདུན་པ་མང་དུ་ཚོགས་ཞུགས་གནང་ཡོད་ལ་དགེ་བའི་བཤེས་གཉེན་ཡང་མང་དུ་བཞུགས། ཁོང་ཚོའོ་ཁྲོད་ཀྱི་མང་པོ་ཞིག་གིས་བཤད་ན། དགོན་ལུང་ཡུལ་གྱི་ཧོར་རིགས་ཀྱི་སྐད་དང་རེབ་གོང་དོར་རྡོའི་སྐད། ཡ་རྫི་ཟ་ལར་རིགས་ཀྱི་སྐད་གསུམ་སྔོན་གྱི་དུས་སྐད་བརྡའི་མ་ལག་གཅིག་ལས་གྱེས་པ་འདྲ་སྟེ། སྐད་ཀྱི་གདངས་དང་སྦྱོར་ལུགས། ཐ་སྙད་མང་པོ་ཞིག་གཅིག་མཚུངས་སུ་གྲུབ་འདུག་ལ། ཕན་ཚུན་གྱི་སྐད་ཆ་ཞིབ་ཏུ་ཉན་ན་ནང་དོན་ཕལ་ཆེར་གོ་ཐུབ་ཟེར། སྐུ་འབུམ་དུ་དགོན་ལུང་གི་གྲྭ་བ་དང་རེབ་གོང་དོར་རྡོའི་གྲྭ་བའི་བར་སྐད་བརྡའི་ཐད་གཏམ་རྒྱུད་དགོད་བྲོ་བ་ཡང་བྱུང་མྱོང་། ཡུལ་སྐད་འདི་གསུམ་ལ་འབྲེལ་བ་ཞིག་ཡོད་པ་ནི་ངེས་ཅན་ཡིན་པས་སྐད་བརྡ་རིག་པ་རྣམས་ཀྱི་དཔྱད་གཞི་གལ་ཆེན་ཞིག་གོ།
དགོང་ཁའི་དུས་སུ་ང་ཚོ་སྔར་བཞིན་རེས་འཁོར་ཆེན་པོ་དག་ལ་བསྡད་ནས་ཕྱིར་ལམ་ལ་ཞུགས། དགོན་ལུང་བྱམས་པ་གླིང་ནས་སྐུ་འབུམ་བྱམས་པ་གླིང་དུ་བསྐྱོད་པའི་ལམ་བར་ནི་ད་ནངས་ཀྱི་ཞོགས་པ་དང་འདྲ་བར་ཧ་ཅང་མཛེས། དགོང་ཁའི་ཉི་མ་དེ་རབ་མཛེས་མཚམས་སྤྲིན་དང་བཅས་ནུབ་ཀྱི་རི་བོའི་རྩེ་ནས་ང་ཚོ་ལ་སྐྱེལ་མ་བྱེད་པ་བཞིན་འོད་དུ་འཚེར།
བོད་མེ་མོ་བྱ་ཕྱི་ལོ༢༠༡༧ལོའི་ཧོར་ཟླ༥བའི་ཚེས༢༨ཉིན་དགོན་ལུང་བྱམས་པ་གླིང་དུ་ལྗོངས་རྒྱུ་ལ་སྐྱོད་སྐབས་ཁྲི་སྐལ་བཟང་བརྩོན་འགྲུས་ཀྱིས་བྲིས་པའོོ།།
རྩོམ་སྒྲིག་པ། ཀླུ་མོ་མཚོ།


text:
ཕོ་གཞོན་བཀྲ་ཤིས་སློབ་གྲྭ་ཆེན་མོ་ནས་མཐར་ཕྱིན་ཏེ་ལས་གནས་ཐོག་ཞུགས་ནས་ད་བར་ཕོ་ལོ་ལྔ་ཙམ་འདས་ཟིན་པ། བཀྲ་ཤིས་ལ་ཆུང་དུས་ནས་ཕུགས་བསམ་ཞིག་ཡོད་པ་ནི་རྗེས་སུ་རང་ཉིད་ལག་ཆགས་རྗེས་དངུལ་མང་པོ་བསོགས་ནས་ཕ་མ་གཉིས་ལ་བཀའ་དྲིན་ཡག་པོ་གསོལ་དགོས་སྙམ་གྱིན་ཡོད་པ་དེ་ཡིན།
ད་ཆ་སློབ་གྲྭ་ནས་ཐོན་རྗེས་རྒྱལ་ཁབ་ཀྱི་ལས་བྱེད་པར་གྱུར་ཏེ་གླ་ཕོགས་མཐོན་པོ་ལེན་བཞིན་ཡོད་མོད། ཕ་མ་གཉིས་ལ་བཀའ་དྲིན་གསོལ་རྒྱུ་ཕར་བཞག ཟླ་རེའི་གླ་ཕོགས་རྣམས་ཐོག་མར་དགའ་རོགས་ངེས་མེད་དང་མཉམ་དུ་ནང་མ་དང་ཨར་ཁང་། ཡུལ་སྐོར་འགྲོ་རྒྱུ་སོགས་ཀྱི་ཐད་ཟད་པར་བྱས་པ་དང་། བར་དུ་དངུལ་དེ་རྣམས་ཤོ་སྦག་རྒྱན་འཛུགས་དང་དུ་བ་ཆང་རག་ལ་རོལ་ཏེ་ཟད་པར་བྱས་པ། ད་དུང་།ཁ་པར་གྲགས་ཅན་གྱོན་གོས་བརྗེ་བརྗེ། རླངས་འཁོར་ཆུང་ཆུང་ཞིག་ཉོས་རྗེས་དེ་བས་འགྲོ་སོང་འཕར་མ་གཏོང་དགོས་པར་མ་ཟད། ད་ཆ་རང་ཉིད་ལ་བཟའ་ཟླ་ཡོད་པས་བཟའ་ཟླར་ཕྲུ་གུ་འཁོར་ཞིང་ཁྱིམ་ཚང་ཡང་ཟིན་གྲབས་ཡོད་པས་ཕ་མ་རྒན་འཁོགས་ཀྱིི་འཚོ་བར་ལྟ་རྟོག་དང་རོགས་རམ་བྱེད་རྒྱུའི་བསམ་བློ་དེ་སྟོན་གྱི་འཇའ་ཚོན་ལྟར་རིམ་བཞིན་ཡལ།
འོན་ཀྱང་། བཟའ་ཟླར་ཕྲུ་གུ་སྐྱེས་པ་དང་རང་ཉིད་ཨ་ཕར་གྱུར་པའི་གནས་ཚུལ་དེ་བཀྲ་ཤིས་རང་ཉིད་ལ་དངོས་སུ་མཐོང་ཐོས་མྱོང་གསུམ་བྱུང་རྗེས། ཨ་མས་རང་ཉིད་སྐྱེས་པ་དེ་དང་ཕ་མ་གཉིས་པོས་རང་ཉིད་ཆེན་པོ་མ་ཆགས་བར་དུ་གསོས་པ་དེ་ལས་སླ་པོ་ཞིག་གཏན་ནས་མ་ཡིན་པ་དང་། དེ་བས་ཨ་མའི་བཀའ་དྲིན་ནི་ཤིན་ཏུ་ནས་གཞལ་དཀའ་བ་ཞིག་ཡིན་པའི་ཤེས་ཚོར་ཟབ་མོ་ཞིག་བཅོས་མིན་དུ་སྐྱེས་པར་མ་ཟད། ལྷག་དོན་དུ་ཕ་མ་རྒན་འཁོགས་ལ་བཀའ་དྲིན་གསབ་རྒྱུའི་ཐད་ཡང་བསྐྱར་བསམ་བློ་གཏོང་དགོས་བྱུང་བ་རེད།
དང་པོ། བུ་བཀྲ་ཤིས་ཀྱི་ཆུང་མར་ཕྲུ་གུ་སྐྱེས་པ།
བཀྲ་ཤིས་ཀྱི་བཟའ་ཟླ་སྒྲོལ་མར་ཕྲུ་གུ་འཁོར་ནས་ཟླ་བ་བརྒྱད་ལྷག་སོང་ཟིན། དེང་སང་འཕྲོད་བསྟེན་སྨན་བཅོས་དང་མ་བུ་བདེ་སྲུང་གི་སྲིད་ཇུས་བཟང་པོ་ཡོད་པས་ད་ནི་གང་མགྱོགས་སྒོས་རྫོང་སྨན་ཁང་ངམ་ཡང་ན་ས་ཁུལ་གྱི་མ་བུ་བདེ་སྲུང་སྨན་ཁང་དུ་ཕྲུ་གུ་སྐྱེ་བསུར་བསྒུག་དགོས་ཞེས་གྲོས་བསྡུར་བྱས། ཆུང་མས“བྲེལ་འཚུབ་བྱེད་དགོས་མ་རེད། ད་ཆ་ང་ཐང་ཐག་ཆོད་ཡིན”ཞེས་ཟེར།
དེ་ཉིན་བཀྲ་ཤིས་ལྷ་སར་ཡོད། གོང་རིམ་གྱི་བཀའ་མངགས་ལྟར་ཉིན་ཤས་རིང་ལས་གནས་ཟབ་སྦྱོང་ཞིག་ལ་ཞུགས་ཤིང་ཟབ་སྦྱོང་དེ་ནི་ཉིན་དེའི་ཕྱི་དྲོའི་ཆུ་ཚོད་ལྔ་པའི་གཡས་གཡོན་ལ་གྲོལ་བས་ཁོ་པ་ལས་རོགས་ཁ་ཤས་དང་མཉམ་དུ་ཇ་ཁང་ནང་ངལ་གསོ་བཞིན་གླེང་མོ་ལ་རོལ།
ཏིར……ཏིར……ཏིར……ཞེས་ཁ་པར་དྲིལ་བརྡ་བར་མཚམས་མེད་པར་གྲགས། “གཅེན་པོ་བཀྲ་ཤིས། ག་རེ་བྱེད་ཀྱིན་ཡོད། ང་དང་ཨ་ཅག ཨ་མ་བཅས་ཞང་གི་སྨན་པ་ནོར་བུ་ལགས་དང་སྤེན་པ་ལགས་གཉིས་ཀྱི་རོགས་རམ་འོག་རླངས་འཁོར་དུ་བསྡད་དེ། ད་ལྟ་ས་ཁུལ་གྱི་མ་བུ་བདེ་སྲུང་སྨན་ཁང་ལ་འགྲོ་བཞིན་ཡོད”ཅེས་བཟའ་ཟླའི་གཅུང་པོ་སྐལ་བཟང་གིས་བཤད་པའི་སྐད་ཆའི་མཇུག་མ་རྗོགས་གོང་། བཀྲ་ཤིས་ཀྱིས“ག་རེ། རང་གི་ཨ་ཅག་སྐྱེ་གྲབས་ཡོད་པ་མ་རེད་དམ། ཁྱེད་ཚོ་ལམ་བར་དུ་གཟབ་གཟབ་བྱོས། ཨ་ཅག་ལ་རོགས་པ་ཡག་པོ་བྱོས་དང་། ང་ལམ་སེང་ཚུར་འོང”ཞེས་ཁ་པར་བཞག་སྟེ་བཀྲ་ཤིས་འཕྲལ་མར་ལྷ་ས་ནས་ལྷོ་ཁར་ཐོན།
ལམ་བར་དུ་སྐྱེ་སྲིད་དམ། སྐྱེ་མི་སྲིད། སྨན་ཁང་ལ་མ་འབྱོར་བར་དུ་ཆུང་མས་སྡུག་རུས་བྱེད་ཐུབ། གལ་ཏེ་སྐྱེས་ཚེ། མ་བུ་གཉིས་ཀ་བདེ་ཐང་ཨེ་ཡོང་། ད་ནི་གང་དྲག་ལ་སོགས་ཁོ་པའི་སེམས་སུ་འདྲི་རྟགས་སྣ་ཚོགས་དང་རེ་དོགས་གང་མང་གིས་ཁྱབ་ཅིང་། རང་ཉིད་ལམ་དུ་ཇི་ལྟར་ཞུགས་མིན་ཡང་མ་ཚོར་བའི་སྐབས་དེར་ཡང་ཁ་པར་ཞིག་སླེབས། “གཅེན་པོ་ལམ་དུ་རླངས་འཁོར་ག་ལེར་བཏང་ནས་ཤོག ཨ་ཅག་སྨན་ཁང་དུ་འབྱོར་རྗེས་གཟུགས་པོ་གྲོལ་སོང་། ད་ཆ་སྐྱོན་མི་འདུག ཕྲུ་གུ་ཡང་ཐང་པོ་རེད། ཕྲུ་གུ་བུ་མོ་རེད”ཅེས་པའི་གཏམ་དེ་ཐོས་མ་ཐག བཀྲ་ཤིས་ཀྱི་སེམས་པ་ལྷོད་ལ་བབས་ཤིང་སྨྲ་མི་ཤེས་པའི་དགའ་ཚོར་སྐྱེས་ཏེ་མུ་མཐུད་དེ་ལམ་དུ་ཞུགས།
བཀྲ་ཤིས་ས་ཁུལ་གྱི་མ་བུ་བདེ་སྲུང་སྨན་ཁང་དུ་འབྱོར། སྨན་ཁང་གི་སྐྱེ་བསུ་ཁང་དུ་སླེབས་རྗེས་སྨན་པ་མང་པོ་བྲེལ་འཚུབ་ཆེན་པོས་ཕར་འགྲོ་ཚུར་འོང་བྱེད་བཞིན་འདུག་ལ་སྨན་ཞབས་པ་ཞིག་གིས་སེམས་རྩ་འཁོལ་པོས“ཅོག་ལགས། སྐྱེ་བསུ་ཁང་ལ་འཛུལ་ཕེབས་དུས་ཞབས་ལ་འགྱིག་ཤོག་གི་ལྷམ་འདི་མཆོད་ཨང”ཞེས་ཟེར་བ་དེ་བཀྲ་ཤིས་ཀྱི་རྣ་ལམ་དུ་རབ་རིབ་ཙམ་གོ་བས་རྟབ་རྟབ་པོར་ལྷམ་དེ་གྱོན་ཞིང་ཆུང་མའི་གམ་དུ་སོང་།
ཆུང་མ་བདེ་ཐང་ཐོག་ཉལ་ཁྲིར་འདུག་ཅིང་གདོང་གཤིས་སྐྱ་བོར་གྱུར་ལ་མཆུ་སྒྲོས་ཀྱང་ཅུང་ཟད་སྐམ་ཡོད་ནའང་འཛུམ་དམུལ་ཞིག་གིས་བསུ་བ་བྱས་ལ་གཞོགས་གཡས་སུ་བལྟས་ནས“ང་གཉིས་ཀྱི་བུ་མོ”ཞེས་དགའ་ཚོར་ཆེན་པོས་བཀྲ་ཤིས་ལ་བཤད། བཀྲ་ཤིས་ཀྱིས“ཡག་ཡག ཁྱོད་ཀྱིས་སྡུག་པོ་མཐོང་སོང་། ད་ནི་བཟང་། ཁྱོད་གྱོང་པོ་བྱུང་སོང”སོགས་སེམས་གསོ་དང་ངོ་སོས་བསྟོད་ཀྱིན། ཁོ་པས་མིག་ཟུང་ཁྲ་སྒོར་རེར་གནས་པའི་རང་གི་བུ་མོར་ལྟ་སྐབས། གཅིག་ནས་རང་ཉིད་དེ་རིང་ནས་བཟུང་ཏེ་འཇིག་རྟེན་པ་ཕར་གྱུར་པས་དགའ་བ་སྐྱེས་པ་དང་གཉིས་ནས་རང་ཉིད་ཀྱིས་བུ་མོའི་ཨ་མ་དང་བུ་མོར་དུས་ཐོག་ཏུ་སྐྱེ་གཡོག་ཡག་པོ་ཞིག་བྱེད་མ་ཐུབ་པས་པ་ཕ་ཞིག་གི་ངོས་ནས་ངོ་གནོང་ཅུང་ཟད་ཀྱང་སྐྱེས།
གཉིས་པ། ཕྲུ་གུ་སྐྱེ་སྐབས་ཀྱི་ན་ཟུག
བཀྲ་ཤིས་ཀྱི་ཆུང་མའི་ཨ་མ་གསལ་སྒྲོན་ནི་གཏམ་མོད་ཅིང་ཁ་སངས་པ་ཞིག་རེད། “ད་ཆ་བུ་མོར་སྐྱོན་བྱུང་མ་སོང་། ལམ་བར་དུ་སྐྱེ་ཟུག་ཆེན་པོ་ཞེ་དྲགས་བརྒྱབ་ཀྱང་བུ་མོས་སྡུག་རུས་ཆེན་པོ་བྱས་བྱུང་། འཇིག་རྟེན་གྱི་ཁ་དཔེར‘བུད་མེད་ཕྲུ་གུ་སྐྱེ་དུས་རྐང་པ་ཡ་གཅིག་དམྱལ་བ་དང་ཡ་གཅིག་མི་ཡུལ་དུ་བརྐྱངས་ནས་བསྡད་ཡོད’ཟེར་བ་ལོས་བདེན། དངོས་གནས་འཆི་གསོན་ཧ་གོ་དཀའ་བ་རང་རེད། དེ་རིང་ཡིན་ན་བུ་མོ་འདིས་སྨན་ཁང་འདིའི་ནང་སྐད་གྲགས་བཞག་སོང་། སྨན་པ་ལགས་དང་ནད་གཡོག་ཚང་མའི་རྣ་བ་འོན་ལ་ཁད་བཏང་སོང་། ནམ་རྒྱུན་བུ་མོ་གཟུགས་པོ་ཐང་པོ་དེ་ཙམ་མེད་པས་དེ་རིང་སྐྱེ་ཟུག་དེས་ང་ནི་ཧ་ཅང་ཞེད་བྱུང་། ཡིན་ཡང་དཀོན་མཆོག་གིས་གཟིགས་ནས་སྲོག་ཉེན་ལས་ཐར་ཙམ་བྱུང”ཞེས་ལམ་བར་དུ་ན་ཟུག་བཏང་ཚུལ་དང་སྨན་ཁང་ནང་དུ་འབྱོར་རྗེས་སྐྱེ་ཟུག་གང་འདྲ་བརྒྱབ་ཚུལ་བཀྲ་ཤིས་ལ་ཞིབ་ཕྲ་བྱས་ནས་བཤད།
ད་དུང་། ཨ་མས་ཨམ་ཕྲག་ནང་ནས་སྐྲ་ཏོག་ཙམ་ཞིག་བསྟན་ནས“ལྟོས་དང་འདི་ནི་བུ་མོ་སྐྱེ་ཁང་དུ་འབྱོར་རྗེས་སྐྱེ་ཟུག་མ་བཟོད་པར་རང་གི་སྐྲ་རང་གིས་འཐེན་ཏེ་བཀོག་པ་དེ་དག་རེད”ཟེར། ཉལ་ཁང་གཅིག་པའི་ཨ་ཅག་ཅིག་གིས་གཟབ་ལྷིང་གིས་སྒོ་ནས“རེད་རེད། བུ་མོ་འདིར་སྐྱེ་ཟུག་ཆེན་པོ་བརྒྱབ་པའི་ཟུག་རྔུའི་སྒྲ་ང་ཚོ་ཚང་མས་ཐོས་བྱུང་། ཡིན་ཡང་མགྱོགས་པོར་སྐྱེས་སོང་། དངོས་གནས་ཡག་པོ་རེད”ཅེས་བཤད།
གོང་གི་སྐད་ཆ་དེ་དག་གིས་སྒྲོལ་མའི་བློ་ངོར། གཅིག་ནས་ད་གིན་སྐྱེ་ཟུག་བརྒྱབ་པའི་གནས་ཚུལ་རྣམས་ཇི་མ་ཇི་བཞིན་དྲན་ནས་ཞེད་སྣང་དང་དངངས་སྐྲག་ཅིག་ཅར་དུ་ཤར་བ་དང་། གཉིས་ནས་ད་གཟོད་དཀའ་ཚེགས་ཆེ་བའི་ལམ་འཕྲང་དེ་ལས་ཐར་ནས་ཕྲུ་གུ་ཡང་བདེ་ཐང་ཡིན་པས་དགའ་ཚོར་ཆེན་པོ་སྐྱེས་ནས་བཀྲ་ཤིས་ཀྱི་ལག་པར་དམ་པོར་འཇུས་ཐོག མིག་ཟུང་ལས་མཆི་མའི་ཐིགས་པ་ཞིག་དལ་བ་དལ་བུར་མཁུར་ཚོས་ངོས་སུ་ཉིལ།
བཀྲ་ཤིས་ནི་རེ་ཞིག་བེམ་པོ་ལྟ་བུར་གྱུར་ཅིང་ཅང་མི་སྨྲ་བར་ཆུང་མའི་ངོ་གདོང་ལ་ལྟ་ཞིང་ཧ་ལམ་ཁོ་པའི་རྣ་ལམ་དུ“ཨ་ར་ར……ང་ཤི་པ་འདུག་གོ……ཨ་མ……པ་ཕ……བཀྲ་ཤིས……སྨན་པ་ལགས……”ཞེས་པ་སོགས་རང་གི་ཆུང་མ་ཕྲུ་གུ་སྐྱེ་དུས་བཟོད་དཀའ་བའི་ཟུག་རྔུ་འདོན་པའི་ངང་ཚུལ་རྣམས་ཡིད་ངོར་འཆར་བ་དང་འདྲ་ལ་ཕྲུ་གུ་སྐྱེ་དུས་ཨ་མའི་ལུས་སྨད་ཀྱི་ཤ་རུས་བྲལ་གྱིན་ཡོད་ཚུལ་ཡང་བདེན་པར་སེམས་ནས་རང་གི་ཆུང་མར་སྔར་ལས་ལྷག་པའི་དུང་བ་ཞིག་ངང་གིས་ཆགས་སོ། །
གསུམ་པ། གཉིད་མེད་པའི་མཚན་མོ།
སྒྲོལ་མས་བཀྲ་ཤིས་ལ“ད་ཉི་མ་བཞུད་གྲབས་འདུག བཀྲ་ཤིས་རང་འཐོམས་ནས་མ་བསྡད་པར་ཁྲོམ་ལ་ཕྱིན་ཏེ་བུ་མོའི་གཟན་ཆུང་དང་ཆུ་གདན། ཕོ་ཁེབས་སོགས་ཁ་ཤས་ཉོ་བར་སོང་། མ་གཞི་ད་གིན་གཅུང་པོ་སྐལ་བཟང་གིས་འཚབ་འཚུབ་ངང་ཁ་ཤས་ཉོས་འདུག་ཀྱང་ད་དུང་མང་པོ་དགོས་ཀྱི་རེད། མགྱོགས་ཙམ་ཕྱིན་ནས་མགྱོགས་ཙམ་ལོག་ཤོག”ཅེས་ཟེར་བ་དང་བཀྲ་ཤིས་ཀྱིས“ཡ་ཡ། ང་ཕྱིན་ཆོག”ཅེས་བཤད་དེ་ལམ་སེང་ཁྲོམ་ལ་སོང་།
བཀྲ་ཤིས་དགའ་སྤྲོའི་ངང་རྩེད་ཐང་ཁྲོམ་གཞུང་དུ་བུ་མོའི་ཉལ་གཟན་དང་ཆུ་གདན། ཕོ་ཁེབས། འཇིབ་རུ་སོགས་ཕྲུ་གུ་དམར་འབྱར་ལ་མཁོ་བའི་དངོས་པོ་མི་ཉུང་བ་ཞིག་ཉོས་ཏེ་ཕྱིར་ལོག སྨན་ཁང་དུ་ཕྱིར་སླེབས་དུས་ས་རུབ་ཚར་ཞིང་བཀྲ་ཤིས་ཀྱི་ངོས་ནས་བཤད་ན། ཉིན་དེ་ནི་དངངས་འཚབ་དང་བྲེལ་འཚུབ། དགའ་སྣང་བཅས་གསུམ་གྱི་སྒོ་ནས་འདས་པ་རེད།
ཨ་མ་གསལ་སྒྲོན་ལགས་ཀྱིས“བཀྲ་ཤིས། ད་རང་ངལ་གསོ་ཏོག་ཙམ་རྒྱོབ། ཕལ་ཆེར་ཁྱོད་ལ་ཁ་ལག་རག་ཡོག་མ་རེད། འདི་ན་ཇ་དང་རྩམ་པ། མར་ཕྱུར་བཅས་ཡོད་པས་སྤགས་ཟོ་དང”ཞེས་བཤད། བཀྲ་ཤིས་ཅུང་ཟད་ཐང་ཆད་པའི་སྒོ་ནས“ལགས་སོ”ཞེས་ཞུས་ཤིང་སྤགས་བཟས་ཇ་འཐུང་ལ་རོལ་རྗེས་སྨན་ཁང་གི་ཤེལ་ཁྲའི་མདུན་དུ་ལངས་ཏེ་རྒྱང་ལྟ་ཞིག་བྱེད་སྐབས། སྐར་ཚོགས་རྣམ་པར་བཀྲ་བའི་མཚན་དགུང་འོག ཁྲ་ཆིལ་གློག་འོད་ཀྱིས་ཡོངས་སུ་བརྒྱན་པའི་རྩེད་ཐང་གྲོང་རྡལ་ནི་དེ་འདྲའི་མཛེས་སྡུག་རྣམ་པར་བཀྲ་བའི་མཚན་ལྗོངས་ཤིག་རེད་ཨང་།
བཀྲ་ཤིས་ཀྱི་ཆུང་མ་སྒྲོལ་མས་ཁོ་པར་བུ་མོ་སྙིང་རྗེ་མོ་ཞིག་སྐྱེས་ཡོད་པ་དང་བུ་མོ་དེ་སྐྱེ་བའི་ཆེད། སྲོག་འབེན་ལ་བཙུགས་ཏེ་ཕྲུ་གུ་སྐྱེ་བའི་ན་ཟུག་མཐའ་དག་བཟོད་པར་བྱས་ཡོད་པ་ནི་ཁོ་པས་གསལ་པོར་ཤེས། ཁོ་པའི་བསམ་བློར། ད་ཆ་རང་ཉིད་ལ་ཕྲུ་གུ་བུ་མོ་ཞིག་ཡོད་པ་ནི་རང་ཉིད་དང་བཟའ་ཟླའི་དབར་ལྷད་མེད་བརྩེ་དུང་ཞིག་གི་འབྲས་བུ་ཡིན་པས་བུ་མོར་བྱམས་སྐྱོང་གང་ལེགས་དང་ཆུང་མར་བརྩེ་བ་གང་ཟབ་བཅང་རྒྱུ་ཡིན་པའི་དམ་བཅའ་སྙིང་ལ་བརྟན་པོར་བཞག
“ཙིར……ཙིར……ཙིར……”བུ་སླེལ་ནང་ནས་བུ་མོ་ངུས་སོང་། བཀྲ་ཤིས་ཀྱིས་ལམ་སེང་བུ་མོ་ཡར་བླངས་ཏེ“བུ་མོ་གྲོད་ཁོག་ལྟོགས་པ་འདྲ”ཟེར་གྱིན་བུ་མོ་ཆུང་ཆུང་སྒྲོལ་མར་སྤྲད་ཅིང་སྒྲོལ་མས་བུ་མོར་འོ་མ་སྟེར་མགོ་བརྩམས། སྐབས་དེར་སྒྲོལ་མའི་ནུ་མ་གཉིས་ཤིན་ཏུ་ཆེན་པོར་གྱུར་ཡོད་ལ་ན་ཟུག་ཀྱང་ཆེ་རུ་སྐྱེས། ནུ་མ་འཕུར་བ་དང་བཙིར་བ་ལན་མང་བྱས་མཐར་ཆུ་སེར་དང་འོ་མ་འདྲེས་མ་ཞིག་ཐོན།
བུ་མོ་ཆུང་ཆུང་དེ་སྐྱེས་མ་ཐག་ཡིན་ནའང་ཨ་མའི་ནུ་མ་ཁ་རུ་བླུད་ཚེ་ཁ་ཤུགས་ཆེན་པོས་ནུ་མ་འཇིབས་པས་གློ་བུར་དུ་སྒྲོལ་མས“ཨ་ཙ”ཞེས་འབོད་ཀྱིན་མུ་མཐུད་དུ་བུ་མོར་འོ་མ་སྦྱིན། བུ་མོ་ཆུང་ཆུང་གིས་འོ་མ་འཐུང་གིན་འཐུང་གིན་ཡང་ཙིར་ཙིར་ངུ་སྐད་འདོན། ཨ་མ་གསལ་སྒྲོན་གྱིས“བུ་མོ་ཕལ་ཆེར་གཅིན་པ་བཏང་བ་འདྲ། ད་ཆུ་གདན་བརྗེ་རན་པ་རེད”ཟེར་བ་དང་གཟན་ཆུང་བཤིག་ནས་ལྟ་སྐབས་ཏག་ཏག་གཅིན་པ་དང་སྐྱག་པ་གཉིས་ཀ་བཏང་ཡོད། གཟབ་གཟབ་ངང་རས་འཇམ་ཤོས་ཤིག་གིས་བུ་མོའི་སྐྱག་གཅིན་གཙང་མར་ཕྱིས་རྗེས་གཟན་ཆུང་ནང་བསྒྲིལ་ཏེ་བསྙལ་བ་དང་དེའི་མུར་བུ་མོའི་སྐྱག་གཅིན་གྱིས་ཚོས་པའི་ཆུ་གདན་རྣམས་འཁྲུ་བར་སོང་། བཀྲ་ཤིས་ཀྱིས་ལམ་སེང“ཨ་མ་ལགས། ངས་བཀྲུས་ཆོག”ཟེར་གྱིན་ཡར་ལངས་གྲབས་བྱེད་དུས“ངས་བཀྲུས་ཆོག ད་འཕྱི་པོ་ཆགས་འདུག བཀྲ་ཤིས་རང་དེ་རིང་དཀའ་ལས་ཁག་སོང་། མགྲོན་ཁང་གཅིག་ལ་ཉོལ་ལ་སྔ་ཙམ་ངལ་གསོ་རྒྱོབ། ད་འདི་གར་གནང་དག་ཡོད་པ་མ་རེད། སེམས་ཁྲལ་མ་བྱེད”ཅེས་བཤད་ཀྱང་བཀྲ་ཤིས་ཀྱིས་མ་ཉན་པར་དོ་ནུབ་སྨན་ཁང་དུ་ཉལ་རྒྱུུ་ཡིན་ཞེས་བཤད། ཆུང་མས“ངའི་གཡོན་ངོས་ཀྱི་ཉལ་ཁྲི་ལྷག་མ་དེའི་སྟེང་ལ་ཨ་མ་ཉོལ། བཀྲ་ཤིས་རང་ངའི་གཡས་ཀྱི་ས་མཐིལ་དུ་ས་གདན་ཞིག་བཏིང་སྟེ་ཉོལ། སྨན་ཁང་འདི་གཅིག་ནས་གཙང་བ་དང་གཉིས་ནས་དྲོ་པོ་འདུག་པས་རང་གཉིད་ཡག་པོ་ཁུག་གི་རེད”ཅེས་ཟེར་བས་བཀྲ་ཤིས་ཀྱིས་དེ་འདྲ་ཡག་པོ་འདུག་ཅེས་ཁས་བླངས་ཏེ་དེ་ལྟར་ཉལ།
དགོང་མོའི་ཆུ་ཚོད་བཅུ་གཅིག་དང་ཕྱེད་ཀ་རེད། བུ་མོ་གཉིད་སད་ནས་ངུས་སོང་། ཆུང་མས་ལམ་སེང་བུ་མོ་ཁ་སྐོམ་པ་འདྲ་ཟེར་བཞིན་ནུ་ཞོ་ཁ་རུ་བླུད། ཆུང་མའི་ཨ་མས་སྔར་བཞིན་བུ་མོའི་ཆུ་གདན་བརྗེ་བ་དང་འཁྲུ་བ་སོགས་བྱེད།
དགོང་མོའི་ཆུ་ཚོད་དང་པོ་ཡོལ་ཟིན། བུ་མོ་ཡང་བསྐྱར་ངུས། བཀྲ་ཤིས་ཉལ་བ་ཙམ་མ་གཏོགས་གཉིད་ནི་ཁུག་ཐབས་བྲལ།
མཚན་གུང་གི་ཆུ་ཚོད་གསུམ་པ་དང་སྐར་མ་ཉི་ཤུ་རེད། བུ་མོ་ཡང་བསྐྱར་ཙིར་ཙིར་ཞེས་ངུས་སོང་།
ཐོ་རངས་ཀྱི་ཆུ་ཚོད་ལྔ་པ་རེད། བུ་མོ་ངུས་སོང་། ཨ་མས“བུ་མོ་འཁྱགས་པ་མིན་ནམ་ཟེར”ཆུང་མས“བུ་མོ་ཚ་བ་བརྒྱབ་པ་མིན་འགྲོ”ཟེར། བཀྲ་ཤིས་ཀྱིས“བུ་མོ་གང་བྱས་པ་ཡིན་ནམ”ཟེར། གང་ལྟར་ཆུང་མ་དང་ཆུང་མའི་ཨ་མས་སྔར་བཞིན་བུ་མོར་འོ་མ་སྟེར་བ་དང་ཆུ་གདན་བརྗེ་བ་སོགས་བྱེད།
ཞོགས་པའི་ཆུ་ཚོད་བདུན་པ་ཡོལ། བུ་མོ་ངུས་སོང་། ཆུང་མས་བུ་མོར་འོ་མ་སྟེར་མགོ་བརྩམས། སྐབས་དེར་ཆུང་མའི་ནུ་རྩེར་སྔར་དང་མི་འདྲ་བའི་ཚ་ཟུག་ཅིག་བྱུང་ནའང་བཟོད་བསྲན་ཆེན་པོས་ཨམ་གཙིགས་བསྡམས་ཏེ་བུ་མོར་ནུ་མགོ་འཇིབ་ཏུ་བཅུག འོན་ཀྱང་ཆུང་མའི་ནུ་རྩེར་རྨ་ཁ་བཟོས་ཏེ་བཟོད་པར་དཀའ་བའི་ཚ་ཟུག་ཅིག་ཡོད་པ་སུ་ཡིས་རྟོགས། ཆུང་མའི་ཨ་མ་ནི་སྔར་བཞིན་འཁྲུད་ཁང་ནང་དུ་བུ་མོའི་སྐྱག་གཅིན་འཁྲུ་བཞིན་ཡོད།
སྐྱ་མདའ་གཏོང་ལ་ཉེ་སོང་། བཀྲ་ཤིས་ཀྱི་ཆུང་མ་དང་ཆུང་མའི་ཨ་མ་ནི་མཚན་གང་པོའི་གཉིད་ཐེབས་ཆག་པར་མ་ཟད་། བཀྲ་ཤིས་ཀྱང་མཚན་གང་གཉིད་ཡག་པོ་ཞིག་ཁུག་མེད་པ་སྨོས་མེད་རེད།
བཞི་པ། བུ་བཀྲ་ཤིས་ཀྱི་མིག་ཆུ།
ཉི་མ་འཆར་ལ་ཉེ་སོང་། བཀྲ་ཤིས་མལ་ལས་ལངས་རྗེས་འཁྲུད་ཁང་དུ་ངོ་གདོང་འཁྲུ་བར་སོང་། ཁོས་ངོ་ཤེལ་ལ་ལྟ་དུས་རང་ཉིད་ཀྱི་ཁ་ལ་ཁ་སྤུ་སྐྱེས་ཡོད་པ་དང་གཟུགས་པོའང་ཤིན་ཏུ་ཆེན་པོ་ཆགས་ཡོད་པའི་སྣང་བ་ཞིག་བྱུང་བར་མ་ཟད། གློ་བུར། ཕ་ཡུལ་དུ་བཞུགས་པའི་ན་རྒས་ཡབ་ཡུམ་གཉིས་པོ་ལྷག་ཏུ་དྲན་པ་ཞིག་བྱུང་བའི་མུར། ད་གཟོད་བཀྲ་ཤིས་ཀྱིས་གནམ་འོག་ཕ་མས་བུ་ཕྲུག་གསོ་སྐྱོང་བྱ་བ་ནི་དཀའ་ཚེགས་ཆེ་ཞིང་རླབས་ཆེ་བ་ཞིག་རེད་ཟེར་བའི་གནས་ལུགས་དེ། ཁ་ནས་བཤད་པ་ཙམ་ཞིག་མ་ཡིན་པར་ཁ་སང་ཉིན་མོ་དང་མདང་ནུབ་མཚན་མོ་དེར་བྱུང་བའི་གནས་ཚུལ་དངོས་ཀྱི་ཐོག་ནས་རང་ཉིད་ལ་མཐོང་ཐོས་མྱོང་གསུམ་བྱུང་བ་རེད།
ལྷག་པར། བཀྲ་ཤིས་ཀྱི་བློ་ངོར་རང་གི་ཨ་མའི་ངོས་ནས་བཤད་ན། རང་ཉིད་བརྩིས་པས་ཁྱོན་བསྡོམས་གཅེན་གཅུང་དགུ་སྐྱེས་ཡོད། ཁོང་གིས་ང་ཚོ་རེ་རེ་བཞིན་འདི་ལྟར་སྐྱེས་ཤིང་འདི་ལྟར་གཅེས་སྐྱོང་གནང་པ་ཡིན། ངོ་མ་ང་ལ་རླབས་ཆེན་གྱི་ཨ་མ་གཅིག་ཡོད་སྙམ་ནས་སྤོབས་པ་དང་སེམས་འགུལ་རབ་ཏུ་ཐེབས།
ད་དུང་། པ་ལགས་དང་ཨ་མ་ལགས་ཁོང་རྣམ་གཉིས་ཀྱིས་མི་ཚེ་གང་པོར་ང་ཚོ་འདི་ལྟར་གསོས་ཤིང་འདི་ལྟར་བསྐྱངས་པ་རེད། ད་ཆ་ཁོང་རྣམ་གཉིས་ཀྱི་བཞིན་རས་གཉེར་མས་ཁེབས་ཤིང་། དབུ་སྐྲ་དཀར་པོར་གྱུར་ཟིན་པས་ཟས་ལ་དང་ག་འགག་པ་དང་བྱིན་པས་ལུས་པོ་ཐེགས་དཀའ་བའི་གནས་ལ་གྱར་བཞིན་ཡོད། ད་ནི་ཁོང་རྣམ་གཉིས་ཀྱི་བཀའ་དྲིན་ཚོར་བར་བྱས་ཏེ་རང་ལ་དཀའ་ངལ་ག་ཚོད་འཕྲད་ཀྱང་ཁོང་རྣམ་གཉིས་ལ་བཀའ་དྲིན་གསབ་པའི་དུས་ལ་བབས་འདུག་སེམས་བཞིན་སེམས་བཞིན་ཨ་མ་ཤིན་ཏུ་དྲན་དྲགས་ནས་ཁ་པར་ཞིག་གཏོང་དགོས་སྙམ། དེ་རྗེས་འཁྲུད་ཁང་ནས་ཕྱིར་ཐོན་ཏེ་སྟོད་ཐུང་གི་ཁུག་མའི་ནང་ནས་ཁ་པར་འདོན་པར་བརྩམས།
ཏིར……ཏིར……ཏིར……ཞེས་ཁ་པར་གྱི་དྲིལ་བརྡ་ཞིག་གྲགས། དེ་ནི་ཏག་ཏག་ཨ་མའི་ཁ་པར་རེད། ཁ་པར་ནང“བུ། ག་པར་ཡོད། རང་རྩེད་ཐང་ལ་ཡོད་པས། མི་ཚོས་ཟེར་ཡས་ལ་ཁྱོད་ཀྱི་བཟའ་ཟླ་གློ་བུར་དུ་ས་ཁུལ་སྨན་ཁང་ལ་ཕྲུ་གུ་སྐྱེ་བར་སོང་ཟེར། ད་ཆ་གང་འདྲ་བྱུང་སོང་། ཨ་མ་སེམས་ཁྲལ་ཆེན་པོ་བྱུང་བས་མདང་ནུབ་གཉིད་ཀྱང་ཡག་པོ་ཁུག་མ་བྱུང”ཞེས་གསུངས།
ཨ་མས་གསུངས་པའི་སྐད་ཆ་དེ་དག་བཀྲ་ཤིས་ཀྱི་སྒྲ་འཛིན་བུ་གར་ལྷུང་དུས་བཀྲ་ཤིས་ནི་མགྲིན་པ་བརྣངས་ཤིང་མིག་མཐར་མཆི་ཞག་ཀྱང་རང་དབང་མེད་པར་འཁྱིལ་བ་དེ་མི་གཞན་གྱིས་མཐོང་བར་དོགས་ནས་ཁ་སྒེའུ་ཁུང་གི་ཕྱི་ལ་བསྐོར་ཏེ“ ཨ་མ་ལགས། སེམས་ཁྲལ་མ་གནང་། འདི་གར་གནང་དག་མི་འདུག ཨ་ཅེ་དང་ཕྲུ་གུ་གཉིས་ཀ་བདེ་ཐང་རེད། ང་ཚོ་གང་མགྱོགས་ལོག་ཡོང་གི་ཡིན”ཞེས་དགའ་སྐྱོ་ཟུང་གི་ཉམས་སྣང་དང་བཅས་སྐད་ཤུགས་ཆུང་བོའི་ངང་ནས་བཤད་དོ། །
སྐབས་དེར། ཡང་བུ་སླེལ་ནང་གི་བུ་མོ་ཆུང་ཆུང་དེས་ཙིར་ཙིར་ཙིར་ཞེས་ངུས་བྱུང་། །
རྩོམ་སྒྲིག་པ། མཁའ་མཚོ་སྐྱིད།


text:
[toc]
༡། འགོ་འཛུགས།
སྤོག་ར་གློ་སྒྲིག་བྱམས་པ་གླིང་ལེགས་བཤད་ཚལ་འབྲིང་རིམ་སློབ་གྲྭ་ནི། བཙན་བྱོལ་བོད་མིའི་གནས་འཁོད་བལ་ཡུལ་སྤོག་ར་ས་ཁུལ་དུ་གནས་པའི་གཞིས་ཆགས་ཁག་བཞིའི་ཡ་གྱལ་བྱམས་པ་གླིང་གཞིས་ཆགས་སུ་ཕྱི་ལོ་༡༩༧༩ ཟླ་༡ ཚེས་༡ ཉིན་འགོ་བཙུགས་ཡོད་ཅིང༌། སྐབས་དེར་དགེ་རྒན་༡ དང་སློབ་ཕྲུག་ཕོ་མོ་གྲངས་༢༤ ཡོད། ཕྱི་ལོ་༢༠༠༧ ཟླ་༡༠ ཚེས་༧ ནས་གཞུང་འབྲེལ་གངས་ཅན་བདེ་རྩ་ནས་དེ་སྔོན་བོད་གཞུང་རྣམ་རྒྱལ་མཐོ་རིམ་སློབ་གྲྭའི་རྩིས་དགེ་བྱམས་པ་བཟང་པོ་ལགས་བྱམས་གླིང་ལེགས་བཤད་ཚལ་སློབ་གྲྭའི་དགེ་ཆེའི་ལས་ཚབ་ཏུ་བསྐོ་གཏོང་བཀོད་མངགས་ཕེབས་པ་ནས་བཟུང༌། ད་ལྟ་སློབ་གྲྭ་འདིའི་དགེ་ཆེ་བྱམས་པ་བཟང་པོ་ལགས་ནས་གནང་མུས་ཡིན། ཕྱི་ལོ་༢༠༠༨ ལོར་སློབ་གྲྭ་འདིར་སྔོན་འགྲོ་ནས་འཛིན་རིམ་བདུན་པ་བར་ཡོད་ཅིང༌། ཁྱོན་བསྡོམས་དགེ་ལས་༢༠ དང༌། སློབ་ཕྲུག་ཕོ་མོ་གྲངས་༡༩༢ ཡོད།
༢། མཐུན་རྐྱེན་འཛུགས་སྐྲུན།
ཕྱི་ལོ་༡༩༧༤ ལོར་ཧེ་ལི་ཊར་ཞེས་པའི་བལ་ཡུལ་སྤོག་རའི་ས་གནས་དེར་གློ་སྒྲིག་འཛུགས་ཀྱི་དམག་མི་རྣམས་གཏན་སྡོད་བྱ་ཡུལ་བྱམས་པ་གླིང་ཞེས་མིང་བཏགས་ཏེ་གཞིས་ཆགས་ཀྱི་འགོ་ཐོག་མར་ཚུགས་ཤིང༌། སྐབས་དེར་མི་མང་ལ་དཀའ་ངལ་ཛ་དྲག་ཆེ་སྟབས་ྋགོང་ས་ྋསྐྱབས་མགོན་ཆེན་པོ་མཆོག་གི་ལམ་སྟོན་འོག་བཙན་བྱོལ་བོད་གཞུང་གིས་དམིགས་བསལ་དགོངས་བཞེས་བཀའ་དྲིན་བསྐྱངས་པས་ཕྲུ་གུ་ལོ་ལྔའི་ཡན་ཆད་ཡོངས་རྫོགས་ཤེས་རིག་གིས་རྡ་ས་བོད་ཕྲུག་ཁྱིམ་སྡེའི་ཁོངས་སུ་སྔ་རྗེས་ཐེངས་གཉིས་སློབ་འཇུག་དགོངས་བཞེས་གནང་ཡོད། དེ་ནས་ལོ་རེ་བཞིན་སློབ་ཕྲུག་གྲངས་འབོར་འཕེལ་རྒྱས་སོང་བ་ལ་བརྟེན་ནས་ས་གནས་རང་དུ་གཞི་རིམ་གྱི་སློབ་གྲྭ་ཞིག་མེད་དུ་མི་རུང་བར་གཟིགས་ཏེ། སྐབས་དེར་ཕྱི་ནང་གི་མཐུན་རྐྱེན་གང་ཅིའི་ཐད་དཀའ་ངལ་སྣ་མང་ཞིག་འཕྲད་ཡོད་ནའང༌། ས་གནས་འགོ་འཁྲིད་པ་དང་སེར་སྐྱ་མི་མང་རྣམས་ཀྱིས་དཀའ་ངལ་འཛེམས་མེད་བགྱིས་པའི་འབྲས་བུར་ལེགས་གཤད་ཚལ་སློབ་གྲྭ་འདི་ཉིད་གསར་འཛུགས་ཐུབ་པ་བྱུང༌། སློབ་གྲྭ་འདིའི་འཛིན་ཁང་ལས་ཤག་དང་འཛིན་ཆས་སོགས་ཕྱིའི་མཐུན་རྐྱེན་གྱི་བྱུང་རིམ་མདོ་ཙམ་བཀོད་ན། ༡། ཕྱི་ལོ་༡༩༧༩ ལོར་སྔོན་འགྲོའི་འཛིན་ཁང་༢ དང་འཛིན་ཆས་གསར་བཟོ་གནང༌། ༢། ཕྱི་ལོ་༡༩༨༩ ལོར་(TDF, Belgium)རོགས་ཚོགས་ནས་གངས་ཅན་བདེ་རྩ་བརྒྱུད་འཛིན་ཁང་༢ དང་འཛིན་ཆས་གསར་སྒྲུབ་གནང༌། ༣། ཕྱི་ལོ་༡༩༨༤ ལོར་བྷེལ་ཇམ་རོགས་ཚོགས་(TDF, Belgium)ཀྱི་རོགས་རམ་འོག་འཛིན་ཁང་༢ དང་ཡིག་ཚང་༡ འཛིན་ཆས་དང་བཅས་གངས་ཅན་བདེ་རྩ་བརྒྱུད་གསར་བཞེངས་གནང༌། ༤། ཕྱི་ལོ་༡༩༨༥ ལོར་བྷེལ་ཇམ་རོགས་ཚོགས་(TDF, Belgium)ནས་གངས་ཅན་བདེ་རྩ་བརྒྱུད་ལོ་ལྟར། འཛིན་གྲྭ་རིམ་འཕར་བཞིན་འཛིན་རིམ་༢།༣།༤ བཅས་ཀྱི་འཛིན་ཁང་༢ དང༌། འཛིན་ཆས་ཁ་ཚང་བཅས་གསར་བསྒྲུབ་བྱས། ༥། ཕྱི་ལོ་༡༩༨༧ ལོར་བྷེལ་ཇམ་རོགས་ཚོགས་(TDF, Belgium)ནས་གངས་ཅན་བདེ་རྩ་བརྒྱུད་ལོ་ལྟར་འཛིན་གྲྭ་རིམ་འཕར་བཞིན་འཛིན་རིམ་༥།༦།༧ བཅས་ཀྱི་འཛིན་ཁང་༣ དང་འཛིན་ཆས་བཅས་གསར་བཟོ་གནང༌། ༦། ཕྱི་ལོ་༡༩༨༩ ལོའི་ལོ་མཇུག་ལ་བྷེལ་ཇམ་རོགས་ཚོགས་(TDF, Belgium)ནས་གངས་ཅན་བདེ་རྩ་བརྒྱུད་སློབ་གྲྭར་མཁོ་གནད་ཆེ་བའི་ཚོགས་ཁང་དང༌། དཔེ་མཛོད་ཁང༌། ཚན་རིག་བརྟག་དཔྱད་ཁང་བཅས་གསར་རྒྱག་གནང་བ་མ་ཟད། དགོས་ངེས་འཛིན་དངོས་དང་ཡོ་ཆས་གསར་སྒྲུབ་གནང༌། ༧། བལ་ཡུལ་ཧི་མ་ལ་ཡའི་རི་རྒྱུད་མི་མང་རྣམས་བོད་ཀྱི་ཐུན་མོང་མ་ཡིན་པའི་ཆོས་དང་རིག་གཞུང་ལ་དོ་སྣང་ཡོད་ཅིང་བོད་རིགས་གཅིག་མཚུངས་ཡིན་སྟབས། ཁོ་ཚོའི་ཕྲུ་གུ་ཚོའི་ཤེས་ཡོན་སློབ་སྦྱོང་ཆེད་སློབ་གྲྭའི་ནང་ཉལ་ཁང་འདང་ངེས་མེད་སྟབས། ཕྱི་ལོ་༡༩༩༤ ལོར་འཇར་མན་ཚོགས་པ་ཞིག་གི་རོགས་རམ་འོག་སློབ་ཕྲུག་ཉལ་ཁང་ཁང་མིག་༡༠ ཅན་ཞིག་གསར་རྒྱག་གནང༌། ༨། ཕྱི་ལོ་༡༩༩༧ ལོར་ཕ་རན་སིའི་བོད་སྐྱོར་རོགས་ཚོགས་(AET)ནས་གློ་སྒྲིག་ལས་ཁུངས་བརྒྱུད་གཏན་སློབ་ནང་ཕྱི་མིའི་སློབ་ཕྲུག་མང་བ་དང༌། ཉལ་ཁང་གི་དཀའ་ངལ་དངོས་འབྲེལ་འཕྲད་སྟབས་ཉལ་ཁང་ཁང་མིག་དྲུག་དང་གསང་སྤྱོད་༦ ཁྲུས་ཁང་༦ བཅས་གསར་བཞེངས་གནང༌། ༩། ཕྱི་ལོ་༡༩༩༦ ལོར་འཇར་མན་གྱི་སྐུ་ཞབས་ཌེ་ཊར་(Mr. Dieter)གྱི་རོགས་རམ་འོག་གཏན་སློབ་ཚོར་གསོལ་ཚིགས་ཁང་གསར་བཞེངས་གནང༌། ༡༠། ཕྱི་ལོ་༡༩༩༨ ལོར་འཇར་མན་གྱི་སྐུ་ཞབས་ཌེ་ཊར་(Mr. Dieter)གྱི་རོགས་རམ་འོག་གཏན་སློབ་ཀྱི་ཐབ་ཚང་དང་གཉེར་ཚང་མཉམ་དུ་གསར་བཞེངས་གནང༌། ༡༡། ཕྱི་ལོ་༢༠༠༩ ཟླ་༡༠ པའི་ནང་སློབ་གྲྭའི་ནང་གཏན་སྡོད་མཐུན་རྐྱེན་རོགས་རམ་ཆེད་འཇར་མན་གྱི་སྐུ་ཞབས་ཀལ་ཀོ་ལི་(Mr. Karl Koelle)དང༌། སྐུ་ཞབས་ཌེ་ཊར་(Mr. Dieter)གཉིས་བརྒྱུད་གཏན་སློབ་ཀྱི་ཐབ་ཚང་རྒྱ་བསྐྱེད་ཀྱིས་མཚོན་ལོ་མང་རིང་མཇུག་སྐྱོང་མ་ཐུབ་པའི་ཉི་འོད་སྤྱི་ཐབ་(Solar kitchen)ཀྱི་མཐུན་རྐྱེན་གསར་འཛུགས་ཀྱིས་མཇུག་སྐྱོང་མཐིལ་ཕྱིན་པ་གནང་བས། གསོལ་ཐབ་གསར་པ་བཀོལ་སྤྱོད་ཀྱིས་གང་ཅིར་སྟབས་བདེ་འཐུས་གཙང་བྱུང༌། ༡༢། ཕྱི་ལོ་༢༠༠༩ ཟླ་༡༠ པའི་ནང་ནེ་དར་ལན་ཌི་གོ་ལ་སྔོག་ཞིབ་ཐེབས་རྩ་(Global Exploration Fundation, Netherland)ཡི་རོགས་རམ་འོག་སློབ་གྲྭ་འདིའི་ཟློས་གར་རོལ་དབྱངས་ཁང་དང་དམིགས་བསལ་འཛིན་ཁང་བཅས་ཆེད་ཁང་མིག་གཉིས་ཅན་ཞིག་གསར་རྒྱག་ཐུབ་པ་བྱུང༌། སློབ་གྲྭ་འདིའི་དཔེ་དེབ་ཀྱི་ཆ་རྐྱེན་ཐད་སློབ་ཕྲུག་ཚོའི་གནས་བབ་དང་བསྟུན་ཏེ་སློབ་དེབ་དང་ཀློག་དེབ་འདྲ་མིན་མཁོ་སྒྲུབ་བྱེད་པ་དང༌། སློབ་དེབ་ནི་གཞི་རྩའི་ཆ་ནས་བོད་གཞུང་ཤེས་རིག་ལས་ཁུངས་ནས་གཏན་འབེབས་གནང་བའི་བོད་ཡིག་སློབ་དེབ་འཛིན་རིམ་དང་པོ་ནས་བདུན་པ་བར་དང༌། གཞན་ཨིན་བལ་གཉིས་ཀྱི་སློབ་དེབ་བལ་ཡུལ་ཤེས་རིག་ལས་ཁུངས་ཀྱིས་གཏན་འབེབས་གནང་ཡོད་པ་དེ་དག་སློབ་ཚན་གྱི་ཁྲིད་གཞི་བྱེད་མུས་ཡིན། འཛིན་རིམ་དང་པོ་ནས་བདུན་པ་བར་གྱི་སློབ་ཕྲུག་ཚོའི་ཆེད་དུ་སློབ་གྲྭའི་ནང་དཔེ་མཛོད་ཁང་ཞིག་དང༌། གཏན་སློབ་ཁང་བུ་དང་བུ་མོའི་ཉལ་ཁང་སོ་སོར་དཔེ་མཛོད་ཁང་ཆུང་ཆུང་རེ་ཡོད་པས། དེའི་ནང་བོད་བལ་ཨིན་གསུམ་གྱི་དཔེ་དེབ་སྣ་འཛོམས་བཀོད་སྒྲིག་བྱས་ཡོད། དེང་སྐབས་སློབ་གྲྭ་འདིའི་ཕྱིའི་མཐུན་རྐྱེན་དུ་འཛིན་གྲྭ་སྔོན་འགྲོ་ནས་འཛིན་རིམ་བདུན་པ་བར་གྱི་འཛིན་ཁང་ཆ་ཚང༌། དཔེ་མཛོད་ཁང་དང༌། ཚན་རིག་སློབ་ཁྲིད་ཁང༌། ཀམ་པུ་ཊར་སྦྱོང་བརྡར་འཛིན་ཁང༌། མཐུན་རྐྱེན་ཐོན་ཁུངས་སྡེ་ཚན། དགེ་ཆེའི་ཡིག་ཚང་དང་རྩིས་ཁང༌། དགེ་རྒན་ལྷན་འཛོམས་ཁང༌། མགྲོན་ཁང༌། སློབ་ཕྲུག་བུའི་ཉལ་ཁངདང༌། བུ་མོའི་ཉལ་ཁང༌། གསོལ་ཚིགས་ཁང༌། སྤྱི་ཐབ། གསང་སྤྱོད་དང་ཁྲུས་ཁང༌། རྩེད་ཐང༌། ལྕགས་རིའི་ཁོར་ཡུག་དང་བཅས་པ་འཛིན་གྲྭའི་གནས་ཚད་དང་འཚམས་པའི་གཞི་རིམ་གྱི་མཐུན་རྐྱེན་ཆ་ཚང་འཛོམས་ཡོད། ཕྱི་ལོ་༢༠༠༩ ལོར་སློབ་གྲྭ་འདིར་སློབ་ཕྲུག་བུ་༨༣ དང༌། བུ་མོ་༨༩ བཅས་༡༧༢ ཡོད་པའི་ཁྲོད། བོད་རིགས་སློབ་ཕྲུག་༧༠ བཅས་ཡོད་ལ། དགེ་རྒན་༡༣ དང༌། ལས་བྱེད་༨ བཅས་ཁྱོན་བསྡོམས་ལས་བྱེད་༢༡ ཡོད།
༣། སློབ་འཇུག་དང་མཐར་ཕྱིན་སློབ་ཕྲུག་གྲངས་འབོར།
བོད་གཞུང་ཤེས་རིག་ལས་ཁུངས་ཀྱི་ཕྱི་ལོ་༢༠༠༧ ཟླ་༡༢ ཚེས་༣༡ ཉིན་གྱི་སྡོམ་ཐོ་ལྟར་ན། ལེགས་བཤད་ཚད་སློབ་གྲྭ་འདིར་སློབ་ཕྲུག་བུ་༡༠༦ དང་བུ་མོ་༡༡༣ བཅས་༢༡༩ ཡོད་པའི་ནང་གཏན་སློབ་གྲངས་༡༡༩ དང༌། ཉིན་སློབ་གྲངས་༡༠༠ ཡོད་ཅིང༌། བོད་རིགས་མ་ཡིན་པའི་སློབ་ཕྲུག་༡༡༦ ཡོད། དགེ་རྒན་༡༡ དང་ལས་བྱེད་༨ བཅས་ཁྱོན་བསྡོམས་དགེ་ལས་༡༩ ཡོད། ཕྱི་ལོ་༡༩༨༩ ནས་ཕྱི་ལོ་༢༠༠༩ བར་འདས་པའི་ལོ་ངོ་༢༡ རིང་སློབ་ཕྲུག་གྲངས་འབོར་གནས་སྟངས་གཤམ་གསལ། ཕྱི་ལོ་༡༩༨༩ ལོ་ནས་བཟུང་ཕྱི་ལོ་༢༠༠༩ བར་འཛིན་གྲྭ་མཐའ་འཁྱོལ་བའི་སློབ་ཕྲུག་ཁྱོན་བསྡོམས་༣༢༥ བྱུང་ཡོད་པ་ལོ་རེའི་ཐོན་གྲངས་གཤམ་གསལ། བལ་ཡུལ་ལེགས་བཤད་ཚལ་དམའ་འབྲིང་སློབ་གྲྭའི་མཐར་ཕྱིན་ཕྲུག་གྲངས་རེའུ་མིག
༤། ཤེས་ཡོན་སྲིད་བྱུས་ལག་བསྟར།
བལ་ཡུལ་ནང་ཐོག་མར་སློབ་གྲྭ་གསར་འཛུགས་གནང་དུས་ནས་རྩ་བའི་ྋསྤྱི་ནོར་ྋགོང་ས་སྐྱབས་མགོན་ཆེན་པོ་མཆོག་གིས་བཙན་བྱོལ་བོད་མིའི་སློབ་གྲྭ་སྤྱི་ཁྱབ་ལ་སྩལ་བའི་བཀའ་སློབ་ལམ་སྟོན་གྱི་དགོངས་དོན་སྙིང་བཅངས་ཀྱིས། སློབ་གྲྭ་འདི་ཉིད་ཟུར་དུ་འཛུགས་དགོས་དོན་ཡང་བོད་མིའི་ཐུན་མིན་སྐད་ཡིག་གིས་གཙོས་པའི་ཆོས་དང་རིག་གཞུང་གོམས་གཤིས་བཟང་པོ་མི་ཉམས་རྒྱུན་འཛིན་གནང་རྒྱུ་དོན་གྱི་སྙིང་པོ་ཡིན་པས། ཡུལ་དུས་གནས་བབ་དང་མཐུན་པའི་སློབ་ཚན་དང་སློབ་དེབ་བསྐྱར་ཞིབ་རིམ་པ་ལག་བསྟར་གནང་ཡོད། འོན་ཀྱང༌། བློ་ཕམ་པ་ཞིག་ལ། ཕྱི་ལོ་༢༠༠༤ ལོར་གཏན་འབེབས་གནང་བའི་བཙན་བྱོལ་བོད་མིའི་གཞི་རིམ་ཤེས་ཡོན་སྲིད་བྱུས་ནི་ད་བར་སློབ་གྲྭ་འདིར་ལག་བསྟར་ཆ་ཚང་ཞིག་བྱུང་ཐུབ་མེད། རྒྱུ་མཚན་ནི་གནས་ཡུལ་རྒྱལ་ཁབ་ཀྱི་དམིགས་བསལ་ཁོར་ཡུག་འོག་བོད་མིའི་སློབ་གྲྭ་སྤྱི་ཁྱབ་ལ་བྱུང་བའི་དཀའ་ངལ་ཞིག་ཡིན། འོན་ཀྱང༌། ཤེས་ཡོན་སྲིད་བྱུས་ནང་ཤེས་ཡོན་ལམ་ལུགས་དང་སྒྲོམ་གཞི་ལས་ཤེས་ཡོན་གྱི་ངོས་འཛིན་དང༌། ལྟ་སྟངས། གདེང་འཇོག ལག་བསྟར་གནང་ཕྱོགས་བཅས་གལ་ཆེན་ཡིན་པ་མངོན་གསལ་ལྟར། ཉེ་བའི་ལོ་བཅུའི་ནང༌། བོད་གཞུང་ཤེས་རིག་ལས་ཁུངས་ནས་རྒྱ་གར་དང་བལ་ཡུལ་གཉིས་ཀར་སྔོན་འགྲོ་དང་གཞི་རིམ་འོག་མའི་དགེ་རྒན་ཟབ་སྦྱོང་རིམ་པ་གོ་སྒྲིག་འཛུགས་སྐྱོང་གནང་བ་མ་ཟད། ལྷག་པར་ཕྱི་ལོ་༢༠༠༦།༠༧ ལོར་བལ་ཡུལ་སློབ་གྲྭའི་འགོ་ལས་རྣམས་བཞུགས་སྒར་དྷ་སར་བསྡུ་སྐོང་གིས་དཔལ་ལྡན་བཀའ་ཁྲི་མཁས་དབང་ཟམ་གདོང་རིན་པོ་ཆེས་གཙོས་པའི་དབུ་འཁྲིད་དང་མཁས་དབང་རྣམ་པས་སྲིད་བྱུས་སྐོར་ཟབ་ཁྲིད་བཀའ་སློབ་ཞིབ་རྒྱས་གནང་བའི་དགོངས་དོན་ལྟར། སློབ་གྲྭའི་ནང་ཁུལ་སྲིད་བྱུས་དགོངས་དོན་བགྲོ་གླེང་ཞིབ་རྒྱས་ངང་དགེ་རྒན་རང་ངོས་ནས་ལག་བསྟར་གང་ཐུབ་ཞུ་མུས་ཡིན།
༥། གཞུང་འབྲེལ་འཚམས་གཟིགས་སྐོར།
ལེགས་བཤད་ཚལ་སློབ་གྲྭ་འགོ་བཙུགས་པ་ནས་ད་ལྟའི་བར་བཙན་བྱོལ་བོད་གཞུང་ནས་དགོངས་བཞེས་ཟབ་མོ་གནང་སྟེ། སློབ་ཕྲུག་ཚོའི་ཤེས་ཡོན་འཕེལ་རྒྱས་འབྱུང་ཐབས་ལ་དམིགས་ཏེ་གཟིགས་སྐོར་དུ་ཕེབས་པ་དང༌། བཀའ་སློབ་ལམ་སྟོན་རིམ་པར་གནང་མཁན་ཨ་མ་རྗེ་བཙུན་པདྨ་མཆོག་དང༌། ཤེས་རིག་བཀའ་བློན་ཟུར་བ་རིན་ཆེན་མཁའ་འགྲོ། ད་ལྟའི་ཤེས་རིག་བཀའ་བློན་ཐུབ་བསྟན་ལུང་རིགས་མཆོག སྐབས་སོ་སོའི་བོད་མི་མང་སྤྱི་འཐུས་ཁག གངས་ཅན་བདེ་རྩའི་འགན་འཛིན་འཕྲིན་ལས་རྣམ་རྒྱལ། བྷེལ་ལྗམ་ཊིཌིཨེཕ་རོགས་ཚོགས་ཀྱི་ཨ་མ་ཁིརིསིཊེན་ཝར་སྦག་ལགས་སོགས་ཀྱིས་ཤེས་ཡོན་གོང་འཕེལ་གཏོང་རྒྱུའི་ཐད་ལ་བཀའ་སློབ་ཟབ་མོ་རིམ་པར་བསྩལ་བ་ལ་བརྟེན་ནས་སློབ་ཕྲུག་ཚོར་ཕན་འབྲས་གང་ལེགས་ཐོབ་ཡོད།


text:
ཌན་མག་རྒྱལ་ཁབ་ནང་ཁ་ཆེ་བུད་མེད་ཀྱིས་གདོང་རས་གྱོན་མི་ཆོག་པའི་སྒྲིག་ཁྲིམས་གཏན་འབེབ་བྱས་པར་ངོ་རྒོལ་བྱུང་བ་མ་ཟད་གདོང་རས་གྱོན་པའི་ཉེས་ཆད་ཐེངས་དང་པོ་གཅོད་དགོས་བྱུང་།
བྷི་བྷི་སི་གསར་ཁང་གིས་གནས་ཚུལ་སྤེལ་བ་ལྟར་ན། ཁ་སང་ཕྱི་ཚེས་༣ཉིན་གྱི་དགོང་མོར། ཌན་མག་(Denmark)རྒྱལ་ཁབ་རྒྱལ་ས་ཁོ་ཕིན་ཧཱ་ཇིན་(Copenhagen)ནས་སྤྱི་ལེ་ ༢༥ ཙམ་གྱི་སར་ཡོད་པའི་གྲོང་འཁྱེར་ཧོར་ཤོ་ལིམ་(Horsholm)གྱི་ནང་དུ། རང་ལོ་ ༢༨ ཡིན་པའི་ཁ་ཆེ་བུད་མེད་ཅིག་གིས་ཡུལ་དེའི་ནང་གསར་དུ་གཏན་འབེབ་བྱུང་བའི་སྒྲིག་ཁྲིམས་དང་འགལ་ཏེ་གདོང་རས་གྱོན་པར་བརྟེན། ཉེན་རྟོག་པས་བུད་མེད་དེ་སྲང་ལམ་ནས་བཀག་སྟེ་ཨ་སྒོར་ ༡༥༦ གིས་ཉེས་ཆད་ཡོད་འདུག
ཟླ་འདིའི་ཕྱི་ཚེས་ ༡ ཉིན་གྱི་དགོང་མོར་ཌན་མག་གི་རྒྱལ་སའི་ནང་མི་མང་འདུ་འཛོམས་ཀྱིས་སྒྲིག་ཁྲིམས་དེར་ངོ་རྒོལ་ཁྲོམ་སྐོར་བྱས་ཡོད་པ་དང་། རྒྱལ་སྤྱིའི་འགྲོ་བ་མིའི་ཐོབ་ཐང་ཚོགས་པས་གདོང་རས་གྱོན་མི་ཆོག་པའི་སྒྲིག་ཁྲིམས་དེ་ནི་བུད་མེད་ཀྱི་ཐོབ་ཐང་ལ་དབྱེ་འབྱེད་ཀྱིས་ཆེད་དུ་ཕོག་ཐུག་བཏང་བ་ཞིག་ཡིན་སྐོར་སྐྱོན་བརྗོད་བྱས་འདུག
ཌན་མག་གི་ཁ་ཆེའི་བུད་མེད་ཚོས་སྲོལ་རྒྱུན་གྱི་གདོང་རས་གྱོན་མི་ཆོག་པའི་སྒྲིག་ཁྲིམས་དེ་འདི་ལོའི་ཕྱི་ཟླ་ ༣ པའི་ཚེས་ ༣༡ ཉིན་ཡུལ་དེའི་གྲོས་ཚོགས་ནས་གསར་དུ་གཏན་འབེབ་གནང་ཡོད་པ་དང་། ད་ལྟའི་ཆར་ཡུལ་དེའི་ནང་ཁ་ཆེའི་བུད་མེད་ཉུང་ཉུང་ཡིན་པས། གདོང་རས་གྱོན་མི་ཆོག་པའི་སྒྲིག་ཁྲིམས་གསར་པ་དེས་ཁ་ཆེ་སྐྱབས་བཅོལ་བའི་གྲངས་འབོར་ཚོད་འཛིན་དང་། རྒྱལ་ཁབ་ཀྱི་བདེ་འཇགས་སྲུང་སྐྱོབ་ཆེད་དུ་དམིགས་པ་ཞིག་ཡིན་འདུག
ཁ་ཆེ་བུད་མེད་ཚོས་ཁོ་ཚོའི་གདོང་རས་དེ་ནི་སྲོལ་རྒྱུན་གྱི་རིག་གཞུང་དང་། མི་རིགས་ཀྱི་ངོ་བོ་མཚོན་བྱེད་སོགས་སུ་ངོས་འཛིན་བྱེད་ཀྱི་ཡོད་འདུག ས་བྷེ་ན་ཞེས་པའི་ཁ་ཆེ་བུད་མེད་ཅིག་གིས་ངས་ལོ་གཉིས་ཀྱི་གོང་ནས་གདོང་རས་གྱོན་པའི་མགོ་བཙུགས་པ་ཡིན། དུས་དེ་ནས་ང་ལ་རང་ཉིད་དཀོན་མཆོག་དང་ཧ་ཅང་ཐག་ཉེ་བའི་ཚོར་བ་སླེབ་ཀྱི་འདུག ཅེས་བརྗོད་ཡོད་པ་རེད།
ད་ལྟའི་ཆར་ཧྥ་རན་སི་དང་བྷེལ་ཇམ། འཇར་མན། ཨོ་སི་ཊོ་ལི་ཡ་སོགས་རྒྱལ་ཁབ་ཁག་ཅིག་ནས་ཀྱང་ཁ་ཆེ་བུད་མེད་ཀྱིས་གདོང་རས་གྱོན་མི་ཆོག་པ་བཟོས་ཡོད་འདུག་ལ། ཕྱི་ལོ་༢༠༡༧ ལོར་རྒྱ་ནག་གཞུང་གིས་ཡུ་གུར་མི་རིགས་རང་སྐྱོང་ཁུལ་གྱི་བུད་མེད་ཚོས་གདོང་རས་གྱོན་མི་ཆོག་པ་བཟོས་པར་བརྟེན། ཡུ་གུར་གྱི་ས་གནས་ཁག་ཅིག་ཏུ་ཟིང་འཁྲུག་བྱུང་སྟེ་མི་མང་པོས་ཚེ་སྲོག་ཤོར་ཡོད་པ་དང་། བཀག་སྡོམ་དེར་ངོ་རྒོལ་ཆེད་ཡུ་གུར་གྱི་བུད་མེད་ལོ་གཞོན་མང་པོས་ཀྱང་གདོང་རས་གྱོན་པའི་མགོ་བཙུགས་ཏེ། གདོང་རས་གྱོན་པའི་བུད་མེད་ཀྱི་གྲངས་འབོར་མང་དུ་ཕྱིན་ཡོད་པ་དང་སྦྲགས། བཀག་སྡོམ་སྲིད་བྱུས་དེ་མི་རིགས་དབྱེ་འབྱེད་ཀྱི་བྱ་སྤྱོད་ཅིག་ཡིན་པའི་སྐྱོན་བརྗོད་ཤུགས་ཆེན་བྱས་ཡོད་འདུག
བསོད་ནམས་རྒྱ་མཚོ།


text:
དཔལ་འབྱོར་བཟང་པོས། 2018-07-20
རྒྱལ་པོ་འདུས་སྲོང་མང་པོ་རྗེའི་དུས་སུ། བོད་ན། སྨན་སྤྱད་གཞུང་བཞིན་ཤེས་པ་ནི་མེད། ཟས་དང་། སྤྱོད་ལམ། རིག་བཟོ་ལ་བརྟེན་པ་ཙམ་ཡོད་པས། སྐུ་འཚམས་བར་བཞུགས་ཡོད་པའི་ནང་ནས། ཕོ་བྲང་གི་པུ་ཤུ་ཟུར་ན། བྱ་ཡིད་དུ་འོང་བ། སྔར་མ་མཐོང་བ་གཅིག་གི་ཁ་ན། ཤིང་བུ་ལོ་འདབས་དང་ཉུང་ཤས་ཤིག་ཁྱེར་ནས། སྐད་སྙན་པར་སྒྲོག་གི་འདུག་པ། རྒྱལ་པོས་གཟིགས་ནའང་། སྔན་མ་ཕྱེད་གཉེར་མ་མཛད། སང་སྣངས་ཀྱང་། ཉི་མ་ཤར་མཚམས་སུ། དེ་བཞིན་ཀ་བྱེད་ཀྱི་འདུག་པ་དང་། རྒྱལ་པོའང་ཐེ་ཚོམ་སྐྱེས་ཏེ། ལྟས་ནས། ཤིང་དེ་རྣམས་ལ། བཞིག་མལ་བཅུག་པས། སྔར་མེད་ཀྱི་ཤིང་དུ་འདུག་ཅིང་། ཤིང་དེ་ཡི་སྣ་མོ་གཅིག་ཞལ་དུ་བཅུག་ནས། བྲོ་བ་མྱངས་པས། ཞལ་སྐྱེམས་པ་སོས། བཏུང་བའི་མཆོག་ཏུ་མངོན་ནས། ད་ཁྱེད་བློན་འབངས་རྣམས་ཉོན་ཅིག ང་ན་བའི་སྐབས་འདིར་། གཞན་གྱི་བཟའ་བཏུང་ནི་གང་ཡང་མི་འདོད་། བྱས་ཁྱེར་བའི་ཤིང་བུ་འདི་ནི། བཏུང་བའི་མཆོག་ལུས་ཀྱིས་གསོས། ནད་ཀྱི་སྨན་དུ་འདུག་པས། ང་ལ་གློ་བ་ཉེ་བ་རྣམས་ཀྱིས། ཤིང་འདི་ལྟ་བུ་གར་འདུག་ཀྱང་ཚོལ་བྱོན་ཅིག བྱ་དགའ་ཆེན་པོ་བྱེད་དོ་གསུངས་པ་དང་། བློན་འབངས་བྱིན་པོས། བོད་ཡུལ་གྱི་ས་ཆ་སྟོད་སྨད་ཐམས་ཅད་རྩལ་ཡང་མ་རྙེད། བློན་པོ། རྒྱལ་པོ་ལས་བསམ་རུ་མེད་པའི། གློ་བ་ཉེ་བཤོས་ཅིག་གིས། བོད་ཀྱི་ས་མཐའ་འཁྱམས་འཁྱམས་པས། རྒྱ་ནགས་འཐུབ་པོ། སྨུག་ལིང་ངེ་བ་མཐོང་པ་གཅིག་ཏུ་སླེབ་སྟེ། ཕ་ཀི་འདྲ་བའི་གསེབ་ན། ཤིང་དེ་ངེས་པར་ཡོད་དམ་སྙམ་ནས། གཏད་ཕྱིན་པས། ནགས་དེའི་ཚུར་རོལ་ན། ཆུ་ཆེན་པོ་གཅིག་འདུག་པས། ཆུ་ལ་ནི་འགྲོ་མ་ནུས། ཤིང་དེ་ནི་ནགས་གསེབ་ན་ཡོད་པར་ངེས་རིག་སྟེ། རྒྱལ་པོ་ཡིད་ལ་སེམས་ཀྱིན་སྡད་ཙ་ན། དར་ཅིག་ནས་ཉ་ཆེན་པོ་ཅིག་ཁོའི་ཐད་དེ་ནས་ཆུ་དེ་ལ་ཞུགས་སོང་པ་དང་། ཆུ་ཁ་ཞེང་ཆེ་བ་མ་གཏོགས། གཏིང་ལ་མི་ནུབ་པར་འདུག་པས། སེམས་དགའ་སྟེ། དེའི་རྗེས་ལ་རྒལ་ཕྱིན་ནས། ནགས་གསེབ་ཏུ་སླེབ་པ་དང་། ནགས་མ་ནི་ཕལ་ཆེ་བ། བྱས་ཁྱེར་བའི་ཤིང་དེ་རྐྱང་དུ་འདུག་པས།
ད་ནི་བདག་གི་རྗེ་བོ་ངེས་པར་སྐུ་ལྟས་པར་འགྱུར་རོ་སྙམ་པའི་དགའ་སྤྲོ་དང་བཅས་ནས། ཤིང་དེ་འདྲ་བ་རྒྱབ་གཅིག་རྔས། ཡང་བསམ་མནོ་ཕྱི་མ་ལ། རྒྱལ་པོ་སྙུང་བ་དྭངས་པ་ལ་ནི། འདི་ཕན་ངེས། ས་ཐག་རིང་བར་འདུག་པས། ད་ལན། འཁུར་བའི་གྲོགས་སམ། ཁལ་པ་གཅིག་ཡོད་ན་བསམ། འདོད་པ་སྐྱེས་པའི་དུས་དེར། ད་ཀི་མེད་པའི་ཤྭ་བ་མོ་གཅིག་མི་འཛེམ་པར་རྩ་རུ་སླེབ་བྱུང་པས། འདི་འདྲ་ལ་ཁལ་བཀོལ་རུང་པའང་སྲིད་དམ་སྙམ་ནས་གྲབས་བྱས་པས། ཇི་ལྟར་འདོད་པ་བཞིན་བྱར་བྱུང་ནས། ཤིང་དེ་ནས། ཤ་བའི་ཁལ་རྒྱབ་ཅིག་དང་། ཁོ་རང་གི་རྒྱབ་གཅིག་ཁུར་ཡོང་པས། ལམ་ཞག་ཟླ་བའི་བར་ལ་སོང་ནའང་། ཤྭ་བས་ཀྱང་ཁུར་ནས་བོད་རྒྱལ་པོའི་ཕོ་བྲང་མཐོང་སར་བསྐྱལ་ལོ།། དེ་ནས་གྲོགས་བཀུག་སྟེ། རྒྱལ་པོའི་སྤྱན་སྔར་ཕུལ་བས། ཤིན་ཏུ་དགྱེས་དགའ་ནས། བྱ་དགའ་ཆེན་པོའང་བྱས། བསྙུང་སོས་པ་ལ་ཡང་ཕན་པོ་བྱུང་སྐད། དེ་རྟིང་། རྒྱལ་པོའི་ཞལ་ནས། འདི་ནི་བཏུང་བའི་མཆོག་ཏུ་འདུག་པས། འདི་འཐུང་བའི་སྣོད། སྔར་ཡོད་པའི་གཟི་འཆོང་། གསེར་དངུལ་ལ་སོགས་རིན་པོའི་ཆེའི་ཞལ་སྐྱོགས་འདི་རྣམས་ཀྱང་མ་ཡིན་པའི་སྔར་མེད་ཀྱི་སྣོད་ཅིག་ཚོལ་དགོས་པར་འདུག་པ། དེའང་། རྒྱ་ནག་པོའི་རྒྱལ་པོ་ལ། དཀར་ཡོལ་ཟེར་བ་ཅིག་ཡོད་འདུག་པ། སློངས་ལ་ཤོག་ཅིག་གསུངས་པ་བྱུང་ནས། གསེར་ཡིག་པ་བཏང་པས། རྒྱ་ནག་རྒྱལ་པོ་ན་རེ། རང་རེད། རྒྱ་བོད་གཉིས་འཐབ་མཐུན་ལན་མང་། བོད་ལ་ཕན་གདགས་པའི་ཕྱིར་དུ། ངེད་ཀྱིས། སྨན་རྩིས་བཟོ་གནས། རོལ་མོ་མཁན་རིམ་པར་བཏང་ནའང་། བོད་ཀྱིས་བསམ་དུ་མ་འདོད་པས། དཀར་ཡོལ་མི་བསྐུར་། བོད་རང་ལ་བཟོ་རྒྱུ་ཡོད་ན།
བཟོ་མཁན་ཅིག་བཏང་དགོས་པ་ཡིན་ཡོངས་གསུངས་པ་བྱུང་ན། རྒྱའི་དཀར་ཡོལ་བཟོ་མཁན་ཁྲིད་ཡོང་སྟེ། བོད་རྒྱལ་པོའི་མདུན་དུ། རྒྱུ་མཚན་རྙད༼བསྙད༽པས། དེས་ན། རང་རེད། བཟོ་བར་རིགས་པས། སྔ་སོར། རྒྱུ་དང་ཆས་རྐྱེན་ཅི་འདྲ་དགོས་པ་བསོགས་ཤིག་གསུངས་པ་ལ། ཁོ་ན་རེ། རྒྱུའི་རབ་ནི་རིན་པོ་ཆེའི་འཆིང་བུ། འབྲིང་ནི་འཛེང་། ཐ་མ་རྡོ་དཀར་པོ་ལ་ཡང་རུང་ངོ་ཟེར་བས། གན་མཛོད་ནས་རྒྱུ་གསུམ་པོ་གང་དགོས་པ་སྤྲད། དཀར་ཡོལ་ལ་རིགས་རྣམ་པ་མང་བས། ཇི་ལྟར་བཟོ་ཟེར་བ་ལ། བཟོ་གནས་ཀྱི་རིགས་ནི། སྔར་རྒྱ་ནག་དུའང་མ་དར་ཅིག་བཟོ་དགོས་པ། གཟུགས་ནི། ཁ་གཡེལ་བ། སྲབ་པ། རྐང་པ་ཐུང་པ། མདོག་དཀར་འཇམ། སྔོ་མདངས་ལྡན་པ་ཞིག་དགོས། མིང་ནི། བོད་ན་སྔར་མེད་པ་དར་བས་དར། སྣོད་དེ་བསྟེན་པ་ཚེ་དང་དཔལ་འབྱོར་འཕེལ་བར་བྱེད་པ་ན། དར་ཚེ་ཞེས་པར་ཐོགས་ཤིག དེ་དང་རི་མོའི་རྣམ་པ་ནི། དང་པོ་འདབ་ཆགས་བྱས། ཤིང་ཁྱེར་བྱུང་པ་ལ་རྐྱེན་པ་ཡིན་པས། རབ་དེའི་ནང་དུ། བྱ་ཁ་ན་ཤིང་ཁྱེར་བ་རེ་བྲིས། འབྲིང་ལ། མཚོ་ཉ་དང་བཅས་པ་རེ་གྱིས། ཐ་མ་རྣམས་ལ་སྤང་རི་ཤྭ་བ་དང་བཅས་པ་རེ་གྱིས། དེ་རྣམས་ལས་ཞན་པ་བྱུང་ན། རི་མོ་དང་། རྣམ་གྲངས་གང་འོས་བཟོ་བོས་བློས་བཅོལ་ལ་གྱིས་ཤིག་གསུངས། དེར་བཟོ་བོས། རྒྱུ་བཟང་ངན། དྭངས་སྙིགས་ལས་སེས་ནས། དར་རྩེ་ལ་རིགས་རྣམ་པ་དྲུག་ཏུ་གྱེས་ཏེ། རྒྱལ་པོའི་བཀའ་གནང་བ་གསུམ་པོ་ལ། ཤབ་ཚེ། ལན་ཚེ། བྱ་བར་མིང་བཏགས། ཕལ་པ་གསུམ་པོ་ལ། ཐེག་རྩེ། ངེས་ཚེ། བརྡོ་ཚེ་ཞེས་པར་བཏགས་ཏེ། བོད་དཀར་དར་ཚེའི་རིགས་རྣམས་འདི་རྣམས་ནི། དེ་གོང་རྒྱ་ནག་ནའང་མེད་པར་བྱེད་ཅིང་། བོད་དུ། ཇ་དང་དཀར་ཡོལ་བྱུང་བའི་སྔན་མ་འདི་ཡིན་པར་འདོད་དོ། །
དོ་སྣང་ཆེ་བའི་རྩོམ།
རྩོམ་གསར། 10


text:
དཀར་ཆག་སྟེགས་བུ།
- བོན་འབྲེལ་ཤེས་བྱ། (51)
- དགོས་མཁོའི་འདུས་གསོག (39)
- བྱུང་རབས་རྣམ་ཐར། (29)
- གསར་བྱུང་གནས་འཕྲིན། (24)
Thursday, January 21, 2016
འབེལ་གཏམ་ལུང་གི་སྙིང་པོ། དུམ་བུ་བཅུ་གསུམ་པ།
གསར་བོན་གྱི་སྐོར།
གསར་བོན་ལའང་ལུགས་དུ་མ་ཡོད་དེ། སངས་རྒྱས་གླིང་པ་བྱང་ཆུབ་རྡོ་རྗེའི་ལུགས། མི་ཤིགས་རྡོ་རྗེ། གཏེར་སྟོན་བདེ་ཆེན་གླིང་པའི་ལུགས། ཀུན་གྲོལ་འཇའ་ཚོན་སྙིང་པོའི་ལུགས་སོགས་ཡོད་དོ། །ཕྱིས་སུ་ཉག་གཏེར་གསང་སྔགས་གླིང་པར། ཡིག་ཆ་སྔགས་ཆོག་སོགས་བོན་རྙིང་དང་འདྲ་མིན་ཅི་རིགས་ཡོད། འདིའི་སྔགས་ཆོག་རྣམས་ཀྱི་བརྒྱུད་པའི་གཙོ་བོ་སྐུ་གསུམ་སངས་རྒྱས། དྲན་པ་ཡབ་སྲས་གསུམ་ཡིན་ཞིང༌། དེ་ཡང་ཡབ་དྲན་པ་ནམ་མཁའ། ཡུམ་འོད་ལྡན་འབར་མ། སྲས་ཚེ་དབང་རིག་འཛིན་དང་པདྨ་མཐོང་གྲོལ་ལམ་པདྨ་འབྱུང་གནས་ཡིན། ཕྱག་ལེན་གྱི་སྲོལ་རྙིང་མ་དང་མཚུངས་པ་མང་ངོ༌། །
བོན་རྙིང་ལུགས་ཀྱི་ཆོ་གའི་གདངས་དབྱངས་སྐོར།
ཆོ་ག་དང་གདངས་དབྱངས་རོལ་མོའི་སྐོར། གཤེན་ཀླུ་དགའི་གཏེར་སློབ་གྲས་ནས། གྲུབ་ཐོབ་སྤ་ཡི་ལུགས། དམ་པ་གཤེན་གྱི་ལུགས། རྒྱལ་སྲས་ཞུ་ཡི་ལུགས། མཁས་པ་རྨེའུའི་ལུགས། མཁས་ཆེན་བྲུ་ཡི་ལུགས། འདི་རྣམས་བོན་རྙིང་གི་གཙུག་རྒྱན་སྤྱི་རྗེ་ལྟ་བུ་ཡིན། དེའི་ནང་ནས་དེང་དུས་བར་མ་ཉམས་པ་སྲ་བརྟན་དུ་ཡོད་པ་ནི། བྲུ་དང་གཤེན་གཉིས་ཙམ་ཡིན་ནོ། །གཞན་ཡང་ཡུལ་ལུགས་ལ། ཧོར་མུ་ཁྲིའི་ལུགས། དཀར་རུ་ཡིད་བཞིན་ལུགས། མདོ་སྨད་སྤྱང་སྤྲུལ་ལུགས། དགེ་བཤེས་ནང་སོའི་ལུགས་སོགས་མང་ངོ༌། །
འདུལ་ཆས་སྐོར།
པད་ཞུ། རྨད་གོས། རྨད་འོག །སྨད་ཤམ། པད་ལྷམ། སྟོད་གོས། གདེང་བ། པད་ཁུག །མཁར་གསིལ། ལྷུང་བཟེད། པད་ཕོར། ཕྲེང་བ། ཁབ། བཞར་གྲི། ཁྲུས་བུམ། །
སྔགས་ཆས་ནི།
པྲ་ཕུད། གར་རྨོག །པྲོག་ཞུ། གཡང་གཞི། དཔྱང་བུ། ཀས་མ་ཧྲལ། གཙང་ལྷམ། སྐུ་ཆིངས། སྐུ་རྒྱན། གཞན་ཡང་ཞྭ་ཁྱུང་ལྡིང་མ། དཀར་མོ་རྩེ་རྒྱལ། སྟག་ཞུ། གཤེན་ཞུ། དབང་གོས། དབང་བེར། བེར་ནག །སྲུང་འཁོར། ལྕགས་ཆ། ཐུན་རྭ། ཐོད་ཕྲེང༌། གཡབ་དར། །
རྣལ་འབྱོར་པའི་བྱ་ཆ་སྣ་བདུན་ནི།
སྟག་གདན། སྒོམ་ཐག །རྔུལ་གཟན། ཨང་གྷ་ར། ཌལ་སིལ། ཐོད་ཞལ། སྦ་མཁར་གཞན་ཡང་ཅོག་པུ། བེའུ་བུམ་སོགས་སོ། །
བུད་མེད་ཀྱི་ལུས་གོས་ཀྱི་སྐོར།
འགོ་སྣམ་ཚོས་སྣ་དུ་མ་ལས་འཇའ་རིས་བརྩེགས་པའི་ཚར་སློག་ལུག་སློག །ར་སློག་སོགས་རས་སྣམ་ཕྱི་གཡོགས་དང་མཐར་སྲམ་ལྤགས་ཀྱིས་བརྒྱན་པ་སོགས་འབྱོར་བ་རབ་འབྲིང་ཐ་མའི་གོས། རས་སྣམ། འབུ་རས་སོགས་ཀྱི་སྟོད་གོས་དང་འགོ་སྣམ་ལས་བྱས་པའི་ལྷམ་གྱི་དབྱིབས་ལ་མི་འདྲ་བ་དུ་མ་ཡོད། ཞྭ་ཡང་ཚ་རུ། ཝ་ལྤགས་སོགས་ལས་བྱས་པ་རྣམས་སོ། །
ཕོ་ཡི་ལུས་གོས་ཀྱི་སྐོར།
ཕོ་ཡི་ལུས་གོས་སྐོར། ཚར་སློག །ལུག་སློག །ར་སློག །ཁམས་འབྲོག་ཁ་ཤས་ཀྱིས་བེའུའི་པགས་པ་ལས་སློག་པ་བཟོ་བ་རེད། ལུགས་ལྤགས་ལི་རྒྱན་མ། དབྱར་རུ་མ། དབྱར་སློག །དགུན་སློག །ཚར་རུ་དར་རས་སོགས་ཀྱིས་གཡོགས་པ་ལ་རས་ནག་སྤུ་མ་སོགས་ཀྱི་རྒྱན་དང༌། སྲམ་གྱི་མཐའ་ཤན་ཅན། ཝ་དང་ཚར་རུ་སོགས་ཀྱི་པགས་རིགས་ལས་ཞྭ་མོ་ཕྱི་ནས་དབྱིབས་མཛེས་པར། ནང་དུ་རང་དྲོ་བའི་གོས་རིགས་དང༌། དེ་བཞིན་སྟོད་གོས། སྨད་འདུང་སོགས་ཡོད། །
ཡུལ་པའི་ལག་ཤེས་ཀྱི་སྐོར།
ལྕགས་རྡོ། ཞ་རྡོ། དངུལ་རྡོ། ཟངས་རྡོ་སོགས་བཞུ་ནས། ལྕགས་ལས་ཏོག་ཙེ། སྟ་རེ། ཁྱིམ། གྲི་ཆེ་ཆུང༌། སྟེའུ། སྐེད་གྲི་རིང་ཐུང༌། གློ་གྲི། འབུག །མེ་ལྕགས། ཙག་ཁབ། མདའ། མདུང༌། ཁྲབ་རྨོག །ཕུབ་སོགས་དང༌། རྟ་ཆས། སྲབ། སྨད། ཡོབ། གོང་ཐག །སྒ་ཤན་སོགས་གསེར་དངུལ་གྱི་རྩི་བྱུག་པའི་རི་མོ་སེང་མ། འཇམ་རིས། གཞན་ཡང་མི་ཕོ་མོའི་ཆས་སོགས་ཀྱང་ལྕགས་ལས་བཟོས་པའི་སྤྲོས་མ་གསེར་དངུལ་གྱི་རྩི་བྱུག་པ། ཆབ་མ། ཤུབ་ཤན། སྙུག་གྲོགས། ཐིལ་ཚེ་སོགས་སོ། །ས་ལས་གསེར་དང༌། ཞ་ཉེ་དང༌། གཡུ་དང༌། མར་གད། ཤེལ་རྡོ།མཆོང༌། ཚོན་རིགས་སྣ་ཚོགས་འདོན་པ་རེད། །
ཤིང་ཆས་སྐོར།
དབྱིབས་སྣ་ཚོགས་ཡོད་པའི་སྒམ་རིགས། མཆོད་ཁྲི། མཆོད་གཤོམ། ཅོག་ཙེ། ཡོ་ཆས་སུ་གཞོང་པ། གཟར་བུ། ཕོར་པ། སྒོག་ཕོར། ཇ་ཕོར། ཆང་ཕོར། པར་བུ། སྡེར་མ། ར་འགག །གསེར་རྩི་ཅན་དང་དཀྱུས་མ། གཡག་སྒ། རྟ་སྒ། གདོང་མོ། དཀྲོག་ཟོམ། ཆུ་ཟོམ། ཟོ་བ། ཅོག་ཙེའི་རིགས་དང༌། མཆོད་ཆས་སོགས། སྤྲོས་མ་དང༌། འཇམ་ཤུལ་ཅན་སོགས་མང་ངོ༌། །
སྣམ་བཏགས་སྐོར།
གྲུམ་རྩེ་ཁ་གདན། ཁ་གང་མ། རལ་པ་ཅན། རྒྱབ་ཡོལ། ས་གདན། གདན་རིང༌། རྟ་ཆས་ལ། སྒ་ཁེབས། དམའ་སྟན། དམའ་ཤོག །སྤུ་ཕྲུག །བཤད་མ། སྤུ་ཕྲུག་དཀྱུས་མ། ཐིག་མ་བཙུགས་ཕྲུག །བཙུག་གདན། ཐེར་མ། བོད་ཐེར། སྲབ་ཐག་སྣམ་བུ།
ཤོག་གུ།
ཤིང་ཤོག །དུག་ཤོག །ལྡུམ་ཤོག །གན་ཤོག །སྦྱར་ཤོག །སྙན་ཤོག །གྲོ་ཤོག་སོགས་སོ། །
ཕོ་ཡི་ལུས་ཆས་སྐོར།
རྒྱབ་གའུ། སྦྲབ་སྦིར། མཆན་གའུ། རྣ་རྒྱན། མེ་ལྕགས། གློ་ཁུག །མདའ་གྲི་ཁབ་སོགས་ཀྱི་ཤུབ་ལ་ཚགས་མ་དང༌། འཇམ་ཤུལ་གཡུ་བྱུར་གྱི་ཕྲ་སྤྲས་མ་སོགས་དང༌། །
མོ་ཡི་ལུས་ཆས་སྐོར།
པ་དྲུག བེ་རག རྣ་རྒྱན། གའུ། ཆབ་མ། གྲི་ཤུབ། མདུན་ཁུག །ཁབ་ཤུབ་སོགས་སྤྲོས་མ། འཇམ་ཤུལ། མུ་ཏིག་གཡུ་བྱུར། གཟི། སྤུ་ཤེལ་སོགས་ཀྱི་ལུས་ཆས་མང་ངོ༌། །
མཆོད་ཆས་སྐོར།
བུམ་པ། ཐེབ་རྩེ། ཀ་ཏོ་ར་འགུ་ཚེ། རྐང་གསུམ། ཏིང་ཤག །བཟེད་ཞལ། མན་ཊལ། ཧོམ་གཟར་སྐྱོགས། མཆོད་རྐོང༌། ཆུ་ཏིང༌། སྤྱི་བླུག །རྡོ་དྲིལ། ཆག་ཤིང༌། གཤང་ཆེ་ཆུང༌། སིལ་ཆོལ་སྦུལ་ཆོལ། རྔ་ཆེ་ཆུང་གི་རིགས་དང༌། དྷར་མ་ཆེ་ཆུང་ཟླུམ་པོ་དང་ཐོད་དྷར། །
འབྲོག་པའི་ལག་ཤེས་ཚེམ་དྲུབ་ཀྱི་སྐོར།
རས་ཀྱི་གུར་དཀར་པོ་ལ་ནག་པོའི་རི་མོ་ཤིང་ལོ་པ་ཏྲ། ལན་ཚ་དཔལ་དབྱེ་འཁོར་ལོ་སོགས་དང༌། འཇའ་རིས་ཤམ་བུ་ཅན་གྱི་རྣམ་གྲངས་ཆེ་བའི་ཚད། ཆུང་བའི་ཚད། དབྱིབས་ལ་སེང་ཐོད་མ་སྟ་རེ་མ། གྲུ་བཞི། ནར་མོ། ཅོག་པུ། ཀླད་ནག །ནག་གུར་ཞེས་གཡག་གི་རྩིད་པ་ལས་བཟོས་པ། ཕྱིང་པ་ལས་བཟོས་པའི་ཕྱིང་གུར་ཟླུམ་པོ། ཆར་ཆུ་ནང་དུ་མི་བཏང་བའི་ཆུ་ཐུབ་མ། ནང་དུ་མེ་བཏང་ཞིང༌། མི་ཉལ་བ་དང༌། འདུག་པ་སོགས་ཐམས་ཅད་བྱེད་ས་ཉན་པའི་སྦྲ་ལིང་བཞི་མ། ལིང་གཉིས་མ་སོགས་སྦྲ་གུར་གྱི་སྐོར་དང༌། །
ཐག་རིགས་བཏགས་པའི་སྐོར།
ཚོས་རིས་བཀྲག་ལྡན་སྲབ་ཡང་ཡིད་འོང་དུ་མ་དང་ལྡན་པའི་སླེ་མོ་ཆེ་ཆུང༌། ༼དབྱར་ཁ་ཆུ་ཐུབ། དགུན་ཁ་རླུང་ཐུབ༽ རྟ་གཟར། བསང་ཁུག །གལ་ཏ་རྒྱབ་ཁུག །རི་མོ་དཀར་ནག་གཉིས་ལྡན་ཕད་ཙེའམ། སྒྱེ་མོ། ལུག་གལ། གཡག་སྟན། རྟ་སྟན། འབོལ་གདན། ཐག་པ་ལ། མདུང་སོ། བཞི་ལྷས། གཉིས་ཚེམ། སྲི་རི། གཞུང་ཐག །རེའུ་ལུག་གདང༌། གཡག་གདང༌། བསྟར་ཐག །ཞགས་ཐག་གློ་སྨད། གོང་ཐག་དྲ་བ་སོགས་འདྲ་མིན་ཇི་སྙེད་དང༌། གབ་རྩེ་དང༌། ཀོ་ཐག་གཉིས་ལ། མེ་ཏོག་དཔལ་དབྱེ། འཁོར་ལོ། རྡོ་དྲིལ། ཏྲམ་ཀ་སོགས་རིས་མོ་ཡོད་པའི་སྐེད་རེགས། དཔེ་ཐག་ལྷམ་སྒྲོག་སོགས་དང༌། །
ལྷས་མའི་སྐོར།
སོག་ལྷས། ཆུ་མིག་དགུ་སྒྲིལ། བ་ཟི་བེའུ་ཁྲ། ཟུར་མ་སྒང་སྒྲིལ་མདུད་པ་དགུ་སྒྲིལ་སོགས་ལས་འུར་རྡོ་དང༌། རྟ་ཡི་ཁྲིད་ཐག་བཟོ། གཞན་ཡང་ལྷམ་གྱི་ཐག་ལྷས་སོགས་རིགས་ཁ་ཤས་ཡོད། རི་དྭགས་གསོད་བྱེད་ཀྱི་རྙི་ཡི་རིགས་དང༌། འཛོལ་དང༌། འབྲོང་ཀོའི་ཀ་བ། རུས་པའི་ཀ་ཞུ། འབྲོང་ཀོའི་སྡེར་མ། ཀོ་བ་ལས་སྒྲོ་བ། གུར་གྱི་ཆོན་ཐག ལྷམ་བསྡོགས། བྲེང་པ་སོགས་ཀྱི་མཁོ་ཆས་སྲ་བ་དང་ལེགས་པ་ཡོད། ། མུ་འགོད། ཐ་ཚན་མུ་ཙུག་སྨར་རོ།།
རྩོམ་པ་པོ། ཁྱུངཿསྨོན་ལམ། དུས་ཚོད། 5:50:00 PM
Labels: བྱུང་རབས་རྣམ་ཐར།
No comments:
Subscribe to: Post Comments (Atom)


text:
ཕྱིར་བསྐྱོད་བརྒྱུད་རིམ།
སྐྱོ་བྲག་དགའ་དབང་།
ང་ཚོ་ཡུལ་གྱར་པ་ཡིན་པའི་རྐྱེན་རྩ་ལྟ་བུས་སོ་སོ་ལ་ཅི་ཡང་མེད་ནའང་གང་སར་འཁྱམ་དགོས་ཐུག་གིན་ཡོད་ལ། འཁྱམ་པ་ན་བརྒྱུད་རིམ་རོབ་ཙམ་ཤེས་ནའང་དཀའ་ངལ་མི་ཉུང་བ་སེལ་ཐུབ་པ་ལ་བརྟེན་ནས་རང་གིས་གང་ཤེས་ཤིག་ཤེས་ཡོན་དང་ཉམས་མྱོང་ཞན་པ་དག་ལ་ཞུ་འདོད་བྱུང།
ཐོག་མར་རང་ཉིད་ལ་ཡོད་དགོས་པ་ནི་ལམ་ཡིག་སེར་པོ་ཡིན་པ་གཞིར་བཅས། མགྲོན་ཤོག་ཐོབ་རྗེས། ཡུ་རོབ་ཀྱི་རྒྱལ་ཁབ་སོགས་ལ་ཕྱིར་ལོག་ཐོངས་མཆན་ནམ་ཡོང་མཆན་(Return visa)ཞུ་དགོས། ཞུ་སྟངས་ནི། སོ་སོའི་སྐྱབས་བཅོལ་ལག་དེབ་དང་། ལམ་ཡིག་སེར་པོ། དཔྱ་ཁྲལ་ལག་དེབ་ལྗང་ཁུ། མགྲོན་ཤོག་བཅས་ཀྱི་འདྲ་བཤུས་རེ་ཁུར་ནས་བདེ་དོན་དང་བདེ་སྲུང་ལས་ཁུངས་ནས་རྒྱབ་གཉེར་ཡིག་གེ་རེ་རིམ་པར་ཞུས་ཏེ། རྒྱ་གར་གཞུང་གི་འབྲེལ་ཡོད་ཕྱི་མི་དེབ་སྐྱེལ་ལས་ཁུངས་དང། དེ་ནས་སྐོར་སྲུང་ལས་ཁུངས། སླར་ཡང་འབྲེལ་ཡོད་ཕྱི་མི་དེབ་སྐྱེལ་ལས་ཁུངས་ལ་སོང་བས་གདོད་དུས་ཡུན་ཟླ་བ་གསུམ་ཅན་གྱི་ཡོང་མཆན་འཐོབ་ཅིང། ཡོང་མཆན་ཞུ་མི་དགོས་སའི་རྒྱལ་ཁབ་དག་ལ་ནི་བརྒྱུད་རིམ་འདི་མི་དགོས་སོ། །
ལམ་ཡིག་སེར་པོ་དང། མགྲོན་ཤོག །ཡོང་མཆན་དངོས་དག་ཁུར་ཏེ་གཞུང་ཚབ་སོ་སོ་ནས་ཐོངས་མཆན་ཞུས་པ་ཐོབ་པ་ན། སླར་ཡང་ཡོང་མཆན་གྱི་བརྒྱུད་རིམ་ཇི་བཞིན་ཕྱིར་ཐོན་གྱི་ཆོག་མཆན་ནམ་ཐོན་མཆན་ཞུ་གོས། འདི་ལ་ཐེ་བ་ཞིག་ཡོད་པ་ནི་ཐོངས་མཆན་འདྲ་བཤུས་ཤིག་དགོས་པ་དེ་ཡིན། དྷ་ས་ནས་སྐྱབས་བཅོལ་ལག་དེབ་ལས་ཁུངས་ཀྱིས་ཉར་གྱི་ཡོད་ལ། ས་གནས་ཁ་ཤས་ནས་མི་ལེན་པའང་ཡོད་འདུག །འདི་སྐོར་བདེ་སྲུང་ལས་ཁུངས་ཀྱིས་གསལ་བསྒྲགས་གནང་བ་ནི། རྒྱ་གར་ནས་ཕྱི་རྒྱལ་ཡུལ་གྲུ་གང་དུའང་གཏན་འཇགས་གནས་སྤོ་གནང་དགོས་རྣམས་ནས་འབྲེལ་ཡོད་ཕྱི་མི་དེབ་སྐྱེལ་ལས་ཁུངས་ (Foreigners Registration Office) ནས་ཕྱིར་ཐོན་གྱི་ཆོག་མཆན་ (Exit Permit) ཞུ་དགོས་ཐོག་དོ་བདག་སོ་སོའི་རྒྱ་གར་ནང་གནས་སྡོད་ཆོག་པའི་ལག་ཁྱེར་རྩིས་འབུལ་ཞུ་དགོས། དེ་བཞིན་ཕྱི་རྒྱལ་ཁག་ལ་གནས་སྐབས་བསྐྱོད་དགོས་རྣམ་པས་འབྲེལ་ཡོད་ཕྱི་མི་དེབ་སྐྱེལ་ལས་ཁུངས་ (Foreigners Registration Office) ནས་ཕྱིར་ཐོན་ཆོག་མཆན་ཞུས་རྗེས་རྒྱ་གར་ནང་གནས་སྡོད་ཆོག་པའི་ལག་ཁྱེར་ཐོག་ཐོན་མཆན་དང༌། དེ་ནས་འབྱོར་སྐབས་འབྱོར་མཆན་བཅས་ངེས་པར་དུ་ཞུ་དགོས། ཞེས་པ་འདི་རེད།
གནམ་གྲུའི་འགྲོ་འཛིན་ཉོ་བ་ན་འདྲི་རྟོག་དགོས་པ་ནི་གནམ་གྲུར་ཅ་ལག་ཇི་ཙམ་གཏོང་ཆོག་པ་དང་། ལག་པར་ཅ་ལག་ཇི་ཙམ་ཁུར་ཆོག་པ་དག་ཡིན། ཚད་ལས་བརྒལ་ན་ཁོ་ཚོས་རེ་རེ་བཞིན་རྒྱ་མར་བཀྱག་གི་ཡོད་པས་ཤེས་ཡོན་དང་ཉམས་མྱོང་ཞན་པ་དག་ལ་དཀའ་ངལ་འཕྲད་སྲིད།
གནམ་གྲུ་འཕུར་དུས་ཀྱི་ཆེས་ཡར་སྔོན་ནས་རྒྱལ་སྤྱིའི་གནམ་ཐང་དུ་འབྱོར་བར་བྱས་ཏེ། སྒོ་སྲུང་ཉེན་རྟོག་པ་ལ་ལམ་ཡིག་དང་། གནམ་གྲུའི་འགྲོ་འཛིན་བསྟན་པ་ན། གདོང་པ་དང་ལམ་ཡིག་འགྲོ་འཛིན་དག་ལ་བལྟ་ཙམ་གྱིས་ནང་དུ་གཏོང་། རང་གི་གནམ་གྲུའི་ལས་བྱེད་ཡོད་སར་སོང་སྟེ། ལམ་ཡིག་འགྲོ་འཛིན་ཐོན་མཆན་དག་བསྟན་པ་ན། གདོང་པ་དང་ལམ་ཡིག་ཐོངས་མཆན་དག་ལ་ཞིབ་བཤེར་གྱིས་གནམ་གྲུར་འཇུག་བྱང་(boarding pass)སྤྲོད་ཅིང། ཅ་ལག་རྒྱ་མ་ལ་བཀྱགས་ནས་གནམ་གྲུར་གཏོང་བའི་ཅ་ལག་དག་ཕར་ལེན་ཞིང་། ལག་པར་ཁུར་བའི་ཅ་ལག་ཤོག་བྱང་འབྱར་མ་དང་འགེངས་ཤོག་ཅིག་ཚུར་ལེན་དགོས། འགེངས་ཤོག་བཀང་སྟེ་ལམ་ཡིག་ཞིབ་བཤེར་བའི་སར་འགྲོ་བ་ན། གདོང་པ་དང་ལམ་ཡིག་ཐོངས་མཆན་ཐོན་མཆན་དག་ལ་ཧ་ལས་པའི་ཞིབ་བཤེར་བྱས་ཏེ་འགེངས་ཤོག་ཕར་ཉར་ནས་ལམ་ཡིག་ལ་ཐེལ་ཙེ་ཞིག་བརྒྱབས་ཏེ་གཏོང་། ཐོན་མཆན་ཕལ་མོ་ཆེ་ལེན་འགྲོ་ལ་འགའ་ཤས་མ་བླངས་པའང་ཡོད་འདུག །འགག་དོག་ཤོས་ནི་འདི་རེད། འདི་ལས་ཐར་བ་ན་ལུས་བཤེར་ཉེན་རྟོག་པ་ཡོད་སར་སོང་སྟེ། གློག་ཀླད་དང་ཁ་པར་ཕྱི་ལ་བླངས་པའི་ལག་ཁྱེར་ཅ་ལག་དག་གློག་སྒམ་ན་བཏང། ལུས་བཤེས་ཚར་རྗེས་གནམ་གྲུར་འཇུག་བྱང་དང་ཅ་ལག་ཤོག་བྱང་དག་ལ་ཐེལ་ཙེ་རེ་བརྒྱབས་པ་ན་རྒྱུས་མེད་རྣམས་ནི་འཕྲང་ལམ་ནས་ཐར་བའི་དགའ་སྐྱོས་དབུགས་རིང་ཤོར་བ་མང་ངོ། །
དུས་ལ་བབ་པ་ན་གནམ་གྲུར་འཛུལ། གནམ་གྲུའི་གསང་སྤྱོད་དུ་འགྲོ་བ་ལ་དཀའ་ངལ་ཅི་ཡང་མེད་པས་གང་དགོས་ན་བསྐྱོད་ཆོག །གནམ་གྲུའི་ནང་ནས་འགེངས་ཤོག་ཅིག་སྤྲོད་པ་བཀང་སྟེ་ལམ་ཡིག་ལྷན་འགྲོ་སའི་གནམ་ཐང་གི་སྒོ་ཁྲལ་ལས་བྱེད་ལ་བསྟན་པ་ན། ཡང་གདོང་པ་དང་ལམ་ཡིག་ཐོངས་མཆན་དག་ལ་ཧ་ལས་པའི་ཞིབ་བཤེར་དང་པར་རྒྱག་པ་སོགས་བྱས་ཏེ་འགེངས་ཤོག་ཕར་ཉར་ཞིང་ཐོངས་མཆན་ལ་ཐེལ་ཙེ་ཞིག་བརྒྱབས་ནས་བཏང་བ་ན་ཐར་བ་རེད།
ཐོངས་མཆན་གྱི་དྲི་བའི་སྐབས་ཡིན་ནའང་འདྲ། གནམ་ཐང་གི་ཞིབ་བཤེར་སྐབས་ཡིན་ནའང་འདྲ། ནམ་རང་ཉིད་ལ་ཞིབ་བཤེར་བྱ་བ་ན། ང་ལ་རོགས་པས། མ་འཚབ། མ་སྐྲག །ཕྱི་བབ་ཆགས་པ། ནང་རྣམ་རིག་གྲུང་པ། སྨྲ་བ་ཉུང་། དྲི་བ་ཉོན་ནས་ལན་ཐོབ། ཅེས་གསུང་མྱོང་ཡོད་པ་ནི་དོན་གྱི་གནད་འགག་འཁྲོལ་བའི་གདམས་པ་ཞིག་རེད་འདུག །ཁོ་ཚོས་སྐད་ཆ་ག་རེ་དྲིས་ནའང་འདྲ། ལས་ཀ་ག་རེ་བྱས་ནའང་འདྲ། མིག་གིས་གདོང་པ་ལ་བལྟ་མཚམས་ཁྱོན་ནས་འཇོག་གི་མ་རེད། རྣམ་འགྱུར་མ་ཤོར་ན་དྲིས་ལན་ཅུང་ནོར་ནའང་ཅི་ཡང་མི་སྐྱོན།
འགེངས་ཤོག་ལ་འབྲི་བྱ་ནི། ཁྱིམ་མིང། ལམ་ཡིག་ཨང་གྲངས། རང་གི་དངོས་མིང་། སྐྱེས་ཚེས། རྒྱལ་ཁབ། རྟེན་ཕོ་མོ། གནམ་གྲུའི་ཨང་གྲངས། ཐོངས་མཆན་ཨང་གྲངས། འཚོ་ཐབས། ཐོངས་མཆན་གང་ཡིན། རང་གི་སྡོད་གནས་ཁ་བྱང། འགྲོ་སའི་ཁ་བྱང་། གང་ཕྱིར་འགྲོ་བ་སོགས་རེད། འགྲོ་སའི་ཁ་བྱང་ལས་གཞན་པ་རང་གི་ལམ་ཡིག་ལ་ཡོད་པ་དཔེ་བཤུ་བྱ་བ་ཙམ་ཡིན།
གལ་ཏེ་ཕྱི་རྒྱལ་ཁག་ལ་གནས་སྐབས་བསྐྱོད་མཁན་ཡིན་ན། ཚུར་ཡོང་ཁར་རྒྱ་གར་དུ་ཡོང་ཆོག་པའི་ཐོངས་མཆན་རྒྱ་གར་གཞུང་ཚབ་ནས་ཞུ་བ་ན། ས་གནས་ཁ་ཤས་ནས་སྒོར་མོ་དགོས་པ་ཡོད་ལ། ཁ་ཤས་ནས་དོན་གཅོད་ཀྱི་རྒྱབ་གཉེར་དགོས་པ་ཡོད་ནའང། སྔ་ནས་ད་བར་རྒྱ་གར་ནི་བོད་ལ་བཀའ་དྲིན་ཆེ་བ་ཞིག་ཡིན་པའི་རྟེན་འབྲེལ་ལྟ་བུས་ལས་སླ་བོར་འཐོབ་ཀྱི་ཡོད་པས་སེམས་ཁྲལ་དགོས་པ་ཞིག་མིན། ས་གནས་ཁ་ཤས་ཀྱི་གཞུང་ཚབ་ནས་ཐོངས་མཆན་དངོས་སྤྲོད་ཀྱི་ཡོད་ལ། ཁ་ཤས་ནས་ཤོག་ཛར་ཞིག་གི་སྟེང་དུ་སྤྲོད་ཀྱི་ཡོད། གང་ལྟར་རྒྱ་གར་དུ་འཛུལ་ཆོག་པ་ལ་གཅིག་པ་ཡིན་པར་འདུག །
འདིར་བྲིས་པ་དག་ནི་དིང་སྐབས་ཀྱི་གནས་ཚུལ་གང་ཤེས་ཙམ་ཡིན་ཅིང་མ་འོངས་པ་ན་འགྱུར་བ་ཐེབ་པ་དང་བསྟུན་ནས་འགྲོ་བསྐྱོད་ཤེས་དགོས་པ་ཡིན་ནོ། །


text:
དེ་ཡང་ཞང་ཞུང་ཕུག་པ་རྟག་གཟིགས་འོལ་མོ་ལུང་རིང་གི་ཤར་ཕྱོགས་ག་ཆུ་རྒྱ་ཡི་རིགས་སྲས་རྒྱ་ཀོང་ཙེ་འཕྲུལ་གྱི་རྒྱལ་པོ་ནི། གཤེན་རབ་ཀྱི་སྐུ་དུས་སུ་སྟོན་པའི་སྡོང་གྲོགས་མཛད་མཁན་བསྟན་འཛིན་གྱི་རྒྱལ་པོ་དྲུག་གི་ནང་ཚན། འོལ་གླིང་གི་ནུབ་ཕྱོགས་རྒོད་རྗེ་རྒྱ་ཡི་ཞིང་རྒྱ་ལག་འོད་མའི་གླིང་ཆེན།དེའི་ཐད་ཀྱི་ཕྱི་རོལ་མུ་ཁྱུད་བདལ་བའི་མཚོ་གླིང་ན། རྒྱ་རྗེ་ཀོང་ཙེ་འཕྲུལ་རྒྱལ་གྱིས་བཞེངས་པའི་གསས་ཁང་དཀར་ནག་བཀྲ་གསལ་རྒྱ་མཚོའི་གླིང་ཐོག་འབར་བ་ཡོད་དེ། བསྟན་པ་རྣམ་གསུམ་རྗེས་སུ་བཞག་པའི་གནས་དེ་ཡིན། ཁོང་གི་ཡབ་རྒྱལ་པོ་ཀ་འདའ་ལ་གསེར་གྱི་མདོག་ཅན། ཡུམ་དྲི་མེད་གསལ་འོད་མ་གཉིས་གྱི་སྲས་སུ་འཁྲུངས། འབྱུང་ལྡན་ཞེ་གསུམ་པའི་ཤིང་བྱི། སྤྱི་ལོའི་སྔོན་ ༡༣༤༩༦ ལོར་སྟོན་པ་གཤེན་རབ་རྒྱ་རྗེ་ཀོང་ཙེའི་འགྲོ་དོན་དུ་གསས་ཁང་མངའ་གསོལ་ཞིང་ཀོང་ཙེའི་བུ་མོ་རྒྱ་བཟའ་འཕྲུལ་སྒྱུར་མ་ཁབ་ཏུ་བཞེས་པའི་དུས་སྔོན་ཙམ་བྱུང་བར་འདོད་ལ། དེང་དུས་ཞིབ་འཇུག་པས། སྤྱི་ལོའི་སྔོན་ ༡༥༥༧ ལོར་འཁྲུངས་པར་ཡང་བཞེད་པ་ཡོད། བོན་ལུགས་ཡིག་རྙིང་དག་ལས་རྒྱ་ཀོང་ཙེ་འཕྲུལ་གྱི་རྒྱལ་པོ་དབང་ཡིག་ཅན་ཞེས་བྱ་བ་བསོད་ནམས་དང་ལོངས་སྤྱོད་ཕུན་སུམ་ཚོགས་པར་མངའ་བ་དེས་གཡུང་དྲུང་བོན་གྱི་བསྟན་པའི་སྦྱིན་བདག་གི་ཚུལ་མཛད་དེ། མུ་ཁྱུད་བདལ་བའི་མཚོ་གླིང་དུ། གསས་ཁང་དཀར་ནག་བཀྲ་གསལ་ཞེས་པ་དེ། མུ་ཁྱུད་བདལ་བའི་རྒྱ་མཚོའི་གླིང་ཞེས་བྱ་བ་བཞེངས་པར་མཛད་དོ། །
དེ་ཡང་བར་ཞིག་ནས་བདུད་སྲིན་གྱི་འཚེ་བས་རྒྱལ་པོའི་བསམ་དོན་ལ་བར་ཆོད་ཅུང་རེ་བྱས་ནའང༌། མཐར་བདེན་ཚིག་གྲུབ་པའི་ཀོང་ཙེ་རྒྱལ་པོའི་སྨོན་ལམ་གྱི་མཐུ་བཙན་པ་དང་། སྟོན་པའི་བསྟན་པ་རིན་པོ་ཆེ་མ་འོངས་གདུལ་བྱའི་དོན་དུ་བསྟན་པ་རྣམ་གསུམ་རྗེས་སུ་བཞག་རྒྱུའི་དུས་ལ་བབ་པའི་རྟེན་འབྲེལ་ཕུན་སུམ་ཚོགས་པས་འགྲུབ་ལ་ཉེ་བ་ནའང་། སླར་ཡང་བདུད་སྲིན་གྱིས་འཚེ་བས་བཤིག་པར་བརྩམས་པའི་རྐྱེན་ངན་དེ། རྒྱལ་པོའི་བསོད་ནམས་དང༌།སྟོན་པའི་ཐུགས་བསྐྱེད་རླབས་པོ་ཆེའི་མཐུ་ལ་བརྟེན་ནས་གང་གིས་ཀྱང་མ་ཚུགས་པར་ལེགས་པར་གྲུབ་པ་སྟེ། དེ་ཡང་ཀོང་ཙེ་འཕྲུལ་གྱི་རྒྱལ་པོས་སྟོན་པ་ལ་གསོལ་བ་འདི་ལྟར་བཏབས། “འཇིག་རྟེན་ཁམས་ན་འགྲོ་བའི་དོན་མཛད་པ། །ཐབས་དང་ཐུགས་རྗེ་ལྡན་པ་བཞུགས་ལགས་སམ། །བདག་གི་དཀའ་བ་ཉམས་སུ་བླངས་ནས་ནི། །བཞེངས་པའི་གསས་ཁང་རྒྱ་མཚོར་བརླག་པར་འདུག །དགེ་བའི་སྡོང་གྲོགས་བྱེད་པ་ཡོད་གྱུར་ན། །ད་ནི་ཐུགས་རྗེས་གཟིགས་པའི་དུས་ལ་བབ།།” ཅེས་གསོལ་བ་ནི། རྒྱལ་ས་ཕོ་བྲང་གླིང་བརྒྱད་ཀྱི་མཁར་བར་པོ་སོ་བརྒྱད་ན་སྟོན་པ་བཞུགས་པའི་སྙན་དུ་གསན་ནས། སྟོན་པ་ཉིད་ཀུན་ལས་རྣམ་པར་རྒྱལ་བའི་ཆ་ལུགས་ཞབས་དཀྱིལ་ཀྲུང་ཕྱག་འཇོམས་གཞིལ་གྱི་ཕྱག་རྒྱ་དང་བཅས་འཁོར་གཡུང་དྲུང་སེམས་དཔའ་ཁྲི་དྲུག་སྟོང༌། དགྲ་བཅོམ་ལྔ་སྟོང་ལྔ་བརྒྱ། ཡེ་གཤེན་སུམ་བརྒྱ་དྲུག་ཅུ་དང་བཅས་རྫུ་འཕྲུལ་གྱིས་གསས་ཁང་ཆེན་པོའི་མཐོངས་ལ་བྱོན་པ་ན། བདུད་སྲིན་མ་རུང་བ་རྣམས་ཟིལ་གྱིས་མནན་ནས་ཚར་བཅད། ལ་ལ་འཇིགས་སྐྲག་དང་བཅས་ཏེ་སྲོག་སྙིང་ཕུལ་ནས་བསྟན་པ་བསྲུང་བ་དང་འགྲོ་ལ་གནོད་འཚེ་མི་གཏོང་བར་དམ་བཅས། ཁྱད་པར་དུ་སྲིན་གྱི་རྒྱལ་པོ་ཧ་དྷ་སྐྱེས་གཅིག་ནི། སྟོན་པའི་ཐུགས་རྗེས་ལྷ་རུ་བྱིན་གྱིས་བརླབས་ཏེ་ལྷ་ཆེན་གཅེན་ལྷ་མིག་དགུ་ཞེས་སུ་གསོལ་ནས་བསྟན་པའི་སྲུང་མར་བསྐོས།
གཞན་ཡང་དཔལ་མགོན་བརྒྱ་དང་རྩ་བརྒྱད་འཁོར་དུ་བཞག་པ་དང་། སྟོན་པའི་ཞལ་ནས། ཞི་བར་གྱུར་ཅིག་བདུད་ཀྱི་སྡེ།། སྟོངས་པར་གྱུར་ཅིག་ངན་སོང་གསུམ།། ཞེས་སོགས་གསུངས་པ་དང་། རྒྱལ་པོས་ཀྱང༌། སྟོན་པའི་ཐུགས་རྗེ་ཆེ་བར་ཤོག། ལྷ་ཡི་སྨོན་ལམ་བརྩན་པར་ཤོག། ཅེས་སོགས་ཀྱིས་གསོལ་བ་བཏབས་པས། གསས་ཁང་ཆེན་པོ་མི་ཤིག་གཡུང་དྲུང་འབར་བའི་རང་བཞིན་དུ་བརྟན་ཅིང༌བཞེངས་པའི་འཕྲོ་རྣམས་རྩོལ་མེད་རང་བྱོན་དུ་ལྷུན་གྱིས་གྲུབ་པ་ན། སྟོན་པ་ནི་གསས་ཁང་དབུས་སུ་གདོང་ལྔས་རྣམ་པར་བཏེགས་པའི་ཁྲི་ལ་བཞུགས་ཤིང༌། འཁོར་རྣམས་དང་བསྟན་སྦྱིན་གྱི་རྒྱལ་པོ་བཅས་ལྷན་དུ་དགའ་སྟོན་ཕུན་སུམ་ཚོགས་པའི་ངང་ནས། བསྟན་པ་རྣམ་པ་གསུམ་གཙོས་བོན་གྱི་སྒོ་མོ་བརྒྱད་ཁྲི་བཞི་སྟོང་གཏན་ལ་ཕབ་པ་རྣམས་མ་འོངས་བའི་དོན་དུ་བསྟན་པའི་རྩ་ལག་མཆོག་ཏུ་གྱུར་པའི་གསུང་རབ་གླེགས་བམ་མཐའ་ཡས་པ་ཞིག་འཕྲུལ་གྱིས་བསྐྲུན་ཏེ་རྗེས་སུ་བཞག་ཅིང་རྒྱུད་ཆེན་སྒྱུ་འཕྲུལ་དྲྭ་བ་ཡན་ལག་དང་བཅས་པ་གསུངས་ནས་རབ་གནས་མཛད་དོ།།
རྩོམ་པ་པོ། དབྲ་ཁྱུང་མཁན་པོ། མེ་ལོང་ཡེ་ཤེས་ལས་དྲངས།
1,255 total views, 1 views today